Tablet in kiyavaidhenikoh dharivarah badhuakhulaagee manzaru fenunu massala fuluhah | Mihaaru\nޚަބަރު / ކަލާފާނު ސްކޫލް\nޓެބްލެޓުން ކިޔަވައިދެނިކޮށް ދަރިވަރަކަށް ބަދުއަހުލާގީ މަންޒަރު ފެނުނު މައްސަލަ ފުލުހަށް\nކަލާފާނު ސްކޫލުގެ ހޯލުގައި ދަރިވަރުންތަކެއް އިށީންދެލައިގެން-- މިހާރު ފައިލް ފޮޓޯ\n06 ފެބުރުއަރީ 2019 - 19:17\nފުލުހުންގެ މީޑިއާ އޮފިޝަލަކު ވިދާޅުވީ ޓެބްލެޓުން ކިޔަވައިދެނިކޮށް 12 އަހަރުގެ އަންހެން ކުއްޖަކަށް ބަދުއަހުލާގީ މަންޒަރެއް ފެނިގެން ރިޕޯޓުކޮށްފައިވާ ކަމަށެވެ. އެ މައްސަލަ ތަހުގީގުކުރަމުން އަންނަކަމަށް އޮފިޝަލް ވިދާޅުވި އެވެ.\nމިދިޔަ އާދިއްތަ ދުވަހު ގްރޭޑް ހަތެއްގެ އިނގިރޭސި ކްލާހެއްގައި ކިޔަވައިދެނިކޮށް ބަދުއަހުލާގީ މަންޒަރު ފެނުނު ދަރިވަރުގެ ބައްޕަ "މިހާރު" އަށް ކިޔައިދިން ގޮތުގައި އެ ހާދިސާ ހިނގީ ޓީޗަރު ބުނެގެން މޮބައިލް ފޯނާ ގުޅޭ ފައިދާތަކާއި ގެއްލުންތައް ހޯދަން ސާޗް ކުރަން އުޅެނިކޮށް ކަމަށެވެ.\n"މީގެ ކުރިން ދުވަހެއްގައި އެޕްލިކޭޝަން ޑައުންލޯޑުކުރީ. ދެން އޭގެ ފަހުން ފޯނާއި ގުޅޭގޮތުން ސާޗުކުރަން ބުނީ. ދަރިވަރުން ކައިރީގައި މި ބުނީ ވަޓް އިޒް ދަ އެޑްވާންޓޭޖް އެންޑް ޑިސްއެޑްވެންޓޭޖް އޮފް މޮބައިލް ފޯންސް ޖަހާފައި ސާޗްކުރާށޭ. އޭގެ ފަހުން އައި ސާޗު ރިޒަލްޓުތަކެއްގެ ތެރެއިން ޓީޗަރު ބުނީ ވެބްސައިޓަކަށް ވަންނަން. އެގޮތަށް ވަންތަނާ ފެނުނީ ބަދުއަހުލާގީ މަންޒަރު ދައްކައިދޭ ތަން،" އެ ބެލެނިވެރިޔާ ބުންޏެވެ.\nއެ ބެލެނިވެރިޔާ ވަނީ ޓެބްލެޓް ހިފައިގެން ގޮސް ސްކޫލް ޕްރިންސިޕަލަށް ދައްކައިފަ އެވެ. ނަމަވެސް ސްކޫލުގެ އިސްވެރިން ޓެބްލެޓް ބެލިއިރު އެ މީހުން ބުނާފަދަ އެކަށީގެންނުވާ ވަރުގެ އެއްޗެއް ނުފެންނަ ކަމަށް، އެ ސްކޫލުގެ އޮފިޝަލަކު ވިދާޅުވި އެވެ. އެކަމަކު ހޯދަން ބޭނުންވާ ފިލާވަޅުގެ ބޭރުން އެހެނިހެން އެއްޗެހި ފެނުމަކީ އެދެވޭ ކަމަކަށް ނުވާތީ އެ އެޕްލިކޭޝަން ޓެބްލެޓުތަކުން ޑިލީޓްކޮށްފައިވާ ކަމަށް ވިދާޅުވި އެވެ.\n"ސާޗްކުރާ ލެސަންގެ ކޮންޓެންޓުގެ ބޭރުން އެއްޗެހި ފެނުން އެއީ އެދެވޭ ކަމެއް ނޫން. އެހެން އެޕްލިކޭޝަން ޑިލީޓްކޮށްލައި މިހާރު މި ކިޔަވައިދެނީ ހަމައެކަނި ގޫގުލް ކްލާސްރޫމުގެ ތެރެއިން" އޮފިޝަލް ވިދާޅުވި އެވެ.\nފުލުހުން އެޑިއުކޭޝަން މިނިސްޓްރީ ޓެބްލެޓް ކަލާފާނު ސްކޫލް\n32 ކޮމެންޓް, 56 ރިއެކްޝަންސް\nކުދިން ޓެބް ހިފާގެން ގެޔަށް ދިޔައީމަ ބޮޑޮތި މީހުން ތި ޓެބްތަށް ބޭނުންކޮށްގެން މޮޅެތި ސައިޓްތަކަށް މޮޅު ގޮތް ގޮތަށް ވަނީމަވެސް ތި ފަދަ ކަންކަން ވުން ގާތް.\nސްކޫލު ތަކުގަ ހަމަ ރަނގަޅު ވާނީ ކުރިން ކިޔަވާދޭ ގޮތަށް ފޮތުން އެކަނި ކިޔަވާދިނިއްޔާ.ގޭގަ ކޮންމެ ކުއްޖެއް އަތަށް އައިޕެޑެއް ދީފަ ފޯނެއް ދީފަ. ނުވިތާކަށް ސުކޫލަގަވެސް ޓެބުލެޓު. ސްމާޓް އިންޓަރެކްޓިވް ބޯޑެއް މާ ރަގަޅު ވީސް ކަންނޭގެ.އިތުރު އިލެކްޓުރޯނިކް އެއްވެސް އެއްޗެއް ދޭނެކަމެއް ނެތް ސްކޫލުގަ.\nދިރާގުން ބްލޮކް ކޮލާ\nޓެބުލެޓްތަކުން ކިޔަވައިދިނުމާއި ދެކޮޅޭބުނިން! ޓެބުލެޓް ފޯނާއި ދިނުމަށް ނުރުހޭބުނިން!......................................................... ޓެބުލެޓާއި ފޯނަކީ ވަރަށް ނުރައްކާތެރިއެއްޗެއް! އިންޑިއާގެ ޑޮކްޓަރުންވެސް މުޅިންހެން މަނާކޮށްފައިވާކަމެއް! މައްސަލަތަކުގެތެރޭގައި ކުދިންގެ ސިކުނޑިއަށް އަސަރުކޮށް ބައެއްކުދިން މޮޔަވެސް ވެފައި އެބަތިބި.[ ޓެބުލެޓްން ކިޔަވައިދިނުން ހުއަޓާލާ!]\nމީސްމީހުން މަރާލީމަ ވެސް ފުލުހުން ސީރިއަސްނުވޭ. ދެން މިކަން ފުލުހުން ބަލާނެތަ! ޢަޅާ ވެސް ނުލާނެކަން ޔަޤީން. ބަލަިންތިބޭތި\nތިކުދިންގޭގައި އުޅޭއިރު އަބަދުތިބޭނީ ވައި ފައި އޮންކޮއްގެން އެހެންތިބެގެން އެކުދިންކުރަނީ ކީއްތޯ ކުރަނީބަލާނުލާއުލެފައި ސޮކޫލުން އެއްޗެއްފެނިގެން އެކަމާކީއްކުރަން އެހާވަރުދައްކާލަނީ.މިހާރު ތިހުރީމައްސޫރުވެފައި އަވަހައް ސިޔާސީމީހަކައް ބަދަލުވޭ\nގިނަ މީހުންގެ ކަންކަން ހުންނަނޫ ތިގޮތަށް. މަދުންނަމަ ވެސް ދަރީން ރަނގަޅަށް ތަރުބިއްޔަތު ކުރާ މައިންބަފައިން އުޅޭ. ތިމީހަކު ތިގޮތަށް ކަން ތިކުރީ އެފަދަ ކަންކަމުގެ ޝަކުވާ ހުށަހެޅިއަށް މާބޮޑު ސަމާލުކަމެއް މި ސޮސައިޓީއިން ނުދޭނެތީވެ. މީހެއްގެ އަމަލާމެދު ފާޑުކިއުމުގެ ބަދަލުގައި އެފަދަކަމއެއް ދިމާވީމަ ތިމާގައިގަ އެމައްސަލައެއް ހިފައިގެން ތަންތަނަށް ދުވުމުގެ ހިތްވަރު ހުންނާނެތޯ އަމިއްލައަށް ސުވާލު ކޮށްލަބަލަ..\nމައްސަލަ ބެލުން އޯކޭ.. މައްސަލަ ހިފައިގެން ދުވުން ވެސް އޯކޭ.. ހަމަ އުޅެންވީ.. އެކަމަކު ކަމާނުބެހޭ މީހެއްގެ ބޮލުގަ އަޅުވަން އުޅޭތީ ގޯހީ.. އެޑިއުކޭސަން ގޮވައިގެން ދޭބަލަ.. ސްކޫލް ގޮވަގެން ދޭބަލަ. ވަކި ޓީޗަރަކާއި ޖައްސާލީމަ ބުނެވޭނީ ޒާތީ ވަނީއޭ\nމި ތަނުގަ ކޮމެންޓު ކޮށްފަވާ ގިނަ މީހިން، މި މައްސަލައަކީ ޓީޗަރާއި ކުއްޖާގެ ބައްޕައާއި އޮތް މައްސަލައަކަށް ހަދައިގެން ކަމުގެ ފޯކަސް ގެއްލުވާލަން ތި އުޅެނީ... މިއީ މި ސޮސައިޓީގެ ހާލު.. މިއީ މުޖުތަމަޢުއަށް އަސަރު ކުރާވަރުގެ ނޭދެވޭ މައްސަލައެއް.. ނޫހެއްގަ ނުޖެހިޔާ މިއީ ކަމަކަށް ވެސް ނަހަދާނެ. އަދިވެސް މިއީ ބޮޑު ކެމަކަށް ނުވޭ ގިނަ މީހިންނަށް...\nޓީޗަރުގެ އިހުމާލެއް ނެތްކަމެއްގަ ތީޗަރު ގޮވައިގެން ޕޮލިހަށް ގޮސް ތީޗަރު ބަދުނާމު ކުރުމުގެ އެއްވެސް ހައްގެއް ތިބެލެނިވެރިޔާ އަކަށް ނެތް. ާއަދި މީނަ ބުނާގޮތުން މީނައަކީ ވަރަށް އައިޓީ ދަންނަ މީހެއް.. އެކަމަކު ނޭގުނު މީގަ ޓީޗަރު ކުރާނެ ކަމެއް ނެތް ކަން. ޢެހެންވީމަ ބުނެވިދާނެ މީ ޓީޗަރަށް ޒާތީހަސަދައެއް ފިލުވާލަނީއޭ\nވެބްސައިޓްތަކުގަ ހުންން އެޑް ތަކަކީ އާއްމުކޮށް އެ ޑިވައިސްއެއް ބޭނުން ކޮށްގެން ސާޗްކުރާ އެއްޗިއްސައް ބަރޯސާވާ އެއްޗެއް. އެ ޑިވައިސްއަކުން މާގިނައިން ބަދުއަޚްލާގީ އެއްޗިހި ސާޗް ކޮށްފައިވާ ނަމަ އޭގެން އެހެން ވެބްސައިޓްތަކުންވެސް ފެންނާނީ އެކަހަލަ އެޑް. ކުއްޖާ ޓެބްލެޓް ބޭނުންކުރި ގޮތާއިމެދު ސުވާލު ކުރެވެންޖެހޭ.\nއަސްލު ވެސް. އެޑްތަށް އަރުވަނީ އެ ޔޫޒާއެއްގެ ސާޗް ހިޒްޓުރީއަށް ބިނާކޮށް އޮޓު.މެޓިކުން. އެހެންކަމުން އެހެން ކުދިންނަށް ނުފެންނަ އެޑެއް ފެނިއްޖެނަމަ ޓެބްލެޓު ބޭނުން ކުރުމުގައި ގޯހެއް އުޅޭ. އަދި އެޑް ފެނުމަކީޓީޗަރަު ގަސްތުގައި ކުރިކަމެއް ނޫން. މިހާރު ހުރިހާ ވެބްސައިޓު ތަކެއްގަ ވެސް އެޑް ހުންނާނެ. އެކަމަކު އެކިމީހުންނަށް ފެންނާނީ އެކިއެކި އެޑް. އެމީހެއްގެ ސާޗް ހިޒްޓުރީއަށް ބިނާކޮށް.\nތީ ގޫގަލް އެޑް ނޫނީ އެހެންވެސް އިޝްތިހާރު ކުރާ ގިނަ ފަރާތްތަކުން ކަންކުރާގޮތް. އެކަމަކު އެބަޔަކު ބޭުން އެއްޗެއް އެޑްގެ ގޮތުގައި ދައްކާ އެތައްބަޔަކު އެބައުޅޭ. ވެދާނެ އެކަހަލަ ބައެއްގެ އެޑެއް ކަމަށްވެސް.\nތީތެދުވާހަކެއް...ގޫގުލް ސަރޗްއެންޖީން މަސައްކަތްކުރާގޮތް ނޭގޭބަޔަކަށް ތިކަހަލަ ހާލިވެސްހެދޭނެ. ޕޮލިސްކައިރީބުނޭ އެސިސްޓަމްގެ ހިސްޓްރީ ކުޑަކޮށްބަލައިލާފަ ރައުޔުނެރޭށޭ..ކޮމެންޓުކުރާ ކުދިންނަށް ބުނެލަން އޮތީ އަނގަފުޅާނުކޮށް މަޑުކޮށްލާށޭ ރައުޔު ނެރެންދެން\nގޫގްލްގަ ސޭފް ސަރޗް އޮން ކުރުން. ޕައިހޯލް އިން އެޑް ބްލޮކް ކުރުން. އޯޕަން ޑީއެންއެސް އިން އެޑަލްޓް ކޮންޓެންޓް ބްލޮކް ކުރުން. އެޕްލިކޭޝަން ފިލްޓަރިންގ ބޭނުންކޮއްގެން އެޑަލްޓް ކޮންޓެންޓް ބްލޮކް ކުރުން. ޑިވައިސްގަ ޕޭރަންޓަލް ކޮންޓްރޯލް ބޭނުންކުރުން. ހަމަ އެކަނި މިނިސްޓްރީ އެޕްރޫވްޑް އެޕްސް ބޭނުންކުރުން. އެންސީ އައިޓީން ކޮންސަލްޓަންސީ ދޭނެ. އަޅުގަނޑުވެސް ކޮންސަލްޓަންސީ ދީފާނަން ބޭނުންފުޅުވެލައްވާނަމަ.\nނޫނޭ ތި ބޭފުޅާގެ ހެލްޕެއް ބޭނުމެއް ނުވާނެ.. މިކުއްޖާގެ ބައްޕައަކީ މާވަރުގަދަ އައިޓީމީހެކޯލަ.. އޭނަ މާރީތި ވީހެއްނު ދެންވެސް މިކަލަހށދިސާއެއް ނުހިގާނެ ގޮތަށް ސްކޫލަށް މިކަމުގަ އެހީތެރިވިނަމަ ޓީޗަރު ބަދުނާމުނުކޮށް..\nއެކި ސައިޓުތަކަށް ވަނީމަ ޕޮޕް އަޕް އެޑް އާއި ފާޑު ފާޑުގެ މަންޒަރާއި ވިޑިއޯ ފެނޭ ކުއްލިއަކަށް ސްކްރީނަށް އަރާނެ. ޕޮޕް އަޕް ބޮލޮކް ކޮށްފައި އެޑްބޮލޮކާ ފަދަ އެޕްތައް އިންސްޓޯލް ކުރީމަ މިކަން ޙައްލުވާނެ. ދެން ސްކޫލުތަކުން ޑީއެންއެސް ސާވާތައް ބޭނުނުންކޮށްގެން ބޭކާރު ސައިޓުތައް ބޮލްކު ކުރެވޭނެ.


Maafaru airport aa gulhey corruption ge mahsala eh balanee | Mihaaru\nމާފަރު އެއާޕޯޓާ ގުޅޭ ކޮރަޕްޝަންގެ މައްސަލައެއް އޭސީސީން ބަލަނީ\n04 ނޮވެމްބަރ 2018 - 22:399comments\nއޭސީސީގެ ރައީސް ހަސަން ލުތުފީ "މިހާރު" އަށް ވިދާޅުވީ މަހްރީން ސަސްޕެންޑް ކުރުމަށް އެދިފައިވަނީ މާފަރު އެއާޕޯޓާ ގުޅިގެން ލިބުނު ޝަކުވާގެ މައްސަލައެއް ބަލަމުންދާތީ ކަމަށެވެ.\nކޮރަޕްޝަންގެ މައްސަލައެއް ބަލަމުންދާ ކަމަށް ވިދާޅުވި ނަމަވެސް އެކަމުގެ އިތުރު ތަފްސީލެއް ލުތުފީ ނުދެއްވަ އެވެ.\nމަހްރީން ސަސްޕެންޑުކުރަން އެދިފައި ވިޔަސް މިހާތަނަށް ސިވިލް ސާވިސް ކޮމިޝަން (ސީއެސްސީ) އިން އޭނާ ސަސްޕެންޑް ކުރިކަމެއް އެނގިފައެއް ނެތެވެ. ސީއެސްސީގެ ރައީސް ޑރ. އަލީ ޝަމީމް ވިދާޅުވީ މަހްރީން ސަސްޕެންޑްކޮށްފައިވާކަން މިވަގުތު ޔަގީންކޮށްދެވެން ނެތް ކަމަށެވެ.\nމާފަރު އިންޓަނޭޝަނަލް އެއާޕޯޓް ހަދަނީ ޓަފް އިންފްރާ ޕްރައިވެޓް ލިމިޓެޑުންނެވެ. މި އެއާޕޯޓް ހަދަނީ ޔޫއޭއީގެ އަބޫދާބީ ފަންޑުން ސަރުކާރަށް ދިން 60 މިލިއަން ޑޮލަރު (927 މިލިއަން ރުފިޔާ) އިންނެވެ.\nމާފަރު އެއާޕޯޓު ތަރައްގީ ކުރަން ނިންމާފައި ވަނީ ޓްރާންސިޓް ހޮޓަލަކާއި ރިސޯޓެއް ވެސް ހިމެނޭ ގޮތަކަށެވެ. އަދި އެއާޕޯޓަށް އެއްފަހަރާ ހަ ޖެޓަށް ހިދުމަތް ދެވޭ އިރު އެންމެ ޒަމާނީ ވަސީލަތްތައް ހުންނާނެ އެވެ. މާފަރު އެއާޕޯޓަށް މިދިޔަ އޯގަސްޓް، 14ގައި، ވަނީ ޓެސްޓް ފްލައިޓު ޖައްސައިފަ އެވެ. އަދި މިއަހަރު ފަހު ކޮޅު މާފަރަށް ޝެޑިއުލް ފްލައިޓްތައް ފަށާނެ ކަމަށް ރީޖަނަލް އެއާޕޯޓްސް އިން ވަނީ ބުނެފަ އެވެ.\nއިތުރު ލިޔުންތައް ނ. މާފަރު މާފަރު އިންޓަނޭޝަނަލް އެއާޕޯޓް އެންޓި ކޮރަޕްޝަން ކޮމިޝަން ކޮރަޕްޝަން ސިވިލް ސާވިސް ކޮމިޝަން ސިވިލް އޭވިއޭޝަން ނ. އަތޮޅު\nމާފަރު އެއާޕޯޓު ނުނިމިގެން މުއްދަތު އިތުރުކުރަން އެދެފި


Saudi Arabia In Mihaathanah Ekulavaali Emme Bodu Budget iulaan...\nސައުދީ އަަރަބިއާއިން މިހާތަނަށް އެކުލަވާލި އެންމެ ބޮޑު ބަޖެޓް އިއުލާން ކުރައްވައިފި\n10 މަސް,2ދުވަސް, 17 ގަޑި, 37 މިނެޓް, 21 ސިކުންތު ކުރިން 3120އައިޝަތު ޝިމްނާ\nސައުދީ އަރަބިއާއިން މިހާތަނަށް އެކުލަވާލި އެންމެ ބޮޑު ބަޖެޓް ސައުދީގެ ރަސްގެފާނު ސަލްމާން ބިން އަބްދުލް އަޒީޒް އިއުލާން ކުރައްވައިފިއެވެ.\nއަންނަ އަހަރަށް ލަފާކޮށް އެކުލަވާލައްވާފައިވާ ބަޖެޓް ސަލްމާން ރަސްގެފާނު އިއުލާން ކުރައްވާފައިވަނީ އަންގާރަ ދުވަހުގައެވެ. އެ ބަޖެޓްގެ އަދަދު ސައުދީގެ ފައިސާއިން ބަލާއިރު 1.11 ޓްލިއަން އަރާ. އެމެރިކާ ޑޮލަރުން ބަލާއިރު 295 ބިލިއަން ޑޮލަރުގެ އެ ބަޖެޓަކީ ސައުދީ އަރަބިއާގެ ތާރީޚްގައި މިހާތަނަށް އިއުލާން ކުރައްވާފައިވާ އެންމެ ބޮޑު ބަޖެޓެވެ. ބަޖެޓާއި ގުޅޭގޮތުން ސައުދީގެ ސަރުކާރުން ވިދާޅުވެފައިވަނީ އެބަޖެޓާއި އެކު އިގްތިސާދީ ގޮތުން އެގައުމަށް ބޮޑު ބަދަލެއް އަންނާނެ ކަމަށެވެ.\nއަދި އެއާއެކު އަމިއްލަ ވިޔަފާރިތައް ކުރިއަރައިގެން ދާނެކަމަށްވެސް އެގައުމުގެ ސަރުކާރުން ވިދާޅުވެފައިވެއެވެ. އަދި އެބަޖެޓުގައި ވަނީ އެކި ދާއިރާާތަކުން ދެމުން އަންނަ އެލަވަންސްތައްވެސް ބޮޑުތަނުން އިތުރުކޮށްފައެވެ. ސައުދީ ރަސްގެފާނު މުހައްމަދު ބިން ސަލްމާންގެ 2030 އަހަރުގެ ތަސައްވުރުގެ ދަށުން ސައުދީގެ ރައްޔިތުންނަށް ވަޒީފާގެ ފުރުސަތުތައް ވަނީ އިތުރުވެފައެވެ. ނަމަވެސް، ޓެކްސް ނަގަމުންދާ މިންވަރު އިތުރުވުމާއި އެކު ސައުދީގައި ހިންގާ ވިޔަފާރިތަކަށް ގޮންޖެހުންތަކާއި ކުރިމަތިވެފައިވާ ކަމަށް ވެސް ބައިނަލްއަގްވާމީ ނޫސްތަކުގައި ބުނެފައިވެއެވެ.\nފާއިތުވި ސެޕްޓެމްބަރު މަހު ބަޖެޓާއި ބެހޭ ގޮތުން ސައުދީ އަރަބިއާގެ ސަރުކާރުން ވިދާޅުވެފައިވަނީ ވަޒީފާ ނެތް މީހުންގެ އަދަދު މަދުކުރުމަށް ފާއިތުވި އަހަރުތަކަށްވުރެ7އިންސައްތަ އިތުރަށް ޚަރަދު ކުރަން ނިންމާފައިވާކަމަށެވެ. އަދި އޭގެ ސަބަބުން އެ ގައުމުގެ އިގްތިސާދު ކުރިއަރައިގެން ދާނެ ކަމަށްވެސް ސައުދީ ސަރުކާރުން ލަފާކުރައްވާފައިވެއެވެ.


ޔޫރޯ 2020: ހަންގޭރީއާއި އާއި ފްރާންސް ބައްދަލުކުރި މެޗު އެއްވަރުވެއްޖެ - Voice of Meedhoo %\nޔޫރޯ 2020: ހަންގޭރީއާއި އާއި ފްރާންސް ...\nކޮވިޑް 19- މިއަދު ހިތަދުން ކޮވިޑަށް ...\nby vomadmin June 19, 2021\nޔޫރޯ ފުޓްބޯޅަ މުބާރާތުގައި ހަންގޭރީއާއި ދުނިޔޭގެ ޗެމްޕިއަން ފްރާންސް ބައްދަލުކުރި މެޗް އެއްވަރުވެގެން ނިމިއްޖެވެ.\nހަންގޭރީގެ ޕުސްކަސް އެރީނާގައި މިރޭ ކުޅުނު މިމެޗުގެ ފުރަތަމަ ހާފްގެ ބޮޑުބައި ފްރާންސް އިން ކުޅުނީ ހަންގޭރީ ހާފްގެ ތެރޭގައި ބޯޅަ ހިފަހައްޓައިގެންނެވެ. މިއާއި އެކު ލަނޑު ޖަހަން އެންމެ ރަގަޅު ހުސްފުރުސަތެއް ލިބުނީވެސް ފްރާންސަށެވެ. އެއީ މެޗްގެ 31 ވަނަ މިނިޓްގައި ބެންޒެމާއަށް ލިބުނު ފުރުސަތެވެ. އެފުރުސަތަކީ އެމްބާޕޭ މުޅިން ހުސްކޮށްލާފައި ބެންޒެމާ އަށް ދިން ބޯޅައަކުން ބެންޒެމާއަށް ލިބުނު ފުރުސަތެކެވެ. މިފުރުސަތުގައި ބެންޒެމާ ފޮނުވާލި ބޯޅަ ދިޔައީ ގޯލްގެ އަރިމަތިން ބޭރަށެވެ.\nމިމެޗްގައި ހަންގޭރީން ކާމިޔާބުކުރި ލަނޑު ފުރަތަމަ ހާފުގެ އިތުރު ވަގުތުގައި ކާމިޔާބުކޮށްދިނީ ފިއޯލާ އެވެ. ފިއޯލާ ކާމިޔާބުކޮށްދިން މިލަނޑަކީ ފްރާންސްޓީމުގެ މެދަކާހިސާބުން އޭނައަށް ލިބުނު ބޯޅައެއް ހިފައިގެން ފްރާންސްގެ ޕެނަލްޓީ އޭރިއާތެރެއަށް ވަދެ ތިރިތިރިން ފޮނުވާލި ބޯޅަ ގޯލްތެރެއަށް ވައްދާލައިގެން ކާމިޔާބުކޮށްދީފައިވާ ލަނޑެކެވެ.\nފުރަތަމަ ހާފް 1-0 ގެ ނަތީޖާއަކުން ހަންގޭރީ ކުރި ހޯދާފައިވުމާއެކު ފްރާންސް އިން ދެ ވަނަ ހާފްގެ ކުޅުން ފަށާފައިވަނީ ވަރަށްބޮޑަށް އެޓޭކިންއަށް ޓާގެޓް ކޮށްގެންނެވެ.\nމިގޮތުން ބަދަލުކުޅުންތެރެއިއެއްގެ ގޮތުގައި ކުޅެންއެރި ޑެމްބެލޭ މެޗުގެ 58 ވަނަ މިނިޓްގައި ފޮނުވާލި ބޯޅަ އަމާޒުވީ ހަންގޭރީގެ ގޯލުގެ އަރިމަތީ ދަނޑިއަށެވެ.\nފްރާންސް އިން މިމެޗްގެ ނަތީޖާ ހަމަހަމަކުރި ލަނޑު މެޗްގެ 66 ވަނަ މިނިޓްގައި ކާމިޔާބުކޮށްދިނީ ގްރީޒްމަންއެވެ. ގްރީޒްމަންގެ މިލަނޑަކީ ހަންގޭރީ ދެ ޑިފެންޑަރުން ކައިރިން ބޯޅަ ހޯދައިގެން އެމްބާޕޭ ހަންގޭރީގެ ގޯލު ކުރިމައްޗަށް ހުރަސްކޮށްދިން ބޯޅައަކުން ގްރީމަން ކާމިޔާބުކޮށްދީފައިވާ ލަނޑެކެވެ.\nމިލަނޑަށްފަހުވެސް ލަނޑު ޖަހާނެ ފުރުސަތުތަކެއް ފްރާންސްއަށް ލިބިގެން ގޮސްފައިވެއެވެ. އޭގެ ތެރޭގައި މެޗުގެ 81 ވަނަ މިނިޓްގައި ޖިރޫ ހުސްކޮށްލާފައި އެމްބާޕޭ އަށް ދިން ބޯޅަ ފާހަގަކޮށްލެވެއެވެ. އެކަމަކު އެމްބާޕޭ ފޮނުވާލި މިބޯޅަ ދިޔައީ ސީދާ ކީޕަރުއަތަށެވެ. އޭގެ ފަހުންވެސް ފްރާންސްގެ ކޮރެންޓިން ޓޮލީސޯއަށް ވެސް ލަނޑުޖަހަން ރަގަޅު ފުރުސަތެއް ލިބިފައިވެއެވެ. އޭނައަށް ލިބުނު މިފުރުސަތުގައި ފޮނުވާލި ބޯޅަވެސް އަމާޒުވީ ހަންގޭރީގެ ކީޕަރު ގުލާޝީ އަތަށެވެ.\nމެޗަށް ފަހު ހަންގޭރީގެ ސަޕޯޓަރުންނާއި ކުޅުންތެރީން ވަރަށް ބޮޑަށް އުފާފާޅުކުރަމުން ގޮސްފައިވެއެވެ. މައުލޫމާތު ލިބިފައިވާގޮތުގައި މިމެޗްގެ ކުޅިބަލަން 65000 މީހުން ދަނޑަށް ވަދެފައިވާއިރު ގިނައީ ހަންގޭރީގެ ސަޕޯޓަރުންނެވެ.\nކޮވިޑް 19- މިއަދު ހިތަދުން ކޮވިޑަށް ޕޮޒިޓިވްވެފައިވަނީ 16 މީހުން\n37 ދުވަސް ފަހުން ހުޅުމީދޫ މިސްކިތްތަކުގައި ޖަމާއަތުގައި ނަމާދު ކުރުމުގެ ހުއްދަދީފި\nބީއެމްއެލް މަނަދޫ ބްރާންޗްގެ ފުރާޅުން ބޮޑުބައެއް ވަޔާ އެއްލައިލައިފި\nމިއަދު ރާއްޖެއަށް ކުރަމުން މިދާ ވިއްސާރައިގައި ބާރުވަޔާއެކު އައި ކޮޅިގަނޑެއްގައި ނ.މަނަދޫގައި ހުންނަ ބޭންކް އޮފް މޯލްޑިވްސް މަނަދޫ ...\nvomadmin May 14, 2021\nރައީސް ނަޝީދަށް ހަމަލާދޭން އުޅޭކަމުގެ މަައުލޫމާތު ލިބުނު ވާހަކަ ނަޝީދުއާއި މާރިޔާއާ ހިއްސާ ކުރިން: އިލްޔާސް\nރައްޔިތުން މަޖިލީހުގެ ރައީސް މުހައްމަދު ނަޝީދަށް ހަމަލާ ދޭން އުޅޭ ކަމުގެ މައުލޫމާތު ކޮންމިއަސް މީހެއްގެ ފަރާތުން ލިބުމާއި ...\nޔޫއެންގެ ސްޕެޝަލް ރެޕަޓުއަ އިން ދަ ފީލްޑް އޮފް ކަލްޗަރަލް ރައިޓްސް ކަރީމާ ބެނޫން މީދޫއަށް ޒިޔާރަތްކޮށްފި\nޔުނައިޓެ ނޭޝަންސް ސްޕެޝަލް ރެޕަޓުއަ އިން ދަ ފީލްޑް އޮފް ކަލްޗަރަލް ރައިޓްސް ކަރީމާ ބެނޫން މީދޫއަށް ޒިޔާރަތްކޮށްފިއެވެ. ...\nvomadmin June 17, 2019\nކެފޭތަކާއި ރެސްޓޯރަންޓްތައް ބަންދުކުރަނީ\nކޮވިޑް-19 ފެތުރެން މަދުކުރުމަށްޓަކައި، ކ. ގުރައިދޫގެ ކެފޭތަކާއި ރެސްޓޯރަންޓް އަދި ގާޑިޔާ ފަދަ ތަންތަނުގެ ހިދުމަތް ދިނުން މެދުކަނޑާލަން ...\nvomadmin March 20, 2020\nއައްޑޫގެ ލޮކްޑައުން ނިމުމަކަށް ގެނެސްފި\nއައްޑޫސިޓީގައި އިއުލާން ކުރި ފުރަބަނދު އުވާލައިފިއެވެ. އައްޑޫ ސިޓީން ބޭސްފަރުވާއަށްމާލެ ގެންދިޔަ މީހަކު ކޯވިޑް-19އަށް ޕޮޒިޓިވްވުމާއި ގުޅިގެން އެ ...\nއިއްޔެ 103 ދިވެހިނާއިއެކު ޖުމްލަ 133 މީހަކު ރާއްޖެއިން ކޮވިޑަށް ޕޮޒިޓިވްވެއްޖެ\nއިއްޔެވެސް 103 ދިވެހިނާއިއެކު ޖުމްލަ 133 މީހަކު ރާއްޖެއިން ކޮވިޑަށް ޕޮޒިޓިވްވެ ރާއްޖޭގައި މި ބައްޔަށް ޕޮޒިޓިވްވި މީހުން ...\nvomadmin August 25, 2020


vnews - Meege5aharu kurin oi minvarah Hajju quota badhalu koffi\nމީގެ5އަހަރުކުރިން އޮތް މިންވަރަށް ހައްޖު ކޯޓާ ބަދަލުކޮށްފި\n7 ޖެނުއަރީ 2017\nމިދިޔަ އަހަރު ހައްޖުގެ އަޅުކަމަށް ދިޔަ މުސްލިމުންތަކެއް ކަޢުބާ ވަށައިގެން ޠަވާފް ކުރަނީ - ފޮޓޯ: އޭ.އެފް.ޕީ\nކުރިއަށްއޮތް ހައްޖު މޫސުމުން ފެށިގެން ސައުދީ އަރަބިއްޔާއާއި، ދުނިޔޭގެ އެކި ކަންކޮޅުތަކުން ހައްޖަށް އަންނަން ފުރުސަތުދޭ ހައްޖުވެރިންގެ އަދަދު އިތުރު ކުރުމަށްޓަކައި ހުށަހެޅުނު ހުށަހެޅުންތައް ސައުދީ ރަސްގެފާނު ސަލްމާން ބިން އަބްދުލް އަޒީޒް ފާސްކުރައްވައިފިއެވެ.\nމިކަން ކަށަވަރު ކޮށްދެއްވީ ސައުދީ ސަރުކާރުގެ މިނިސްޓަރ އޮފް ހައްޖު އެންޑް އުމްރާ ޑރ. މުހަންމަދު ބިން ސާލިހް ބިން ތާހިރު ބެންޠެންއެވެ. އޭނާވަނީ އެކަމަށްޓަކައި ރަސްގެފާނު ސަލްމާނަށާއި، ވަލީއަހުދު މުހަންމަދު ބިން ނާއިފް ބިން އަބްދުލް އަޒީޒަށާއި، ވަލީއަހުދުގެ ނާއިބް މުހަންމަދު ބިން ސަލްމާނަށްވެސް ޝުކުރު އަދާކުރައްވާފައެވެ.\nއަންނަ ހައްޖު މޫސުމުން ފެށިގެން ސައުދީ އަރަބިއްޔާއިންނާއި އަދި ދުނިޔޭގެ އެކި ކަންކޮޅުތަކުން ހައްޖަށް އަންނަން މިހާރު ފުރުސަތު ދެވޭ މުސްލިމުންގެ އަދަދު އިތުރު ކުރުމުގެގޮތުން ގައުމުތަކަށް ކޯޓާދިނުމަށް މީގެ5އަހަރުކުރިން އަމަލުކުރަމުން އައި އުސޫލަށް ރުޖޫއަވުމަށް ރަސްގެފާނަށް ހުށަހެޅުއްވީ ވަލީއަހުދު މުހަންމަދު ބިން ނާއިފް ބިން އަބްދުލް އަޒީޒާއި، ބޮޑުވަޒީރުގެ ނާއިބް އަދި ދާޚިލީ ވަޒީރެވެ.\nރަސްގެފާނުގެ ނިންމެވުން ހާމަކުރެއްވީ، ސައުދީ އަރަބިއްޔާއަށް މިހާރު ޒިޔާރަތް ކުރަމުންދާ އަރަބި އަދި އިސްލާމީ ގައުމުތަކުގެ ހައްޖު މިޝަންތަކުގެ ވެރިންނާއި ޖިއްދާގައި ބައްދަލު ކުރައްވައި ސައުދީ ސަރުކާރުގެ މިނިސްޓަރ އޮފް ހައްޖު އެންޑް އުމްރާ ޑރ. މުހަންމަދު ބިން ސާލިހް ބިން ތާހިރު ބެންޠެންއެވެ. އޭނާ ވިދާޅުވީ، މީގެ5އަހަރުކުރިން ގައުމުތަކަށް ކޯޓާ ދީފައި އޮތް މިންވަރަށް ހައްޖަށް މީހުން ގެނައުމަށް ސައުދީ އަރަބިއްޔާގެ ކަމާބެހޭ ފަރާތްތައް މިހާރު ތިބީ ތައްޔާރަށް ކަމަށެވެ.\nދުނިޔޭގެ ގައުމުތަކުން ހައްޖަށް އަންނަ މީހުންގެ ނިސްބަތް %20 އަށް އަދި ސައުދީ އަރަބިއްޔާއިން ހައްޖަށް އަންނަ މީހުންގެ ނިސްބަތް %50 އަށް ސައުދީ ސަރުކާރުން މީގެ5އަހަރުކުރިން ކުޑަކުރީ، މައްކާގެ ހަރަމްފުޅު ބޮޑުކޮށް ފުޅާކޮށް ޖާގަ ތަނަވަސްކުރުމަށް ފެށި ބިޔަ މަޝްރޫޢާ ގުޅިގެންނެވެ. އެމަޝްރޫއު މިހާރުވަނީ ގާތްގަނޑަކަށް ނިމުމަކަށް ގޮސްފައި ކަމަށް ސައުދީ ސަރުކާރުން ބުނެއެވެ.\nއަލަށް އިތުރުކުރެވުނު ޖާގައާއެކު މަސްޖިދުލް ހަރަމްގައި އެކަނިވެސް މިހާރު އެއްފަހަރާ 1.8 މިލިއަން މީހުންނަށް ނަމާދު ކުރެވޭނޭ ކަމަށް ސައުދީ ސަރުކާރުން ހާމަކޮށްފައި ވެއެވެ.\nމިކަމާ ގުޅިގެން، މީގެ5އަހަރުކުރިން ގައުމުތަކަށް ކޯޓާ އޮތް މިންވަރަށް މީހުން ހައްޖަށް ގެނައުމުގެ ފުރުސަތު ގައުމުތަކަށް ދިނުމަށް ވަލީއަހުދު މުހަންމަދު ބިން ނާއިފް ބިން އަބްދުލް އަޒީޒް މިހާރުވަނީ ސައުދީ ކަމާބެހޭ ފަރާތްތަކަށް އަމުރު ކުރައްވާފައެވެ. އަދި އެކަމަށް ތައްޔާރުވުމަށްވެސް ވަނީ އަމުރު ކުރައްވާފައެވެ.\nމިފަހުގެ ތާރީޚެއްގައި ހައްޖުގެ އަޅުކަމަށް އެންމެ ގިނަ މުސްލިމުން މައްކާއަށް ޖަމާވެފައިވަނީ 2007 ވަނަ އަހަރުއެވެ. އެ އަހަރުގެ ހައްޖުގެ އަޅުކަމަށް ދުނިޔޭގެ އެކި ކަންކޮޅުތަކުން 1.7 މިލިއަން މުސްލިމުން އަދި ސައުދީން ހައްޖަށްދިޔަ މީހުންނާއެކު އެކުޖުމްލަ 2.4 މިލިއަން މުސްލިމުން ހައްޖުގެ އަޅުކަން އަދާކުރިއެވެ.\nފާއިތުވީ 10 އަހަރުގެ ތެރޭގައި ހައްޖަށް އެންމެމަދުން މީހުން ގޮސްފައިވަނީ ފާއިތުވީ 2016 ވަނަ އަހަރުއެވެ. އެއަހަރު ދުނިޔޭގެ އެކި ކަންކޮޅުތަކުން ހައްޖަށްދިޔަ 1.3 މިލިއަން މުސްލިމުންނާއި، ސައުދީން ހައްޖަށްދިޔަ މީހުންނާއެކު މުޅި ޖުމްލަ އަދަދަކީ 1.8 މިލިއަނެވެ.


މި އިދާރާއަށް 1.5 ޓަނުގެ ޕިކަޕެއް ގަނެދީ، ރޯޑްވާދިނަސް ހަދައި، ދާންދޫ ކައުންސިލްގެ ނަމުގައި ޕިކަޕް ރަޖިސްޓްރީކޮށް، ކުރަންޖެހޭ އެންމެހައި މަސައްކަތް ނިންމުމަށްފަހު އަދި ޕިކަޕް ގއ. ދާންދޫ ޖެޓީ އަށް ގެނެސް ބާލަދީ މި އިދާރާއާ ހަވާލުކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nވީމާ، މި މަސައްކަތް ކުރުމަށް ޝަޢުޤުވެރިވާ ފަރާތްތަކުން 15 ފެބުރުވަރީ 2021 ވަނަ ދުވަހު 14:00 އަށް މިއިދާރާއަށް ޕްރޮޕޯސަލް/ކޯޓޭޝަން ހުށަހެޅުއްވުމަށް ދަންނަވަމެވެ.\n1- ޕްރޮޕޯސަލް ހުށަހަޅާ ފަރާތުގެ ނަން ( ވިއްކާ ކޮމްޕެނީ/ފަރާތުގެ ނަމާއިއެޑްރެސް، ގުޅޭނެ ފޯން ނަންބަރ، އީމެއިލް އެޑްރެސް)\n6- މި އިދާރާގެ ނަމުގައި ޕިކަޕް ރަޖިސްޓްރީކޮށް ނިންމުމަށްފަހު ގއ.ދާންދޫ، ޖެޓީއަށް ގެނެސް ދެވޭނެ އަގު (ދިވެހި ރުފިޔާއިން)\n9- ޕިކަޕްގެ ވޮރެންޓީ ޕީރިއަޑަށް ދެވޭ މުއްދަތު.\n11- (ނޯޓް) މަސައްކަތުގެ ތަޖުރިބާ މިންކުރެވޭނީ އެކަން ކަށަވަރު ކޮށްދިނުމަށް ހުށަހަޅާ ކަމާއި ގުޅޭ ލިޔެކިޔުން ތަކުގެ ނިސްބަތުންނެވެ.\n13- ބިޑް ހުށަހަޅާ ފަރާތުގެ އަމިއްލަ ފޯމެޓްގައި މި ދެންނެވި މަޢުލޫމާތު ހިމެނޭގޮތަށް ބިޑް ހުށަހެޅުއްވުން.\n* ވޮރަންޓީ މުއްދަތަށް ދެވޭ މާރކްސް.\nހުށަހަޅުއްވާ ޕްރޮޕޯސަލް/ކޯޓޭޝަން ކެނޑުން އޮންނާނީ 15 ފެބުރުވަރީ 2021 ވަނަ ދުވަހު 14:00 ގައި ހުށަހަޅުއްވާ ފަރާތުގެ ހާޒިރުގައެވެ.\nސުންގަޑި: 15 ފެބުރުވަރީ 2021 1400


ފަރުދާ – ދިވެހި ނޫސް\nHome ⁄ ވާހަކަ ⁄ ފަރުދާ\n“ނޫން ޝަމީލް.. ނޫން.. ތިހެން ނުބުނޭ…ޝަމީލް……ހެޔޮނުވާނެ….މާތް ރަސްކަލާނގެ ވަޖުހުފުޅަށްޓަކައި މި ބުނަނީ… އަހަންނަށް ތިހެން ނުހަދާ…….އަހަރެން ދޫކޮށްނުލާ……”\n“ކިތައް ފަހަރުތަ ނަދީމާ ކައިރީ ބުނަންވީ؟ އޭން! ސާފު ދިވެހި ބަހުން މިބުނަނީ! ކަލޭ ތިހުރީ ވަރިކޮށްފަ! މި ގެއިން މިހާރު ވަގުތު ނިކުމޭ!”\n“ޝަމީލް! ޝަމީލް…ނޫން………ކޮބައިތަ އަހަރެންގެ ކުށަކީ؟ ކޮން ކަމެއްތަ އަހަރެން ރަނގަޅު ކުރަންވީ؟ ޝަމީލަށް ތިވަރު ބޮޑު ބަދަލެއް އަންނަން ޖެހުނީ ކީއްވެތަ؟ އަހަރުމެން ދެމީހުންގެ ކައިވެންޏަށް އަދި 03 މަސް ވެސް ނުވޭ! އަހަރުމެން އުޅުނީ ކިހާ ލޯބިން! ކިހާ ގުޅިގެން! ދެން ކީއްވެ ޝަމީލް؟ ކީއްވެ؟”\nއަހަރެންގެ ގަޔަކު ހަކަތައެއް ނެތެވެ. ދެލޯވަނީ ދުޅަވެ ރަތްވެފައެވެ. އަދިވެސް ހުއްޓުމެއްނެތި އަހަރެންގެ ދެ ލޮލުން ކަރުނަތައް ފައިބަމުން ދިޔައެވެ. އަލަތު ކައިވެންނެވެ. އަހަރެންގެ ލޯބިވާއެވެ. ދެމީހުން ރައްޓެހިވެގެން 03 އަހަރު އުޅުނީމެވެ. ދުވަހަކުވެސް އެއްްވެސް މައްސަލައެއް ޖެހިފައެއް ނޯންނާއެވެ. ކައިވެންޏަށް 03 މަސް ވެސް ނުވަނީހެން ވަރިފަށަށް ގޮސް އަހަރެމެން ދެމީހުން ވަކިވީއޭ ބުންޏަސް އެކަކުވެސް ޤަބޫލެއް ނުކުރާނެއެވެ.\n“ޝަމީލް! އެނގޭތަ؟ މިއަދު މިއީ މެއި މަހުގެ 05 ވަނަ ދުވަސް! ޝަމީލް އަހަރެންގެ ކައިރީ ރައްޓެހިވާން އެހި ދުވަސް! ދެމީހުން ރޭގަނޑުގެ އެެ ހިތްގައިމު ވަގުތުގައި އަތް ގުޅާލައިގެން ގޮނޑުދޮށް ކައިރީ ހިނގަމުން ދިރިއުޅުމުގެ ކަންތައްތައް އެކަކު އަނެއްކަަކާ ހިއްސާ ކުރަމުން ދިޔަ ދުވަސް! ހަނދުތަކާއި ތަރިތައް ހެކިކޮށް ދުވަހަކު ވެސް ދެމީހުން އެކަކު އަނެއްކަކާ ވަކި ނުވާނެކަމަށް ވައުދާއި ހުވާތައް ކުރި ދުވަސް! އެ ހުރިހާ ހަނދާނެއްް! އެ ހުރިހާ އުފާެވެރި ވަގުތުތައް ޝަމީލްގެ ސިކުނޑީން ފޮހެލަން ހަމަ އެހާ ފަސޭހައީތަ؟”\n” އަހަރެން މި ބުނަނީނު ނަދީމާގެ އެއްވެސް ކުށެއް ނެތޭ! ދެން ކޮންކަމަކާ ހާސް ވާންވީ؟ ނަދީމާއަށް ވުރެއް އަހަރެން ދެކެ ލޯބިވާ މާ މުއްސަނދި ކުއްޖެއް އަހަންނަށް ލިބިއްޖެ! އެލިޔާ އެއީ އަހަރެންގެ ނަސީބު. ނަދީމާ ހީކުރަނީތަ ކޮންމެ 02 ހަފްތާއަކުން އެއް ފަހަރު އަހަރެން މިދަނީ އޮފީސް ދަތުރެކޭ؟ ހައް! އެއީ ހަމަ އެލިޔާއަށް ބައްދަލުކޮށްނުލާ ހިތަށް ކެތް ނުވެގެން! އެލިޔާގެ 05 ފިހާރައާއި 02 އެޕާޓްމެންޓް ހަމަ އެކަނި އޮސްޓްރޭލިއާގައި ހުންނާނެ! ނަދީމާއަށް އެވަރުވާނެތަ؟”\n” ތިއީ އަހަރެން ދަންނަ ޝަމީލެއް ނޫން! ޝަމީލަކީ ދުވަހަކުވެސް ފައިސާއާ މުދަލާ ހެދި އުޅުނު މީހެއް ނޫން! އެހެންނޫންނަމަ މި ހުރިހާ ދުވަހަކު އަހަރެންނާ ގުޅިގެންނެއް ނޫޅޭނެ!”\n” ބަލަ ނަދީމާ! ކޮން މަހެއްތަ ފެން އޮތް ތާކަށް ނުދުވާނީ؟ ޒަމާން ބަދަލުވެއްޖެ! ހަޤީޤަތާ ކުރިމަތިލާ! އަހަރެން ވެސް މިއަދު ލޯބިކުރަނީ މުއްސަނދިކަމަށް! ފައިސާއާއި މުދަލަށް!”\n“ތިހެން ނުބުނޭ ޝަމީލް ހެޔޮނުވާނެ! އަހަރެންގެ ހިތް ދެފަޅިވެދާނެ! އަހަރެން މޮޔަވެދާނެ!”\nބާރުބާރަށް ގޮސް ޝަމީލްގެ ގައިގައި އޮޅުލައިގަތީމެވެ. ރޮމުން ގިސްލަމުންނެވެ. ޝަމީލްގެ ކޮނޑުގައި ބޯ އަޅައިލީމެވެ. ޝަމީލްގެ ގައިގައި ބާރުބާރަށް ބައްދައިލީމެވެ. ދެއަތް ތުރުތުރުއަޅަމުން ދިޔައެއްކަމަކު އެއްވެސް ފަރުވާލެއް ނުބަހައްޓަމެވެ. ޝަމީލްގެ ދެއަތްތިލަ ހަމަ ގައިމުވެސް އަހަރެންގެ ބުރިކަށީގައި ޖެހުނު އިހުސާސް އަަހަންނަށް ކުރެވުނެވެ. ކޮނޑުމަތިން މޫނު ހިއްލާލުމަށްފަހު އެ ކަތި ނަޒަރަށް ބަލައިލީމެވެ. ޝަމީލްގެ ލޮލުން އެއްވެސް ރުޅިވެރިމެއް އަހަންނަކަށް ނުފެނެއެވެ. އެ ބޮޑު ދެލޮލުގައި ފޭއްދީފައިވަނީ ކަރުނަތަކެވެ.\nހަތަރު ކަޅި ހަމަވެ 05 ސިކުންތު ނުވަނީސް ޝަމީލް އަހަރެން ބާރުބާރަށް އެ ހަށިގަނޑާ ދުރުކޮށްލިއެވެ. އަދި އިސްޖަހައިގެން 10 ސިކުންތު ވާންދެން ހިމޭންކަމާއެކު އެއްވެސް ބަހެއް ދުލުން ބޭރުކުރުމެއްނެތި ހުއްޓެވެ.\n“ނަދީމާ! ބައްޔެންނު ދެން! އަހަންނަށް އެބަ ލަސްވޭ! އަހަންނަށް ނުދެވިގެން މީޓިން ނުފެށިގެން އެއުޅެނީ! ދެން ވެސް ބަސް ޤަބޫލުކޮށްގެން މިތަނުން ދާންއުޅޭ!”\nޝަމީލް އިޝާރާތްކޮށްލީ އޭނާގެ އަތުގައިވާ ކަޅުކުލައިގެ ފައިލާއި އޭނާގެ އަތުގައި އަޅާފައިވާ މުށިކުލައިގެ ގަޑިއަށެވެ. އަދި ބާރުބާރަށް ހިނގާގަތެވެ. އަހަންނަކަށް އެ މަންޒަރު ބަލާކަށް ކެތެއް ނުކުރެވުނެވެ. ޝަމީލްގެ ސޫރަ މިގެއިން އަހަންނަަށް ފެންނާނެ އެންމެ ފަހު ސިކުންތުކޮޅެވެ. ދުވަމުން ގޮސް ޝަމީލްގެ ފައިބުޑަށް ޖެހިގަތީމެވެ. އެހިނދު ޝަމީލްގެ އަތުގައިވާ ފައިލް އަހަރެންގެ ކަކޫ ކައިރިއަށް ވެއްޓުނެވެ.\nއެ ފައިލް ނެގުމަށް ޝަމީލް އަވަސް އަވަހަށް ތިރިވިއެވެ. ނަމަވެސް ވަގުތު ފާއިތުވެއްޖެއެެވެ. ފައިލް ވެއްޓުނުލެއް ބާރުކަމުން އޭގައިވާ ކަރުދާސްތައް އަހަރެންގެ ކައިރީ އުދުހެމުން ދިޔައެވެ. އަހަރެންގެ ކަކޫ ކައިރީގައިވާ ކަރުދާހަކަށް ލޯބޮޑުކޮށްގެން އަހަރެން ބަލަން ހުރީމެވެ. ޝަމީލްގެ ހުރިހާ މުދަލަކާއި ފައިސާއެއް އަހަންނަށް މިލްކުކުރި ކަމުގެ ލިޔުމެވެ. އަދި އެ ކަރުދާހުގެ ފަހަތުން ކޮންމެވެސް ގަނޑުކޮޅެއް ބޯދެމުން ދާތީ ބަލައިލީމެވެ.އެ ކަރުދާސް ކޮޅު ނަގައި އޭގައިވާ އެއްޗެއް އަޑު ހަރުކޮށް ކިޔައިލީމެވެ.\n” އަރބަން ހޮސްޕިޓަލް”\n” ނޭމް: މުހައްމަދު ޝަމީލް”\n“ބްލަޑް ކެންސަރ: ޕޮސިޓިވް”\n“އެސްޓިމޭޓެޑް ލައިފް ޓައިމް: ލެސް ދެން ވަން އިޔަރ”\nހޯސްލާފައި ފައިބަމުން ދިޔަ ކަރުނަތަކާއެކު އަހަރެން މައްޗަށް ބަލައިލީމެވެ. ޝަމީލް ހުރީ އަހަރެންގެ ކައިރި ބަލާށެވެ. އެދެލޮލުން ކަރުނަަތައް ހުސްވުމެއް ނެތި ފައިބަމުން ދިޔައެވެ. އެ މޫނުމަތީގައިވާ ރީތި ޑިންޕަލް މިއަދު އެވަނީ ފޭއްދިފައެވެ. އެ އުޖާލާ މޫނު މިއަދު އެވަނީ އަނދިރިވެފައެވެ. އަދި މަޑު މަޑުން ބޯ ޖަހައިލިއެވެ. ހަޤީޤަތާ ކުރިމަތިލާށޭ ބުނި ކަހަލައެވެ. އެ މޫނުމަތިން އަހަންނަށް ފެނުނީ މަޖުބޫރުކަމެވެ. ނުތަނަވަސްކަމާއި ހާސްކަމެވެ. އަހަރެންގެ ދެކެވާ ލޯތްބެވެ.\nVaahaka varah reethi ?… keep it up.?.\nMi ah vure dhigu kohli nama varah salhi veees.\nDhon klw nabuhaan! Mee kuru vahaka ekeyh!\nVarah reethi mi vaahaka. ♥\nLiyuntheriyaa aa dheythereyga ehaa negative nuvebala dho. ✌\nމިއޮތީ ބަލިވެ އިނދެގެން އުޅޭ މީހުންނަށް ނެހާ ދޫޕިއާގެ ނަސޭހަތެއް!\nކުދިކުދި ކަންކަން ބޮޑެތި މުޞީބާތަށް ހަދައި މީހާއަށް ގޮތް ހުސްކޮށްލުވަނީ ޝައިޠޯނާ!: މުފްތީ މެންކް


Ras Online - ބޯގަންވިލާ - 23 ވަނަ ބައި\nބޯގަންވިލާ - 23 ވަނަ ބައި\nޞާދިރު ޢަލީދީދީ7ޖުލައި 2021 - 8:42\n23 ވަނަ ބައި\n"ސާރާ....ނުރޮއެ ސާރާ.....އަހަރުމެނަށް ލޭއަޅާ ކުއްޖެއްގެ ބަދަލުގައި ލޭ ބޯ ކުއްޖަކުވެސް ލިބިދާނެއެއްނު. ސާރާ ބިރެއްވެސް ނުގަނޭތަ ދަރިއަކު ހޯދަން އުޅޭއިރު." އަމީނު ބޭނުންވީ ހިތް ބިރުގަންނަވައިގެން ސާރާގެ ޚިޔާލު ބަދަލުކުރެވޭތޯއެވެ.\n"ހެޔޮ މިނިކާ ކުއްޖަކަސް.....އަހަރެން ދަރިއަކު ބޭނުން....ބޭނުން...." ސާރާ ބާރުބާރަށް ރޮއިގެންފިއެވެ.\n"އެންމެ ރަނގަޅު ސާރާއަށް ލިބޭ ދަރިފުޅުގެ ސަބަބުން ސާރާ އަހަރެން ކުށްވެރިކޮށްގެން ނުވާނެ. އަހަރެން ޒިންމާއެއް ނުއުފުލާނަން. މިއޮއް ޒަމާނުގައި އެފަދަ ބޮޑު "ރިސްކެއް" ނަގަން ހެޔޮވެސްނުވާނެ...." އަމީން ދެންވެސް މަސައްކަތް ކުރީ ސާރާއަށް ވިސްނައިދެވޭތޯއެވެ.\n"ކޮންމެ ކަހަލަ ކުއްޖަކު ލިބުނަސް އަހަރެން އަހަރެންގެ ދަރިފުޅަށް މައިވަންތަ ލޯބިދޭނަން. ހެޔޮ އަމީނު ދުވަހަކު އެކުއްޖާއާ އަޅާނުލިޔަސް." ގޮތްދޫކުރާ ވަރަށްވުރެން ސާރާ ދަރިއަކަށް ބޭނުންވެފައިވާ މިންވަރު ބޮޑެވެ.\n"ސާރާ.....ސާރާ ތިވަރަށް އެދެންޏާ އަހަރެން ދެން އެއްވެސް ހުރަހެއް ނާޅާނަން. އެޅޭ ޅައެއްޗަކުން ފަހުން ހިތާމަކުރަން ޖެހިދާނެކަންވެސް ހަނދާން ބަހަޓައްޗޭ." އަމީން އިރުކޮޅެއް ވަންދެން ފާރުގައި ހަރުކޮށްފައި ހުރި ގަޑިއަށް ނަޒަރު ހުއްޓައިގެން ހުރެ ބުންޏެވެ.\n"ދަރިއަކު ލިބިގެން އަހަރެން ހިތާމަކުރާކަށް ނުޖެހޭނެ. މިހާރު އަހަރެންގެ ހުރިހާވެސް އުއްމީދަކީ، ހުރިހާވެސް އުފަލަކީ އެއީ....." ސާރާ ފުން ނޭވާއެއް ލިއެވެ. އަމީނު ވިސްނިއެވެ. އެދެމެދަށް އުފަންވާ ދަރިއަކު އާންމު ލޯތަކަށް ފެންނަފަށުގައި ގެންގުޅެން ޖެހިއްޖެއްޔާ އުޅެންޖެހޭނެ ހާލާ ދޭތެރޭގައެވެ. ކޮންމެގޮތެއްވިޔަސް، އޭނާއަށް ޔަގީންވާ އެއްކަމެއްވެއެވެ. އޭނާއާއި ސާރާގެ ގުޅުމުން އުފަންވާ ދަރިއަކު ވެއްޖިއްޔާ އެހެން އާންމު ކުދިންނާ މާބޮޑަށްވެސް ތަފާތުވާނެއެވެ. އާދަޔާޚިލާފު ކިތަންމެ ކަމެއް އެކުއްޖެއްގެ ކިބައިން ފެންނާނެއެވެ.\nއޭނާ ކަންބޮޑުވަނީ އުފަންވާ ދަރިއެއްގެ ސަބަބުން އޭނާ ރާވަމުންދާ މުސްތަޤްބަލަށް ހިޔަނި އެޅިދާނެތީއެވެ. އެއީ އޭނާގެ އެންމެބޮޑު ފިކުރެވެ.\nސާރާއަށް ފިނި ހޫނެއް އިޙްސާސް ވުމާއެކު މަޑުމަޑުން ދެލޯ މަރާލެވުނެވެ. އަމީނު އޭނާގެ ދެއަތް ވަށާ ބާރުކޮށްލިއެވެ. ފަންކާ އެންމެ ބާރުކޮށްފައި ހުއްޓަސް އެއިން މާބޮޑު އިހްސާސެއް އެދެހައްޓަށް ވާހެނެއް ހިއެއް ނުވެއެވެ. ކޮޓަރިތެރޭ ވަށައިގެންވާ އިސްޕީކަރުތަކުން އަންނަމުންދިޔަ އިނގިރޭސި ލަވައެއްގެ ތެރެއަށް ސާރާގެ ހިތްގައިމު އަޑުވެސް ހިނދެމުން ދިޔައެވެ. ދޭތެރެ ދޭތެރެއިން އަމީނުގެ އަޑުވެސް އެއަޑާއެކުވެއެވެ. އެލަވައިންވެސް އެމީހުނަށް އަރާމާއި ހިތްހަމަޖެހުން ލިއްބައިދޭ ކަހަލައެވެ. ގައިމެވެ. ސާރާއާއި އަމީނުގެ ހަރަކާތް ހުރީ އެއިޙްސާސްގައެވެ. ލަވައިގައި ކިޔާ އެއްޗަކާއި ހަރަކާތްތައް އެއްގޮސްނުވި ނަމަވެސް ލަވައިގެ މަންޒަރެއް ސިފަވާހެންވެސް ހީވެއެވެ.\nއެލަވަ ނިމި އަނެއް ލަވައަށް ބަދަލުވިހިނދު އަމީނު ހަށިގަނޑަށް ވެރިވެފައިވާ ލޮޑުކަމާއިއެކު ގޮސް ފާޚާނާއަށް ވަނެވެ. ސާރާ އެނދުގެ ހަތަރު ފަރާތުން ބެޑްޝީޓަށް ދަމައި ބެޑްޝީޓުގެ ރޫތައް ފިލުވާލިއެވެ. މިހާރު ސާރާވެސް އިހްސާސް ކުރަމުން އެދަނީ ވަރުބަލިކަމާއި ލޮޑުކަމެވެ.\n"ރަނގަޅަށް ނުކަންޏާ ވަރުބަލިވެސްވާނެ." ތޮއްޔިބު ވާހަކަ ދެއްކީ އޭނާގެ ވާންއުޅޭ އަނބިމީހާ އަޒްމާއާއެވެ. އެއީ ޖެހިގެން އައި ދުވަހުގެ ހެނދުނުއެވެ. މިހާރު އެދެލޯބިވެރިންގެ ކައިވެނީގެ ދުވަސް އައިސް ބޯމަތިވަނީއެވެ. އެއީ އެދެފަރާތުގެ އާއިލާއިންވެސް ކެތްތެރިކަމެއް ނެތި އިންތިޒާރު ކުރަމުން އަންނަ ދުވަހެކެވެ.\n"އަހަރެންގެ މަންމަވެސް މިހާރު ދެތިންދުވަހު ކައިވެނީގެ ވާހަކަ އަހައިފި...ދޭނެ ޖަވާބެއް ނޭނގޭތީ އަހަރެން އެމައުޟޫއަކަށް ވާހަކައެއް ނުދައްކަން." ކައިވެނި ފަސްވަމުންދާތީ އަޒުމާ ހުރީ ހިތްހަމަނުޖެހިފައެވެ.\n"އަހަރެން މިހާރު ތާރީޚެއް ކަނޑައަޅައިފިން. ސެޕްޓެމްބަރު އެގާރަ ރަނގަޅެއްނު." ތޮއްޔިބު އަޒުމާ އެންމެ ބޭނުންވާ ޚަބަރު ދިނެވެ. ލިބުނު އުފަލާއި ހިތްހަމަޖެހުމާއެކު އަޒުމާގެ މޫނުމަތި ވިދައިގަތެވެ.\n"އަސްލުވެސްތަ؟ އަޅެ އަހަރެން ވަރަށް އުފާވެއްޖެ. މިއަދު މަންމަމެންގާތު ތިވާހަކަ ދައްކާނަން." އަޒުމާއަށް ލިބުނީ އިންތިހާ ދަރަޖައިގެ އުފާވެރިކަމެކެވެ.\n"އާނ. މަންމަ ގާތުވެސް، ބައްޕަ ގާތުވެސް ބުނޭ....މިހާރު ދެން ލައްކަ ދުވަހު ރައްޓެހިވެގެންވެސް އުޅެވިއްޖެއެއްނު." ތޮއްޔިބު އަޒުމާގެ އަތުގައި ހިފައި ގާތަށް ދަމާލިއެވެ. ދެން ދުރެއް ނުކުރެވޭނެއޭ ބުނާފަދަ ގޮތަކަށެވެ. ދާއިމަށް ތޮއްޔިބާ ގާތްވުމަށް އަޒުމާގެ ހިތް އެދި ގޮވަމުންދާތާ މިހާރު ދުވަސްތަކެއް ވެއްޖެއެވެ.\nދިގު އިންތިޒާރެއްވެސް ކުރެވިއްޖެއެވެ. އެހެންކަމުން ފުރަތަމަ އިސްވެ ކައިވެނީގެ ވާހަކަ ދެއްކުނީވެސް ޚުދު އޭނާއަށެވެ. ތޮއްޔިބާއި އޭނާގެ ލޯބި ދާއިމްވުމަށް ދުވަސްތައް ދިގުލުމަށް އޭނާގެ ހިތްވެސް ނޭދުނީއެވެ.\n"މަންމަވެސް ވަރަށް އުފާވާނެ މިއަދު." އަޒުމާ ތޮއްޔިބުގެ ތަނަވަސް މޭގައި މޫނު ކާއްތާލިއެވެ. ތޮއްޔިބު އަޒުމާގެ ފަންފަން ރާޅުބާނި އިސްތަށިގަނޑަށް އަތް ގަންބާލިއެވެ.\nއޭގެ ދެތިންދުވަސްފަހުން ނިކަން ކުލަގަދަ ޙަފްލާއަކަށްފަހު ތޮއްޔިބާއި އަޒުމާގެ ކައިވެނިވެސް ކުރެވިއްޖެއެވެ.\n"އުފާވެރި ކައިވެންޏަކަށް މަރުޙަބާ." ތޮއްޔިބު ސިއްސައިގެން ދިޔައީ އޭނާގެ ކްލާސްމޭޓެއް ކަމުގައިވާ ޒާހިރުގެ އަޑުންނެވެ.\n"އަނހަ ޒާހިރު އާދެވިއްޖެދޯ؟ އަހަރެން ހިޔެއްވެސް ނުކުރަން އަހަރެންގެ ދަޢުވަތަށް ޒާހިރު އިޙްތިރާމް ކުރާނެ ކަމަކަށް.....ދުވަސްތަކެއް ފަހުން ފެނުނީމާ ވަރަށް އުފާވެއްޖެ." ތޮއްޔިބު ގާތުގައި ހުރި އޭނާގެ އަނބިމީހާ ޒާހިރަށް ތަޢާރަފުކޮށްދިނީ އެއަށްފަހުގައެވެ. އެރޭ ފާއިތުވެދިޔައީ ތޮއްޔިބާއި އަޒުމާގެ ޙަޔާތަށް މުޅިން އައު ކަންތައްތަކެއް ތަޖުރިބާ ކުރެވުނު ރެއެއްގެ ގޮތުގައެވެ. ގިނަކަންތައް (އާކަންތައްތައް) ތަޖުރިބާ ކުރެވުނީ ތޮއްޔިބަށެވެ. އެއީ އޭނާގެ އަލަތު ކައިވެންޏަށްވީމައެވެ.\nޑޮކްޓަރ ރާދާ ދިން އުފާވެރި ޚަބަރާއެކު ސާރާ ހޮސްޕިޓަލުން ނުކުތީ އިންތިހާއީ އުފާވެރިކަމާއި ހިތްހަމަޖެހުން ޙިއްޞާކޮށްގެންނެވެ. އޭނާގެ ހިތަށް އަރަމުން ދިޔައެވެ. ކުރި ދިގު އިންތިޒާރަށް ނިމުން އައިސް އުނގު ފަޅުފިލަނީއެވެ. ނަމަވެސް އުނގު ފަޅުފިލާއިރު އިތުރު ވޭނަކާއި ހިތްދަތިކަމެއް ތަހައްމަލް ކުރަން ނުޖެހިއްޖެއްޔާ ކިތަންމެހާވެސް ރަނގަޅެވެ.\nގައިމެވެ. ތެލެސީމިއާ ދެކެރިއަރުންނަށް ލިބޭފަދަ ލޭއަޅާ ބަލިކުއްޖަކު ލިބިޖެއްޔާ ބަރުދާސްތު ކުރަން އުނދަގޫވާފަދަ އިޙްސާސްތަކެއް ކުރުވާނެއެވެ. މާބޮޑަށް މަޔަކަށްވުމަށް ބޭނުންވެފައިވާތީ ސާރާއަށް އެހިތްދަތިކަމާ ދޭތެރޭ ނުވިސްނެނީއެވެ. ކިރިޔާވެސް ލޭއަޅަންޖެހޭ ކުދިން އެކުދިންގެ މައިންބަފައިން ގެންގުޅޭ ހާލަތު އިޙްސާސްވާނަމަ، އޭނާ އެދެމެދަށް ދަރިއަކު އުފަންކުރާކަށް ބާރެއް ނޭޅީހެވެ. އެބަހަނާ ދައްކައިގެން އަމީނު ތަކުރާރުކޮށް އެތައްފަހަރަކު އެވާހަކަ ދައްކައި ސާރާއަށް ވިސްނައިދެވޭތޯ މަސައްކަތް ކޮށްފިއެވެ.\n"ސާރާ އަދިވެސް އަހަރެން ބުނާނީ ތިދަރިފުޅު ވިހެއުމަކީ ރަނގަޅުކަމެއް ނޫނޭ." އަމީނު ވިސްނަނީ އޭނާގެ އަމިއްލަ މުސްތަޤްބަލަށެވެ.\n"ތިބުނީ. އަހަރެންގެ ބަނޑު ދޮވެލާށޭތަ؟ ނުވާނެ ތިކަމެއް.....ކޮންމެ ކަހަލަ ކުއްޖަކު ލިބުނަސް އަހަންނަށް ބެލެހެއްޓިދާނެ" އަމީނު ކިތަންމެ ވިސްނައިދޭން މަސައްކަތް ކުރި ކަމުގައި ވިޔަސް އޭނާ ގޮތްދޫކުރާކަށް ބޭނުމެއް ނުވެއެވެ.\n"ލިބެންއުޅޭ ދަރިފުޅު ސާރާއަކަށް ނުބެލެހެއްޓޭނެ. ބަލަހައްޓަންޖެހޭނީ އަހަންނަށް." އަމީނު އުނދޯލީގައި ދެފައި ދަމާލައި އޮށޯވެލަމުން ބުންޏެވެ.\n"އަހަރެން އަމީނަކަށް އެއްކަމެއްވެސް ނުޖައްސާނަން..." ސާރާ އެއްމިޔަކަނުން ހީނލަމުން އަމިއްލައަށް ބަނޑުގައި އަތް ކާއްތާލިއެވެ.\nހިތަށް އަރައެވެ. އިންސާނަކާއި ޖަނަވާރެއްގެ ގުޅުމުން ދަރިއަކު އުފަންވެދާނެ ހެއްޔެވެ؟ ވެދާނެ ކަމަށް ގަބޫލުކުރަންވެސްވީ ހެއްޔެވެ؟ ތަންކޮޅެއް ކުރީގައި އިކްލީލު ބުނެފައިވެއެވެ. ސާރާއަކީ އޭނާގެ ދެކުދިންގެ މަންމައެވެ. އެހެންވީއިރު މިހާރު އެކުދިން ކޮބައިހެއްޔެވެ؟ އެކުދިން ގެންގުޅެވެނީ ހަމައެކަނި އޭނާއަށް ފެންނަފަށުގައި ހެއްޔެވެ؟ އެހެންނޫންނަމަ އެދަރިންތައްވެސް މައިމީހާގެ ލޯތްބަށް ބޭނުންވާނެ ނޫންހެއްޔެވެ؟ އޭރު އިކްލީލު ދައްކާފައިވާ ވާހަކައިން ގަބޫލުކުރެވެއެވެ. އިންސާނަކާއި ޖަނަވާރެއްގެ ގުޅުމުން ދަރިއަކު ނުއުފެދުނަސް އިންސިއަކާއި ޖިންނިއެއްގެ ގުޅުމުން ދަރިއަކު އުފަންވެދާނެއެވެ. ނަމަވެސް އެކުއްޖަކު ސައްތައިން ސައްތަ އިންސާނަކަށްވުމީ ވުމަށް ވުރެން ނުވުން ގާތް ކަމެކެވެ. ސާރާއާއި އިކްލީލުގެ ދެމެދަށް ލިބިފައިވާ ދަރިންތައް ސާރާގެ ލޮލަށް ނުފެންނަނީ އެހެންވެގެންކަން ގައިމެވެ. ނަމަވެސް އެކުދިންތައް މިހާރުވެސް ދުރާއި ގާތުން މައިމީހާގެ ހަރަކާތްތައް ބަލާނެއެވެ.\nއަމީނު ކަންބޮޑުވަނީ އެކަން އޭނާއަށް ވިސްނޭތީއެވެ. އޭނާއާ ދޭތެރޭ ސާރާ ދެކޭގޮތް ބަދަލުވެ އޭނާގެ މުސްތަޤްބަލު އަނދިރިކުރާކަށް އޭނާ ބޭނުމެއް ނޫނެވެ.\nދުވަސްތައް ފާއިތުވަމުންގޮސް ސާރާގެ ބަނޑަށް ފަސްމަސް ފުރުނުއިރު އޭނާގެ ބަނޑުވެސް އައީ އާދަޔާ ޚިލާފަށް ބޮޑުވަމުންނެވެ. މިހާރުވެސް ބަލާބެލުމަށް ހީވަނީ ދުވަސް ފުރި ވިހަން ތައްޔާރުވެފައި ހުރިހެނެވެ. ސާރާ ބިރުން އެކަން މައްސަލައަކަށް ނެގި ނަމަވެސް އޭނާގެ ޑޮކްޓަރު ރާދާ ބުނީ އެއްވެސް މައްސައެއް ނެތް ކަމަށެވެ. އެކަމުގެ ޙަޤީޤަތް އެނގެނީ ހަމައެކަނި އަމީނުއަށެވެ.\n"އަމީނު.....އަހަރެން ބިރުގަނޭ....ފަސްމަސް އަދި ނުފުރޭއިރު މިހިރީ އަހަރެންގެ ބަނޑުވާވަރު. އަޅެ ބަނޑަށް ވަރަށް އުނދަގޫވެސްވެޔޭ.....އެކަމަކު....ރާދާވެސް ބުނެފިއެއްނު އެއްވެސް މައްސަލައެއް ނެތޭ." ސާރާއަށް ރާދާއާ ދިމާއަށްވެސް ކުދިކިޔުނެވެ.\n"މިހެން މިކަން ވެދާނެތީއޭ އަހަރެން ދަރިއަކު ނުހޯދަން އުޅުނީ...." އަމީނު ކުށްވެރި ކުރީ ސާރާއެވެ. ސާރާ އިސްއޮބާލަމުން ބަނޑުގައި އަތް ކާއްތާލިއެވެ. ސާރާ ބަލިވެއިން ފަހުން އަމީނުގެ އުޅުމަށް ބަދަލު އަންނަމުން އައިކަން ކުރިންވެސް ފާހަގަކުރެވެއެވެ. ނަމަވެސް އެކަން ސާރާ ފާޅުކުރީ އެދުވަހުއެވެ.\n"މިހާރަކަށް އައިސް އަބަދުވެސް ހީވޭ އަމީނު ކޮންމެވެސް ފިކުރެއްގައި ހުންނަހެން. މުޅިންވެސް އަހަންނާ ދޭތެރޭތަ ތިވިސްނަނީ...." ސާރާ އަމީނުގެ ގާތަށް ޖެހި އަމީނުގެ ކޮނޑަށް އަތް ވައްޓާލިއެވެ.\n"އާނ...އަބަދުވެސް އަހަރެންގެ ވިސްނުމުގައިވަނީ ސާރާ....އަހަންނާ ސާރާ އެކުވެގެން ރާވާ މުސްތަޤްބަލާ ދޭތެރޭ އަބަދުވެސް ފިކުރުކުރެވޭ....ލިބެންއުޅޭ ދަރިފުޅާ ދޭތެރޭ އެންމެބޮޑަށް ވިސްނައި ފިކުރު ކުރެވެނީ....." އަމީނު ސާރާގެ ދެކޮނޑުގައި ހިފާ ގާތަށް ދަމާލިއެވެ."\n"ރަނގަޅު ކުއްޖަކު ލިބޭތޯ ދުޢާކުރޭ އަމީނު. މާތްރަސްކަލާނގެ އިރާދަފުޅުން އަހަރެމެނަށް ދެރަގޮތެއް މެދުވެރިއެއް ނުކުރައްވާނެ." ސާރާ އަމީނުގެ ނިތްކުރީގައި ނޭފަތްޖައްސާލިއެވެ.\n"ތިދަރިފުޅު އުފަންވާ ވަގުތުވެސް ސާރާއަށް ވަރަށް ބުރަވާނެ. އެކަމަކު ކެތްތެރިވާންވާނެ." އަމީނު ސާރާގެ ބަނޑުގައި އަތް ކާއްތާލިއެވެ.\n"ތެލެސީމިޔާ އެހެން ދެކެރިއަރުން އިނދެގެންވެސް މިމައްސަލަތައް ދިމާވޭތަ؟" ސާރާ އެހިއެވެ. އަމީނަށް ހީގަނެވުނެވެ.\n"އެހެން މީހުނާ އަހަރެން ތަފާތުވާނެ." އަމީނު ކުރިއަށް ވުރެންވެސް ބާރަށް ހީގަތެވެ.\n"ތަފާތުގެ ވާހަކަ ނުދައްކާ ހިނގާ ސައިބޯން....މަންމަ މިހާރު ހުންނާނެ ލަސްވެގެން...." ސާރާއާއި އަމީނު އަތްގުޅުވާލައިގެން ކާގެއާ ދިމާއަށް ހިނގައިގެންފިއެވެ.\nލިބެންއުޅޭ ދަރިފުޅާ ދޭތެރޭ ސާރާ ވިސްނާވަރަށްވުރެން މާބޮޑަށް އަމީނު ވިސްނައެވެ. ދިމާވާނެ މައްސަލަތައް އެނގެނީ އޭނާއަށް ކަމަށްވާތީއެވެ. ނަމަވެސް އެއީ އޭނާވެސް އެދޭގޮތެއް ނޫނެވެ. އެގޮތް މެދުވެރިވެގެން އޭނާގެ ޚިޔާލީ ގަނޑުވަރު ފުނޑުފުނޑުވެ ބިމާ ހަމަވާކަށް ފަހަރެއްގައިވެސް އޭނާ ނޭދެއެވެ.\nމިހާރު ފާއިތުވެގެންދާ ކޮންމެ ދުވަހަކީވެސް އަމީނަށް އިތުރު ހާސްކަމާ ކުރިމަތިވާ ދުވަހެކެވެ.\n"އަބަދާ އަބަދު ކޮންހާ ފިކުރެއްތަ މިހާރަކަށްއައިސް ތިކުރަނީ؟" ދަރިއަކު ލިބޭތީ އެހެން މީހުން އުފާކުރަނީ.....އެކަމަކު އެހެންނެއްނޫން....އަމީނުގެ ކަމަކީ ފިކުރުކޮށް ވިސްނުން." ތޮއްޔިބާއި އަމީނު ވާހަކަ ދައްކަން ތިބީ އޮފީހުގައެވެ. އެއީ ފަހަކަށް އައިސް އަބަދުވެސް ތޮއްޔިބު ކުރާ ޝަކުވާއެކެވެ.\n"ތިޔައީ ތޮއްޔިބުމެނަށް ހީވާ ހީވުމެއް....އަހަރެން އެއްވެސް ފިކުރެއް ނުކުރަން.....ޙަޤީޤަތުގައި އަހަރެން މިހުންނަނީ ހާދަ އުފާވެފަ ހިތްހަމަޖެހިފައޭ...." ހިތާދެކޮޅަށް އަމީނު ބުންޏެވެ.\n"އުފާވެފައި ހުންނާތީދޯ އަބަދުވެސް ދަތްދޮޅީގައި އަތް ވިއްދައިގެން ޚިޔާލީ ކަނޑަކަށް ފެތިފައި ހުންނަނީ....." ތޮއްޔިބު ދިމާކުރިއެވެ.\n"ތޮއްޔިބަށް ނުވިސްނެނީތަ؟ ބަލަ އަހަރެމެން ދެމީހުންނަކީވެސް ދެކެރިއަރުންނޭ.....ލިބެންއުޅޭ ދަރިފުޅާ ދޭތެރޭ ވިސްނޭނެއެއްނު." އަމީނު ތޮއްޔިބަށް ހަނދާންކޮށްދީ އަނގަ ބަންދުކޮށްލިއެވެ.\n"ތެދެކޭދޯ ތިބުނީ، އެކަމަކު ބުނަން އަމީނު ނުބައިގޮތަކަށް ވިސްނާކަށް ނުވާނެ. އުއްމީދުކޮށްބަލަ ރަނގަޅު ކުއްޖަކަށް......" ތޮއްޔިބު ބުންޏެވެ.\n"ރަނގަޅު ކުއްޖަކަށްދޯ؟" އަމީނު ބޯކަހާލިއެވެ. އުއްމީދެއްނެތޭ ބުނާފަދަ ގޮތަކަށެވެ.\nތޮއްޔިބުގެ މޯބައިލް ރިންގްވާން ފެށީ އެވަގުތުއެވެ. ޖަވާބުދިނުމުގެ ކުރިން ފުރަތަމަ ތޮއްޔިބު ބެލީ ކާކުގެ ކޯލެއްތޯއެވެ.\n* މޫސާ ޞާޢިދުގެ ހިތްގައިމު ވާހަކަ "ބޯގަންވިލާ" ގެ މިބައިގައި ގެނެސްދެވިފައިވާނީ ވާހަކައިގެ ޞަފުހާ ނަމްބަރު 89 އިން 92 ށެވެ.\nކޮއްކޯފުޅު ނާޒިމް ޝަރުއީ ދާއިރާއަށް ނުފޫޒު ފޯރުވާކަމަށް ތުހުމަތުކޮށްފި!\n18 ސެޕްޓެމްބަރު 2021 - 0:6\nއުނދަގޫ ވަގުތުގައި ތަރައްޤީއަށްޓަކައި ކުންފުނިތަކުން ހުއްޓުމެއްނެތި މަސައްކަތްކުރި: ނައިބް ރައީސް\n17 ސެޕްޓެމްބަރު 2021 - 23:21\nއެމްޕީއެލްގެ ފްލެޓްތައް އަންނަ އަހަރުގެ ކުރީކޮޅު ނިއްމާލެވޭނެ: ޝާހިދު\n17 ސެޕްޓެމްބަރު 2021 - 23:5


Gaza ah dhemun gendhaa hamalaathakugai 136 maru\nހަމަލާތަކުގައި މަރުވި މީހުންގެ ތެރޭގައި 38 ކުޑަކުދިންނާއި 22 އަންހެނުން ހިމެނޭ--\nޣައްޒާއަށް ދެމުން ގެންދާ ހަމަލާތަކުގައި 136 މަރު\nމުޅި ޣައްޒާ ބަންދުކޮށްގެން އިޒްރޭލުން ދެމުން ގެންދާ ހަމަލާތަކުގައި މަރުވި މީހުންގެ އަދަދު 136 އަށް އަރާފައިވާއިރު އޭގެތެރޭގައި 38 ކުޑަކުދިންނާއި 22 އަންހެނުންވެސް ހިމެނެއެވެ.\nވަޔާއި އެއްގަމުން ދެމުން ގެންދާ ހަމަލާތައް ސްކޫލުތަލާއި މިސްކިތަކަށް ވެސް އަމާޒުކުރަމުންދާއިރު ހަމަލާތަކުގައި 950 މީހުން ވަނީ ޒަހަމްވެފައެވެ. މަންޒަރު ދުށް މީހުން ބުނާ ގޮތުން އިޒްރޭލުން ސުންނާފަތި ކޮށްފައިވާ އިމާރާތްތަކުން ސިމެންތި ކުނޑިތަކުގެ ތެރެއިން ވެސް މީހުން ސަލާމަތް ކުރަމުން އެބަ ދެއެވެ.\nކޮންމެ އަހަރަކު ރޯދަމަހާއި ދިމާކޮށް އިޒްރޭލުން ފަލަސްތީންގެ ރައްޔިތުންނަށް ކުރާ ދުއްތުރާދަން އިތުރުވެގެން ދެއެވެ. މިއަހަރު ރޯދަމަހުވެސް ތަރާވީސް ނަމާދަށް ތިއްބާ މަސްޖިދުލް އަޤްސާއަށް އިޒްރާއީލުގެ ފުލުހުން ވަދެ ވަނީ ހަމަނުޖެހިން ހިންގާފައެވެ.\nއިޒްރޭލުގެ ބޮޑުވަޒީރު ބެންޖަމިން ނަތަންޔާހޫއަށް ބޮޑުވަޒީރުކަން ގެއްލިވަޑައިގެންފާނެ ކަމަށް އޮތް ބިރަކީ ވެސް ފަލަސްތީނަށް އޮތް އަނިޔާވެރި ކަމެކެވެ. އެގޮތުން ނަތަންޔާހޫއަށް އިޒްރޭލުގައި މަގުބޫލުކަން ގެއްލިވަޑައިގަންނަވާ ކޮންމެ ފަހަރަކު ފަލަސްތީން އަވަށްތަކުން ގޯތި ދޫކުރައްވަ އެވެ.\nފަލަސްތީން މަޝްރަހުގައި މިފަހަރު ހުޅު ރޯވެގެން އުޅެނީ ޝެއިހް ޖައްރާހް އަވަށުގައި ޔަހޫދީން ގެދޮރުވެރި ކުރުވުމުގެ ކުރިން އެއަވަށުގައި ތިބި ފަލަސްތީން ހައެއްކަ އާއިލާ ބޭރު ނުކުރެވިގެންނެވެ.


ބިދޭސީންނަށް ހަމަލަ ދިން މީހުންގެ ބަންދަށް ހަތް ދުވަސް\nއދ. ދަނގެތީގައި ދެ ބިދޭސީއެއްގެ ގަޔަށް ވަޅި ހެރި ކަމަށް ތުހުމަތު ކުރެވޭ ކުޑަކުއްޖަކާއި ޒުވާނަކު ހައްޔަރުކޮށް، އެ ދެ މީހުންގެ ބަންދަށް ހަތް ދުވަސް ޖަހާފައިވާ ކަމަށް ފުލުހުން މިއަދު ބުނެފި އެވެ.\nޒަހަމްވި ޒުވާނާގެ ހާލު އަންނަނީ ރަނގަޅުވަމުން: އޭޑީކޭ\nމިދިިޔަ އާދިއްތަ ދުވަހުގެ ރޭ އިސްލާމިކް ޔުނިވަސިޓީ ކައިރީގައި ހިންގި މާރާމާރީގައި ތޫނު އެއްޗަކުން ހަމަލާދީ ސީރިއަސް ޒަހަމްތަކެއް ލިބުނު ޒުވާނާގެ ހާލު ރަނގަޅުވަމުން އަންނަ ކަމަށް، އޭނާއަށް ފަރުވާ ދެމުން އަންނަ އޭޑީކޭ އިން ބުނެފި އެވެ.\nމިއީ ގޭންގު މާރާމާރީތަކޭ ބުނަން އަދި އަވަސް: ޕޮލިސް\nމާލޭގައި މި ފަހަކަށް އައިސް މާރާމާރީތައް އިތުރުވެ، ގިނަ ބަޔަކު ހައްޔަރު ކޮށްފައި ވިޔަސް އެއީ ގޭންގުތަކުން ހިންގާ މާރާމާރީތަކެއް ކަމެއް ބުނަން އަދި އަވަސް ކަމަށް ފުލުސް އޮފީހުން ބުނެފި އެވެ.\nމާރާމާރީއެއްގައި މީހެއްގެ ބޯފަޅާލައިފި\nމާލޭގައި މިރޭ ހިންގި މާރާމާރީއެއްގައި މީހެއްގެ ބޯ ފަޅާލައިފި އެވެ.\nAugust 04, 2016 7\nލަންޑަނުގައި ދިން ވަޅީގެ ހަމަލާގައި އެކަކު މަރާލައިފި\nލަންޑަން (އޮގަސްޓް 4) - މެދުތެރޭ ލަންޑަނުގެ ރަސެލް ސްކްވެއާގައި ދިން ވަޅީގެ ހަމަލާއެއްގައި އަންހެނަކު މަރުވެ ފަސް މީހުން ޒަޚަމްކޮށްލައިފި އެވެ.\nވަޅީގެ ހަމަލާއެއްގައި ޖަޕާނުން 19 މީހުން މަރާލައިފި\nޓޯކިޔޯ (ޖުލައި 26) - ޖަޕާނުގައި ނުކުޅެދޭ މީހުން ތިބޭ މަރުކަޒެއްގައި މީހަކު ވަޅިން ދިން ހަމަލާއެއްގައި 19 މީހުން މަރާލައިފި އެވެ.\nJune 24, 2016 7\nފާތިރު މަރާލި މައްސަލާގައި ހޯދި ކުއްޖާ ހައްޔަރުކޮށްފި\nމި މަހު ކުރީކޮޅު މާލޭގައި ހިންގި މާރާމާރީއެއްގައި ވަޅި ހަރައި، ފާތިރު މުހައްމަދު މަރާލި މައްސަލާގައި ހޯދަމުން ދިޔަ ކުޑަކުއްޖާ ފިލައިގެން އުޅެނިކޮށް މިއަދު ހައްޔަރުކޮށްފި އެވެ.\nމާރާމާރީ ހިންގީ މާލޭގައި، ހައްޔަރުކުރީ ގުރައިދޫން\nމި މަހު މާލޭގައި މީހަކަށް ތޫނު އެއްޗަކުން ހަމަލާދީ ފިލައިގެން އުޅުނު ދެ މީހަކު ތ. ގުރައިދޫން ރޭ ފުލުހުން ހައްޔަރުކޮށްފި އެވެ.\nމެންބަރުގެ މަރުގެ ތުހުމަތުގައި މީހަކަށް ދައުވާ ކުރަނީ\nލަންޑަން (ޖޫން 18) - އިނގިރޭސި ޕާލަމެންޓުގެ ލޭބާ ޕާޓީގެ މެންބަރު ޖޯ ކޮކްސް ގަޔަށް ބަޑިޖަހާ އަދި ވަޅިން ހަމަލާ ދީ މަރާލުމުގެ ކުށުގައި މީހެއްގެ މައްޗަށް ދައުވާ އުފުލައިފި އެވެ.\nހިތަދޫ މާރާމާރީ އާ ގުޅިގެން ދެ މީހަކު ހޯދަނީ\nމިދިޔަ ހޮނިހިރު ދުވަހުގެ ރޭ އައްޑޫ ހިތަދޫގައި ހިންގި މާރާމާރީ އާ ގުޅިގެން ދެ މީހަކު ހޯދަން ފުލުހުން މިއަދު އިއުލާންކޮށްފި އެވެ.\nމާލޭގައި މިއަދުވެސް ވަޅިހަރައި މީހަކު ޒަހަމްކޮށްލައިފި\nފްރާންސް ޕޮލިހެއް އައިއެސް އިން މަރާލުމަކީ ޓެރަރިޒަމް\nޕެރިސް (ޖޫން 14) - އިސްލާމިކް ސްޓޭޓް (އައިއެސް) އާ ގުޅުން އޮންނަ ކަމަށް ބުނާ މީހަކު ވަޅިން ހަމަލާދީ ފްރާންސްގެ ފުލުހުންގެ މީހަކާއި އޭނާގެ ބައިވެރިޔާ މަރާލުމަކީ ކަނޑައެޅިގެން ޓެރަރިސްޓް...\nހެންވޭރުކޮޅު ނޫރު މިސްކިތް ކައިރީގައި މިރޭ މީހެއްގެ ގަޔަށް ވަޅި ހަރައި ޒަހަމްކޮށްލައިފި އެވެ.\nޔަހޫދީއަކަށް ހަމަލާ ދިން ކުޑަ ކުއްޖާގެ ގެ ތަޅާލައިފި\nގުދުސް (ޖޫން 12) - ޔަހޫދީ އަންހެނަކަށް ހަމަލާ ދިން ފަލަސްތީނުގެ ކުޑަ ކުއްޖާގެ ގެ އިޒްރޭލް ސިފައިން ތަޅާ ސުންނާފަތި ކޮށްލައިފި އެވެ.\nމާލެ އާއި އައްޑޫގައި މާރާމާރީ، ސީރިއަސް ޒަހަމްތަކެއް!\nމާލެ އާއި އައްޑޫގައި މާރާމާރީތަކެއް ހިންގައި މިރޭ ބަޔަކު ޒަހަމްކޮށްލައިފި އެވެ. މީގެ ތެރެއިން ސީރިއަސް ޒަހަމްތަކެއް ލިބުނީ އައްޑޫގައި ހިންގި މާރާމާރީގަ އެެވެ.\nގުދުސް (ޖޫން 9) - ތެލް އަވީވުގައި ހަމަލާދީ ހަތަރު މީހަކު މަރާލުމާ ގުޅިގެން ފަލަސްތީނުގެ 83،000 މީހަކަށް އިޒްރޭލުން ދަތިކޮށްފި އެވެ.\nއަނެއްކާވެސް މާރާމާރީ އާއި މަރުގެ މޫސުމެކެވެ. ހަމަނުޖެހުން މަދުވެފައި އޮންނަތާ ދުވަސްތަކަކަށް ފަހު އެއް ފަހަރާ ދެ މަރެވެ. ޅަ ދެ ކުދިންގެ ފުރާނަ ހިނދުކޮޅެއްގެ ތެރޭގައި ދުއްވާލީ އެންމެ އަނިޔާވެރި ގޮތަށެވެ. ހަޔާތުގެ ބޮޑު ބައި ކުރިމަތީގައި އޮތް ދެ ކުދިންގެ ނިމުން އައީ އެ ކުދިން އިސްލާހު ވޭތޯ ވެސް ބަލާލާނެ ފުރުސަތު ވެސް ނުލިބެނީހެވެ.\nJune 07, 2016 17\nއާންމުކޮށް ވާހަކަފުޅެއް ދައްކަވާ ނަމަ ރައީސް އަބްދުﷲ ޔާމީންް ދައްކަވާނީ އެމަނިކުފާނު އެ ވަގުތަކު ވަރަށް ހިތްޕުޅު ހަމަޖެހިވަޑައިނުގެންނެވި ކަމަކާ ދޭތެރޭ އެވެ. މިދިޔަ އާދިއްތަ ދުވަހުގެ ރޭ އެމަނިކުފާނު ދެއްކެވި ވާހަކަފުޅުން ގޭންގު ކުށްތަކާ ދޭތެރޭ ވަރަށް ބޮޑަށް ހިތްޕުޅު ހަމަޖެހިވަޑައިނުގެން ހުންނެވި ކަން ދޭހަވި އެވެ. އެ ވާހަކަފުޅު...\nދެ ކުދިންގެ މަރާ ގުޅިގެން ބަޔަކު ހައްޔަރުކޮށްފި\nމިދިޔަ ހުކުރު ދުވަހު މާލޭގައި މާރާމާރީ ހިންގައި 14 އަހަރުގެ ދެ ކުއްޖަކު މަރާލި މައްސަލާގައި ބަޔަކު ހައްޔަރުކޮށް އިތުރު ބަޔަކު ހޯދުމުގެ މަސައްކަތް ފަށާފައިވާ ކަމަށް ފުލުހުން ބުނެފި...\nގޭންގްތަކުގެ 50 ކުއްޖަކު ވާނި އަށް ގެންދަނީ\nގޭންގުތަކުގައި އުޅޭ ކުޑަކުދިން އިސްލާހު ކުރުމުގެ ބޭނުމުގައި ދ. ވާނީގައި ހެދި ތަނަށް 50 ކުދިން ގެންދާނެ ކަމަށް ހޯމް މިނިސްޓަރު އުމަރު ނަސީރު އިއްޔެ ވިދާޅުވެއްޖެ އެވެ.\nJune 04, 2016 15\nމީހެއްގެ ގަޔަށް އަނެއްކާ ވެސް ވަޅި ހަރައިފި!\nމާލޭގައި އިއްޔެ އާއި ރޭ ހިމގި ދެ މާރާމާރީގައި 14 އަހަރުގެ ދެ ފިރިހެން ކުދިން މަރާލާފައި ވަނިކޮށް މިއަދު ހަވީރު 24 އަހަރުގެ މީހެއްގެ ގަޔަށް ވަޅި ހަރައި ޒަހަމްކޮށްލައިފި އެވެ.\nJune 04, 2016 12\nރޭ މާލެ އިން ހައްޔަރުކުރި 19 މީހުންނާ، އިއްޔެ އާއި ރޭ ހިންގި ދެ މަރާމާރީގައި އުމުރުން 14 އަހަރުގެ ދެ ކުދިން މަރާލި މައްސަލައާ އެއްވެސް ގުޅުމެއް ނެތް ކަމަށް ފުލުހުން މިއަދު ބުނެފި އެވެ.\nދެ މަރަށް ފަހު 19 މީހަކު ހައްޔަރުކޮށްފި\nމާލޭގައި މިރޭ ދެ ކުއްޖަކު މަރާލި މައްސަލައާ ގުޅިގެން 19 މީހަކު ހައްޔަރުކޮށްފި އެވެ.


ގްރީން އަތުން ވެސް ބަލިވެ އޭދަފުއްޓަށް މާޔޫސްކަން\nގްރީން އަތުން ވެސް ބަލިވެ އޭދަފުއްޓަށް މާޔޫސްކަން\nރޭގެ މެޗުގެ ތެރެއިން — ފޮޓޯ/ އެފްއޭއެމް\nއެފްއޭއެމް ޔޫތު ޗެމްޕިއަންޝިޕުގެ ގްރޫޕް ބީ ގައި ރޭ ގްރީން ސްޓްރީޓް އަތުންވެސް ބަލިވެ، ކްލަބް އޭދަފުއްޓަށް ސެމީ ފައިނަލުން ޖާގައެއް ހޯދުމުގެ ފުރުސަތު ހަނިވެއްޖެއެވެ.\nމި ދެ ޓީމުވެސް މުބާރާތުގައި ކުޅުނު ފުރަތަމަ މެޗުގައި ބަލިވުމުން މިރޭ މޮޅެއް ހޯދުން އޮތީ މަޖުބޫރުވެފައެވެ. ގްރީން ސްޓްރީޓްސް ގެ ފުރަތަމަ މެޗުގައި މާޒިޔާ އަތުން 1-0 އިން ބަލިވިއިރު އޭދަފުށި ފުރަތަމަ މެޗުގައި 3-1 އިން ވަނީ ކްލަބް އީގަލްސް އަތުން ބަލިވެފައެވެ. ފުރަތަމަ ދެ މެޗުން ބަލިވެ އޭދަފުށި ގްރޫޕުގެ ފުލުގައި އޮތްއިރު އެޓީމަށް ސެމީ ފައިނަލުގެ ޖާގައެއް ކަށަވަރު ކުރަން ބޭނުންނަމަ ބާކީ އޮތް ދެ މެޗު ކާމިޔާބުކުރަން ޖެހޭނެއެވެ.\nމިރޭގެ މެޗަށް ނުކުތްއިރު އެންމެ ފަހުން އީގަލްސްއާ ދެކޮޅަށް ކުޅުނު މެޗުގައި ރަތްކާޑު ދެއްކުމުން އޭދަފުށީގެ އަހުމަދު އައިހަމް ހުރީ ސަސްޕެންޝަނުގައެވެ. މެޗު ފަށައިގެން ގްރީން ސްޓްރީޓްސް އިން ވަނީ މޮޅަށް ކުޅެ ގިނަ ހަމަލާތަކެއް އުފައްދައިފައެވެ. މެޗުގެ ފުރަތަމަ ގޯލަކީ 20 ވަނަ މިނެޓުގައި އޭދަފުށީގެ ހުސައިން ޝަރީފް އަތުން ބައިކޮޅަށް ވަން ގޯލެކެވެ. ގްރީން ސްޓްރީޓްސްގެ ކެޕްޓަން އަބްދުﷲ ޔާމީން އޭދަފުށީގެ ގޯލްކީޕަރު ކައިރިން ނައްޓާލާފައި ފޮނުވާލި ބޯޅަ ޝަރީފް އަތުން ބައިކޮޅަށް ވަނީ ގޯލު ރޮނގުމަތިން އެ ބޯޅަ ސަލާމަތްކުރަން އުޅުމުގެތެރޭގައެވެ.\nގްރީންސް ސްޓްރީޓްސް އިން ލީޑު ނެގިފަހުން އޭދަފުށިންވެސް ވަނީ ކުޅުން ރަނގަޅު ގޯލު ޖަހާނެ ފުރުސަތުތަކެއް ތަނަވަސްކޮށްފައެވެ. އެޓީމަށް ފުރަތަމަ ހާފުގައި ލިބުނު ފުރުސަތުތައް ހުއްޓުވުމުގައި ގްރީން ސްޓްރީޓްސްގެ ގޯލްކީޕަރު ވަނީ މޮޅު ކުޅުމެއް ދައްކައިފައެވެ. މެޗުގެ ފުރަތަމަ ހާފު ނިމުނީ 1-0 އިން ގްރީން ސްޓްރީޓްސް ކުރީގައި އޮވެގެންނެވެ.\nދެ ވަނަ ހާފު ފެށިގެން ގްރީން ސްޓްރީޓްސް އިން ވަނީ ފުރަތަމަ ދިހަ މިނެޓުތެރޭ ދެ ގޯލު ޖަހައި 3-0 އަށް ނަތީޖާ ބަދަލުކޮށްލައިފައެވެ. އެޓީމުގެ ދެ ވަނަ ގޯލު 53 ވަނަ މިނެޓުގައި ޖެހީ އަހުމަދު ބައްސާމް އަހުމަދު ނައީމް (ބައްކު) އެވެ. ބައްކު މި ގޯލު ޖެހީ ހިތްގައިމު ޕާސް ތަކަކަށްފަހު އޭރިޔާތެރެއަށް ވަތް ވަގުތު ލިބުނު ބޯޅައެއް އެއްފަހަރުން ގޯލުގެ ތެރެއަށް ފޮނުވާލައިގެންނެވެ. އޭގެ ދެ މިނެޓުފަހުން ގްރީން ސްޓްރީޓްސް ގެ ތިން ވަނަ ގޯލު ޖެހީ މިދިޔަ އަހަރު ގައުމީ ސްކޮޑުގައިވެސް ހިމެނުނު ޔާމީން އެވެ. އޭރިޔާ ބޭރުން ޔާމީން ފޮނުވާލި ބޯޅަށް ގޯލަށް ވަނީ ކައިރީގައި ހުރި އޭދަފުށީގެ ޑިފެންޑަރު ގައިގައި ޖެހިފައި ގޯލްކީޕަރުގެ ބޯމަތިން ގޮހެވެ.\nގްރީން ސްޓްރީޓްސް އިން ތިން ގޯލުގެ ލީޑެއް ނެގިފަހުން އޭދަފުށީގެ އަލީ ނަސީމް އަށް ގޯލު ޖަހާނެ ރަނުގެ ފުރުސަތެއް ލިބި ވަނީ ބޭކާރުވެފައެވެ. ތިން ގޯލު ފަހަތުގައި އޮތުމުން އޭދަފުށިން ވަނީ ކުރިއަށްޖެހި ގޯލެއް ޖަހަން މަސައްކަތް ކޮށްފައެވެ. އެޓީމުގެ ހަމައެކަނި ގޯލު މެޗުގެ 72 ވަނަ މިނެޓުގައި ޖެހީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް މުހައްމަދު އަބާން އަލީ އެވެ. ގްރީން ސްޓްރީޓްސްގެ ޑިފެންޑަރު ޖައްސާލި ބޯޅަ އަބާން އަށް ލިބުމުން ފޮނުވާލި ބޯޅަ ގޯލަށް ވަނީ ގޯލުގެ އަރިމަތީ ދަނޑީގައި ޖެހިފައެވެ. އޭގެ ފަސް މިނެޓު ފަހުން ގްރީން އަށް މެޗުގެ ހަތަރު ވަނަ ގޯލު ޖަހައިދިނީ އަހުމަދު ތޮލާލް އެވެ. ތޮލާލް މި ގޯލު ޖެހީ މެޗުގެ މޮޅު ކުޅުންތެރިޔާގެ މަގާމް ހޯދި ޔާމީން ދިން ބޯޅައަކުންނެވެ.


17 ނޮވެމްބަރ 2019 - 08:28 10 comments\nބޮކިފަތި އިންސާނާގެ ހަޔާތަކީ ކުލަބޮކިފައްޗެއް ކަހަލަ އެއްޗެކެވެ. އެކި ދުވަސްތައް ފެވިގެންދާނީ އެކި ކުލައިންނެވެ. އަލިގަދަ ރީތި ކުލަތަކުން ފެވިފައިވާ ހާދިސާތަކާއި، ހިތްދަތިކަމާއި އަނދިރި ކުލަތަކުން ކުލަމަރުވެފައިވާ ދުވަސްތައް ވެސް ދެކެން މަޖުބޫރުވެއެވެ. ބައެއް ހުވަފެންތަކުގައި ކުލަޖެހެއެވެ. އަނެއްބައި ހުވަފެންތައް މަރުވެއެވެ. އުމުރުން ހަތްދިޔަ އަހަރުގައި ބަލިއެނދުގައި އަހަރެން ހަޔާތުގެ ސިކުންތުތައް ގުނަމުންދިޔައިރު، ކައިރީގައި ފެންނަން އޮތް ބޮކިފަތީގެ ނިވިފައިވާ ބޮކިތަކާ މެދު ވިސްނީމެވެ. ނުކުރެވުނު ކަންތަކާއި، ނުލިބުނު އުފަލާއި، ކާމިޔާބުނުވި ލޯބި ހަނދާންކުރީމެވެ.\n"ބައްޕާ!" އަހަރެންނަށް ނޭނގި އަހަރެންގެ މޫނަށް ބަލަހައްޓައިގެންހުރި އަމީލިޔާ ބުންޏެވެ. "މިއަދު ކޮންކަމާ ތި ވިސްނަނީ؟"\nއަމީލިޔާއަކީ އަހަރެންގެ ދޮށީ އަންހެންދަރިފުޅެވެ. އަހަރެންގެ ފުރާނައެވެ. އަހަރެންގެ މާޒީއެވެ. އަހަރެންނަށް ނުލިބުނު ލޯބީގެ ފޮނި ހަނދާންތަކެވެ. އަހަރެން ހިނިތުންވެލީމެވެ. ރޯންވީ ކޮންކަމަކާ ހެއްޔެވެ؟ ގޭތެރެ ނަލަހައްދަމުން ގެންދިޔައީ އަމީލިޔާގެ ކައިވެންޏަށެވެ. އެއީ އަމީލިޔާގެ ހަތަރުވަނަ ކައިވެންޏެވެ. އަހަރެންގެ އަމީލިޔާ އަނެއްކާ ވެސް އަހަރެން ދޫކޮށް ފިރިމީހާގެ ގެއަށް ބަދަލުވާނެއެވެ. އެ ދުވަސް ދެކެން ނުޖެހިއްޖެއްޔާ ކިތަންމެހާ ވެސް ރަނގަޅެވެ. އަމީލިޔާއަކީ އަހަރެންގެ ލޯބީގެ ހަޔާތުގެ ކިހާ މުހިންމު ބޮޅެއް ހެއްޔެވެ؟ އަމީލިޔާގެ ނަމާއި، އަމީލިޔާގެ ސިފަޔާއި، އަމީލިޔާގެ ހިނިތުންވުން ވެސް ހެކި ދޭނީ އެންމެ މީހަކަށެވެ. ހަޔާތުގެ އެންމެ ބާބަކަށެވެ. އެ ބާބުގެ އަރިމަތީ ސުރުހީއަކީ އަމީނާއެވެ. މާނައަކީ ދެވޭ އިތުބާރެވެ. ތެދުވެރިކަމެވެ. އަހަރެންގެ މުޅި ހަޔާތުގައި ވެސް އެހާ ކިޔާހިތްވާ ބާބެއް ނޯންނާނެއެވެ. ޖުމުލަތައް ކުރުވެފައި، އިބާރާތް ފަށުވިވެފައި، ބަސްކޮށާރު މުއްސަނދިވާނެއެވެ. ފެށުން ނަލަވެފައި، މެދުތެރެ ޝައުގުވެރިވެފައި، ނިންމުން އަސަރުގަދަވާނެއެވެ.\n"ބައްޕާ!" އަނެއްކާ ވެސް އަމީލިޔާ ގޮވައިލިއެވެ.\n"ކީކޭ ދަރިފުޅާ!" އަހަރެން ބުނީމެވެ.\n"ކޮންކަމަކާހޭ ތި ވިސްނަނީ؟" އޯގާތެރިކަމާ އެކުގަައި އަމީލިޔާ އެހިއެވެ. އަދި ގޮނޑިއެއް ހިފައިގެން އައިސް އަހަރެންގެ އެނދު ކައިރީގައި އިށީނެވެ. "އަދިވެސް ބަނޑުހައެއްނުވޭތަ؟ ކޯޗެއް ހަދައިދޭންވީ؟ އޯޓްސް އެބަހުރި. ފަރުމަސް އެބަހުރި. ގިތި މާޅޮސްކޭލާ، ކައްޓަލަޔާ، ޗިޗަންޑާޔާ، ތޮރާ ވެސް އެބަހުރި. ބައްޕަ ބުނި އެއްޗެެއް ހަދައިގެން ގެެނެސްދޭނަން. ބުނޭ!"\n"ބައްޕައަށް ފެންނަ ހިސާބުގަ ތިހެން އިނދެބަލަ!" އަހަރެން ހިނިތުންވެލައިފައި ބުނީމެވެ. "ދަރިފުޅު ފެނުނީމަ ވެސް ބައްޕަގެ ބަނޑުފުރޭ! ދަރިފުޅު މިހާރު ތި އުޅެނީ މީހަކާ އިނދެގެން މިގެއިން ދާން. ބައްޕަ ވެސް ދެން މާ ގިނަ ދުވަހެއްނުވެ ދާންޖެހިދާނެ. އޭގެ ކުރިން ބައްޕަ ބޭނުން ހިތްފުރެންދެން ދަރިފުޅުގެ މޫނަށް ބަލައިލަން. އަދި އިރުކޮޅަކު މިތާ އިނދެވޭނެތަ؟"\nއަމީލިޔާ ގޮނޑީގައި ހަމަޖެހިލިއެވެ. އަހަރެންގެ އަތުގައި ފިރުމައިލިއެވެ. އަމީލިޔާގެ ލޮލުން އުތުރިއަރަމުންދިޔައީ ލޯތްބާއި ކުލުނެވެ. އިހުތިރާމާއި، ޝައުގުވެރިކަމެވެ.\n"ބައްޕައަށް ވަގުތުނުދީ ދެން ކާކަށް ވަގުތު ދޭނީ؟" އަމީލިޔާ ބުންޏެވެ. "ބައްޕަ ފޫހިވަންދެން ބަލާ! އަހަރެން އިންނާނަން މިތާ."\nއަހަންނަކީ ދުވަހަކު ވެސް އަހަރެންގެ ލޯބީގެ ބާބު ދަރިންނަށް ކިޔައިދިން މީހެއް ނޫނެވެ. ކިޔައިދޭކަށް ނުވެސް ކެރޭނެއެވެ. އެހެނަސް އަހަރެންގެ ހަށިން ނޭވާ ހުސްވާން ކައިރިވެއްޖެކަން އަހަންނަށް އެނގެއެވެ. ވަގުތު ކައިރިވެއްޖެއެވެ. އެއްވެސް މީހަކަށް ކިޔައިނުދީ އޮތް ވާހަކަ ކޮންމެވެސް މީހަކަށް ކިޔައިދިނުމުގެ ވަގުތު ޖެހިއްޖެއެވެ. އެންމެ އެކަށޭނަ މީހަކީ އަމީލިޔާއެވެ. އޭނަ އިނީ އަހަރެންގެ ލޯކުރިމަތީގައެވެ. ހިތާމައަކީ އަހަރެންގެ ދޫ ބަންދުވެފައިވާކަމެވެ.\n"ދަރިފުޅަށް އެނގޭތަ ކޮންމެ މީހެއްގެ ހަޔާތަކީ ވެސް ކުލަބޮކިފައްޗެއްކަން،" އަހަރެންގެ ލޯބީގެ ދިރިހުރި މިސާލަށް ބަލަހައްޓައިގެން އޮވެ އަހަރެން ބުނީމެވެ. "ބައްޕަގެ ހަޔާތުގަ ވެސް ވަރަށް ގިނަ ކަންތަކާ ދިމާވި. ބައެއް އުންމީދު ފުރިހަމަވި. ބައެއް ހުވަފެނުގަ ކުލައެއް ނުޖެހުނު. މިދައްކަނީ ބައްޕަ އެންމެ ލޯބިވި މީހާގެ ވާހަކަ. އެކަމަކު އެއީ ދަރިފުޅުގެ މަންމައެއް ނޫން."\nއަމީލިޔާ ގާތަށް އައީ އަމަށަކު ހިންޏެއް ނޫނެވެ. އަމީލިޔާގެ މޫނުމައްޗަށް ޖަންބުކުލަ އަރައި، މޫނުގައި ދެއަތްއެޅިއެވެ. އަމީނާއަށް ވެސް ވާނީ އެހެންނެވެ. ރަކިވާ ކޮންމެ ފަހަރަކު އަމީނާ މޫނުގައި ދެއަތްއަޅައެވެ.\n"ދަރިފުޅު ހިތަކަށްނާރާތަ ދަރިފުޅަށް އަމީލިޔާ ކިއީ ކީއްވެގެންބާއޭ؟" އަހަރެން ސުވާލުކުރީމެވެ. "ދަރިފުޅު ދުވަހަކު ވެސް ދުށިންތަ ތި ނަން ކިޔާ އެހެން ކުއްޖެއް؟ ތި ނަމުގެ މާނައަކީ، ދެވޭ އިތުބާރު. ރީތިކަން. މީހުން އަހައެއްނު ތީ ކިހިނެއް ހޯދި ނަމެއްހޭ. ކީއްވެގެން ކިއި ނަމެއްހޭ. ތީ ބައްޕަ ހަމަ ހުރެފަ ކިއި ނަމެއް ނޫނޭ. ވަރަށް މުހިންމު ސަބަބެއް އޮވެގެން ދަރިފުޅަށް ތި ނަން ކިއީ."\n"ބައްޕަ އެންމެ ލޯބިވި މީހާއަށް ކިޔަނީ އަމީލިޔާތަ؟" ރަކި ހިނިތުންވުމަކާ އެކުގައި އަމީލިޔާ އެހިއެވެ.\n"ދަރިފުޅަށް އެނގޭތަ؟ ހިތާވާ އެންމެންނަކީ ލޯބިވާ މީހުންނެއް ނޫން،" އަހަރެން ބުނީމެވެ. "ލޯބިވެވޭނީ ކޮންމެވެސް އެކަކު ދެކެ. ކޮންމެ މީހެއްގެ ވެސް ހާއްސަ ލޯބިވެރިއެއް ހުންނާނެ. އަހަރެން ވެސް މީހެއް ދެކެ ލޯބިވިން. އެއީ ކާކުކަން ދަރިފުޅަށް އެނގޭތަ؟ އޭނައަކީ ދަރިފުޅު އޭނަގެ ވާހަކަ ވަރަށް ގިނައިން ދައްކާ މީހެއް. ދަރިފުޅު ވަރަށް ތައުރީފުކުރާ އަންހެނެއް. ރާއްޖޭގަ އުފެދުނު އެންމެ ރީތި އަންހެނުންތަކަށް ވިސްނާލާ! އޭގެ ތެރެއިން ވެސް އޭނައަކީ، ކުޑައިރުއްސުރެ އަހަރެން އެ މީހެއްގެ ވާހަކަދައްކާ މީހެއް. ކާކުހެން ހީވަނީ؟"\n"އަމީނާ؟" އަމީލިޔާ ވިސްނައިލައިފައި އެހިއެވެ.\nއެއްފަހަރުން އަމީލިޔާ ނަން ދިމާކުރީ ސަބަބެއް ނެތިއެއް ނޫނެވެ. އަހަރެން ވަކި ޖަވާބެއް ނުދެމެވެ. އެކަމަކު އަމީލިޔާގެ އަތުގައި ހިފައިގެން، ބޭއިހުތިޔާރުގައި މާޒީގެ ތެރެއަށް ފީނައިގަނެވުނެވެ. އޭރު ވެސް އަހަރެންގެ މައިންބަފައިން ދުނިޔެއަކު ނެތެވެ. އެއީ އަހަރެން ރަށުގައި ހުއްޓައި ކިޔަވަން މާލެ ގެނައި ދުވަސްވަރެވެ. އަހަރެން އޭރު ވަރަށް ކުޑައެވެ. އަހަރެން ވެއްދީ މަދުރަސަތުލް ސަނިއްޔާއަށެވެ. އަހަންނަކީ މާލޭގައި އުޅޭ އެންމެ ރީތި ފިރިހެނާ ނޫން ނަމަވެސް، މީހުންނަށް ވަރަށް ކަމުދާ ސިފަތަކެއް ހުންނަ ކުއްޖެކެވެ. ގަޑިއަށް ފަރުވާތެރިވުމެވެ. ތެދުވެރިކަމެވެ. ތޫނުފިލިކަމާއި އާމާނާތްތެރިކަމެވެ. ދީނީކަންކަމަށް ހުންނަ ޝައުގުވެރިކަމާއި މުރާލިކަމެވެ. މިޒާޖުގެ އިތުރަށް އަހަރެންގެ ސިފަ ވެސް ވަކި ހުތުރެއް ނުވާނެއެވެ. އަހަރެންގެ އާއިލާ ގުޅިފައިވަނީ ޕޯޗުގީޒު ދަރިކޮޅަކާއެވެ. އަހަރެންގެ ލޮލުގެ ކަޅިއާއި ބޮލުގެ އިސްތަށިގަނޑު ހުންނާނީ މުށިކުލައެއްގައެވެ. ގައިގެ ކުލައަކީ ރަތްދޮންކުލައެވެ. ހިކިކޮށް ހުއްޓަސް، އަހަންނަކީ ލޯބިން މީހުން އައިސް ކޮލުގައި ހިފާލާހިތްވާ ގޮތަކަށް ހުންނަ ކުއްޖެކެވެ.\nއަހަރެން މާލެފައިބާ ހުރީ މާލޭ ބޭފުޅެއްގެ ގޭގައެވެ. އެއީ ގޯތި ބޮޑު މީހުން މަދު ގެއެކެވެ. އޭރު މާލެ ގެންނަ ގިނަ ކުދިން ބައިތިއްބަނީ ކޮންމެވެސް ބޭފުޅެއްގެ ގޭގަައެވެ. ކިޔެވުމުގެ ފުރުސަތު ލިބެއެވެ. ހަމަ އެހެންމެ، ގޭގައި ވަރަށް ބުރަކޮށް މަސައްކަތް ވެސް ކުރަންޖެހެއެވެ. ދިރިއުޅޭ ގޭގެ އިތުރަށް، ގޭގެ ވެރިންގެ ތިމާގެ ގޭގެއަށް ވެސް ދާންޖެހެއެވެ. ކޮންމެ ގެޔަކީ ވެސް މާލޭ ބޭފުޅަކު އުޅުއްވާ ގެއެކެވެ. އެ ގެތަކުގައި ކުރަން ހުންނަ، އަހަންނަށް ކުރެވޭ ވަރުގެ ކުދިކުދި މަސައްކަތްތައް އަހަރެން ކުރަމެވެ. އަހަންނަކަށް މައްސަލައެއް ނެެތެވެ. އަހަންނަކީ ރަށުގައި އުޅުނުއިރު ވެސް ވަރުބަލިކަމެއް ނެތި މަސައްކަތްކުރި ކުއްޖެކެވެ.\nއާދައިގެމަތިން އަހަރެން ގެއަކަށް މަސައްކަތްކުރަން ގެނައި ދުވަހެކެވެ. އެ ގެޔަކީ އަހަރެންނަށް ވަދެވުނު ގެތަކުގެ ތެރެއިން އެންމެ ރީތި، އެންމެ ބޮޑު ގެއެވެ. އެ ގޭގައި ނޯކަރުން އުޅެއެވެ. އަހަރެން ހިތަށްއެރިއެވެ. އެ ގޭގައި އަހަރެން ކުރަން އޮންނާނީ ކޮންކަމެއް ހެއްޔެވެ؟ އަހަރެން ގެންގޮސް ވެއްދީ ގަނޑުވަރެއް ކަހަލަ ކޮޓަރިއަކަށެވެ. އަގުބޮޑުހެން ހީވާ ރީތި ސާމާނުތައް ކޮޓަރީގައި އަތުރާފައި ހުއްޓެވެ. އަހަންނަށް ޖެހުނީ ކޮޓަރި ނިކަން ރީތިކޮށް ސާފުކުރާށެވެ. ބޮޑަށް ލަފާކުރެވުނު ގޮތުގައި އެއީ އަހަރެންގެ ތެދުވެރިކަން ހުރި ވަރު ބެލުމަށް ޓަަކައި ދެވުނު އިމްތިހާނެކެވެ. ކޮޓަރީގައި ހުރި އެތަކެއް ސާމާނުގެ ތެރެެއިން އަހަރެންގެ ލޮލުގައި އަޅައިގަތީ ޒުވާން އަންހެންކުއްޖެއްގެ ތަސްވީރެވެ. ކޮޓަރީގެ އެތައްމިތަނުގައި އެ ކުއްޖެއްގެ ތަސްވީރު ހުއްޓެވެ. އެއީ އަހަންނަށް އަމީނާ ފެނުނު ފުރަތަމަ ދުވަހެވެ. އޭރު އަދި އަމީނާގެ ނަމެއް ވެސް ނޭނގެއެވެ. ކޮޓަރީގެ ކޮންމެ ތަނެއް ފުހުނަސް އަހަރެންގެ ވައްކަޅި އަމާޒުކުރެވިފައި ހުންނަނީ ޒުވާން، ހިތްގައިމު އަމީނާގެ ފޮޓޯއަށެވެ. އަހަރެން އަޑުއަހަނީ އަންހެނެއްގެ ހަތް ރީތި ހުންނަ ވާހަކައެވެ. އަމީނާގެ ރީތިކަން ގުނާ ހުސްނުވިއެވެ. މާސޫމު ރީތި ދެލޮލެވެ. ބައްޓަން ރީތި މޫނެވެ. ހިތުގައި ރިހުމެއް އުފައްދާ ނަލަ ހިނިތުންވުމެވެ. ފަން އިސްތަށިގަނޑާއި، ބައްޓަމާ ގުޅޭ އިސްކޮޅެވެ. ދިރުމެއް ނެތް ކަޅާއިހުދުގެ ފޮޓޯތައް އަހަރެންގެ ހިތާ ކުޅެލީ، ބުޅަލެއް ފިހިގަނޑަކާ ކުޅެލާ މޭރުމުންނެވެ.\nމަސައްކަތް ނިންމައިފައި ގެއަށް ދިޔަ ފަހުން ވެސް އަހަންނަށް ފެންނަނީ އަމީނާގެ ތަސްވީރެވެ. ކުލައެއް ނުހުރެއެވެ. ހަރަކާތެއް ނުކުރެއެވެ. ކޮންމެވެސް ނަލަ ގޮތަކަށް ހުއްޓިލައިގެން ހުންނަނީއެވެ. ބަލާހެން ހީވަނީ އަހަންނާ ދިމާއަށެވެ. އެކަކު ކައިރީގައި ވެސް އަހަރެން އެ ވާހަކައެެއް ނުބުނަމެވެ. ބުނާނީ ވެސް ކިހިނެއް ހެއްޔެވެ؟ ގަނޑުވަރުތެރޭ ބޭފުޅުންނާއި އަހަންނަކާ ކީއްކީއް ހެއްޔެވެ؟ އަޑުއެހި ގޮތުގައި އަމީނާ ހުރީ ޗުއްޓީއެއްގައި ރާއްޖެއިން ބޭރުގައެވެ. ވަރަށް އަވަހަށް މާލެއަންނާނެއެވެ. އެއީ ބަޔަކު ދެއްކި ވާހަކައިން އަހަންނަށް އިވުނު ތަންކޮޅެކެވެ. ހިތަށްއެރިއެވެ. އޭނަ ހަގީގަތުގައި ވެސް އެހާ ރީތި ހެއްޔެވެ؟ އެ ސުވާލުގެ ޖަވާބު ހޯދަން ބޭނުންވިއެވެ. ކިތަންމެ ދުރުން ވިޔަސް އަމީނާ ދެކިލާހިތްވިއެވެ.\nދެ ދުވަހެއް ފަހުން އަނެއްކާ ވެސް އަހަރެން އަމީނާގެ ގެއަށް ގެންދިޔައެވެ. ގެއަށް ވަނީއްސުރެ އަހަރެން ހުރީ ޒާތަކަށް ފިނިވެފައެވެ. ކީއްވެގެންކަމެއް ނޭނގެއެވެ. އަހަރެން ފިނިވާންޖެހޭ ސަބަބެއް ނުވެސް ނެތެވެ. ގެއަށް ވަނީއްސުރެ އަހަރެންގެ ދެ ލޯ ކޮންމެވެސް ދިމާއެއް ނުހޯދާ އެންމެ އިރުކޮޅެއް ވެސް ނުދެއެވެ. އާންމުގޮތެއްގައި އަހަންނަކީ އިސްޖަހައިގެން ހުންނަ، ބަސްއަހާ ކުއްޖެކެވެ. މީހަކު ގޮވައިލީމައި ނޫނީ އިސްއުފުލައި ބަލައެއް ނަހަދަމެވެ. ގެއަށް ވެއްދި ގޮތަށް އަހަރެން ގެންދިޔައީ، ގޯތީގައި ފިނިފެންމާ ގަސްތައް ހައްދާފައި އޮތް ދިމާއަށެވެ. ކޮންމެވެސް ސަބަބަކާ ހެދި އެ ތަން އޮތީ ކުޑަކޮށް ވީރާނާވެފައެވެ.


"Beeveemaa" ge teaser dhahkaalaifi\n"ބީވީމާ" ގެ ޓީޒާ ދައްކާލައިފި\nމަރިޔަމް އަޝްފާ: އޭނާގެ ފުރަތަމަ ފިލްމަކީ "ބީވީމާ"\nޑާކްރެއިން އެންޓަޓޭންމެންޓްސްގެ ފިލްމް "ބީވީމާ" ގެ ފުރަތަމަ ޓީޒާ މިއަދު އާންމުކޮށްފި އެވެ.\nއަހްމަދް ޒަރީރް ލިޔެ ޑައިރެކްޓް ކޮށްފައިވާ އޭނާގެ ފުރަތަމަ ފިލްމްް "ބީވީމާ" ޓީޒާ ދައްކާލިއިރު ފިލްމުގެ ޝޫޓިން ވެސް މިހާރު ވަނީ ނިންމާފަ އެވެ. ޕްރޮޑިއުސަރު މުހަންމަދު އަލީ (މޮގާ) ބުނި ގޮތުގައި މި ފިލްމަކީ ފިލްމީ ދާއިރާއަށް އާ ތަރިންތަކެއް ތައާރަފުވާ ވެގެންދާނެ ފިލްމެކެވެ. އަދި ލޯބީގެ މި ފިލްމަކީ މީހުން ގަޔާވާ ވަދަ ފިލްމަކަށް ވާނެ އެވެ.\n"ބީވީމާ އަކީ މިހާތަނަށް އަޅުގަނޑުމެން އުފެއްދާ އެންމެ ތަފާތު އެއް ފިލްމު، އެއީ އަޅުގަނޑުމެން ފަހަކަށް އައިސް އުފައަދާ ފިލްމު ތަކާ ސީރީޒްތަކާއި ހާސް ބައި ތަފާތު ވަރަށް އިމޯޝަނަލް އަދި މިސްޓީރިއަސް ފިލްމެއް މީ، ހަމަ ގައިމު ވެސް މި ފިލްމު ވެގެން ދާނީ ރާއްޖޭގައި މިހާތަނަށް އަޅުވާ އެންމެ ރީތި އެއްފިލްމަށް." މޮގާ ބުންޏެވެ.\nމަޝްހޫރު ލަވަ ކިޔުންތެރިޔާ އަޝްފާ ފިލްމީ ދާއިރާއަށް ތައާރަފު ކުރާ ފިލްމަކީ ވެސް މިއީ އެވެ.\nމަޝްހޫރު ލަވަ ކިޔުންތެރިޔާ އަޝްފާ: އަޝްފާގެ ފުރަތަމަ ފިލްމަކީ "ބީވީމާ"\n"ބީވީމާ" ގެ ފުރަތަމަ ޓީޒާ ފެށިގެން އަންނަނީ "ފޮގޮޓް މީ ނޮޓް ރާނިޔާ" މިހެން ޔުނީފޯމެއްގައި ލިޔަނިކޮށެވެ. "ބީވީމާ" ގައި ދެ ދުވަސްވަރެއްގެ މަންޒަރުތައް ގެނެސްދޭނެ އެވެ. ޓީޒާ އިން ވަރަށް ރީތިކޮށް އެ މަންޒަރުތައް ކުރުކޮށް ސިފަކޮށްދީފައިވެއެވެ.\nވަރަށް ހިތްގައިމު މިއުޒިކެއް ހިމެނޭ މި ޓީޒާގައި ފިލްމުގެ ލީޑް ތަރިން ކަމަށްވާ ކޮޕީ އިއްސެ އާއި އަޝްފާގެ ސުކޫލު ދައުރުގެ ބައިތައް ކުޅެފައިވަނީ އައިމިނަތު ރަޝްފާ (އާޝާ) އާއި އާދަމް ޒިދާން (ނާނަ) އެވެ.\nއޭގެ ފަހުން އިއްސެ އާއި އަޝްފާގެ ބައެއް މަންޒަރުތައްވެސް ފެނެއެވެ. ޓީޒާއާއެކު ވެސް ފިލްމަށް އިތުރު ޝައުގުވެރިކަމެއް އުފައްދައެވެ. ޓީޒާ ވަރަށް ހިތްގައިމެވެ.\n"ހިނދުކޮޅެއް"ގެ މޯޝަން ޕޯސްޓަރު ވަރަށް ޝައުގުވެރި\nމީޑިއާނެޓް މަލްޓިސްކްރީން އަދި އެމްއެސްޓީވީ ވީއޯޑީ އަށް "މާމުއި"\n"އޭ ލޯބި އަޝީގާ" ޑާކްރެއިންގެ ހަދިޔާއެއް


Coalition- FeyLi Vefeivey Nizaamah\nކޯލިޝަން ނުވަތަ އިއްތިޙާދު މިރާއްދޭގެ އެޅަ ޑިމޮކުރަސީ އެ އެތެރެ ވެނީ ދެ ފަހަރަކި މަތިން ޓެސްޓްވެ ފޭލިވެފެއި. ވީމެއި ސުވާލާކީ ހަމަ އަފިރިން ތިންވަނަ ފަހަރަސް ހަމަ ބައިއަތު ހިފަގެން ގޮސް މިވެންނަށް ޗާންސް ހޯދައި ދެރެފެއި، ދުވަސް ކެޑަކުން މިވެރިން ތަޅައި ފޮޅާތަން ބަލަގެން ތިބޭއްވީ ތައު؟ މި ދިވެހިރާއްދެ ދެބާކިން ނުވަތަ އެއަށްވަނިގިނަ ބާކިން ހިއްސާވެގެން ވިޔަފާރި އަކަސް ނުވަތަ އެހެން ކަމަކަސް އަރައިރުމާއި ޝައްކުކެރުމާއި ނެތި ނިޔޭ ކަމީ އެންމެނަސް އެއްބަސް ވޭ ހަގީގަތައް.\nކޯލިޝަނަކައް ޗާންސް ދިންމެއި މި ވޭ ލެކަކީ ދުވަސް ކެޑަކުން މި ވެރިން ތަޅައި ފޮޅާއް ފަށަގެން ގައުމު ހަލަބޮލި ވެ ތަރައްގީ ގެ ދިވެލި މަޑޮޖެހި ސަރުކާރައް ނުވަތަ ވެރިމީހާ މިޖެހެނީ އެމީހާގެ ދިފާޢެ ހުށިހެއި ފޯކަސް އަށް ބާގެން ހިންނައް. އިގުތިސާދީ ވިސްނުމަކުން ވިސްނާކަލަކި މި ނިޒާމަށް ހަމަ ފައުޅުގައި ތެބެޖެހެއި ނުނާއު ބެނަލާއް. އޭ ވަރަށް ގިނަ ސަބަބުތަކާއި ހެދި. ކޮންމެހެން ވެރި ކަމި ވަކި މީހަކާ ބާކަށް ނިޖެހެއި. ބޭނުން ވެގެން މި ހިނގާ އެއްތަކީ ހެއު ވެރިކަމާއު މިވެރިން މި ކޭ އެއްތާ. ބޭޱނުން ވެނީ ހަމަ ހަމަ އިންސާފުވެރި ނިޒާމަށް. ވީމެއި މީ ވަކި މީހަކާ ނުވަތަ ވަކި ބާކިން ތިބަގެން ވޭ ކަމަށް ނުން. އިހުލާސްތެރިކަމާއި އެކީ ރަންގަޅަ ނިޒާމައް ގާއިމްވޭނެ މިނިވަން މީހަކާއް ޖާގަ ދޭއްވެނީ.\nމިސާލާކަށް ކޯލިޝަނަކަށް ވެރިކަން ހަވާލަކެޑެމެއި ވެރިމީހާކައް ނިއޮވެއި އެމީހާ އިތުބާރޮ ހިފޭ ވަޒީރަކާމެން ލިޔޭކައް. ދައުލަތުގެ ކުންފުނިތަކި ވެރިން އައްޔަން ވޭކަށް. މިވެރިން ކޭކާ ފަޑައިނިމޭކަލަކި ވެރިމީހާ މި ހިންނެއި ބެނދިފެއި. ވީމެއި ވެރިމީހާ ބޭނުން ގޮތަކަށް ވެރިކަން ނިވެވި- ރައްޔިތުންނަށް ބޭނުން ވޭ ކަންތައް ނިވެގެން ގޮސް މިޅި ނިޒާމު ހުއްޓި ތަޅައި ފޮޅައި ނިމޭ ކަލަކި ދައުލަތައް އެތެއް ގެއްލުމަށް ތެބެވެއި. ދައުލަތައް ވޭ ކޮންމި ގެއްލުމަކީ ހަމަ ކޮންމި ދިވެހިރައްޔިތަކާށަސް ވޭ ގެއްލުމަށް. އެހެން ވީމެއި މިކަމާއި ވިސްނުމަކީ މި ވަގުތާއި ހާލަތަށް ބަލާކަލަކި ވަރަށް މުހިންމު ކަމަށް.\nމިކޯ ހިނގަމުން މިއޭ ކަންތެތި އަށް ބަލާކަލަކި (ޖުމްހޫރީ ޕާޓީ – އެމް.ޑީ.ޕީ – އަދާލަތު ޕާޓީ) ގެ ފާޓު ފެޅޫ ކޯލިޝަނުގެ ކޭކާ ފަޑަގެން ހިނގަމުން މިޔޭ އޮއިވަރޮ މައްތެ ބަޔާން ވެގެން ވޭ ކަންތެތީގެ ދަލީލަކަށް ފުދެއި!


1441 ވަނަ އަހަރުގެ ރަމަޟާން މަސް ފެށުމުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ޚިޠާބު - The President's Office\n1441 ވަނަ އަހަރުގެ ރަމަޟާން މަސް ފެށުމުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ޚިޠާބު\n23 އޭޕްރިލް 2020، ރިފަރެންސް: SA/RIMS/2020/17\nމި އަހަރުގެ ބަރަކާތްތެރި ރަމަޟާން މަހާ ބައްދަލުވުމުގެ ހެޔޮ ތައުފީޤު އަޅުގަނޑުމެންނަށް މިންވަރު ކުރެއްވި ކަމަށްޓަކައި، އެންމެހައި ނިޢުމަތްތަކުގެ ވެރި اللهُ سُبْحَانَهُ وَتَعَالَى ގެ ޙަޟްރަތަށް ޙަމްދާއި ޝުކުރު ކުރަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް، ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލްކުރަން.\nދިވެހިރާއްޖޭގެ ލޮބުވެތި ރައްޔިތުން؛\nމި ބަރަކާތްތެރި މައްސަރު ފެށުމުގެ އުފާވެރި މުނާސަބަތުގައި، ރާއްޖޭގެ ލޮބުވެތި ރައްޔިތުންނަށް އަޅުގަނޑުގެ ހިތުގެ އިޚްލާޞްތެރިކަމާއެކު ތަހުނިޔާ ދަންނަވައި، ހެޔޮއެދުންތައް ފޮނުވަން. އަދި މި މުނާސަބަތުގެ ތަހުނިޔާއާއި ހެޔޮ އެދުންތައް، އިސްލާމީ ޤައުމުތަކުގެ ވެރިންނަށާއި، ދުނިޔޭގެ އެކި ކަންކޮޅުތަކުގައި ދިރިއުޅޭ އެންމެހައި މުސްލިމް އަޚުންނާއި އުޚުތުންނަށް ފޮނުވަން.\nމިއަހަރުގެ ރޯދަމަސް އަޅުގަނޑުމެންނާ މި ބައްދަލުކުރީ، މިއިން ޒަމާނެއްގައިވެސް އިންސާނުން ތަޖުރިބާކޮށްފައި ނުވާފަދަ ވަރުގަދަ އިމްތިޙާނަކާ އަޅުގަނޑުމެން ކުރިމަތިލާންޖެހިފައިވާ ދުވަސްވަރެއްގައި."ކޯވިޑް19"ގެ ބަލިމަޑުކަން، އަޅުގަނޑުމެންގެ ދިރިއުޅުމުގެ ޢާންމު ޙަރަކާތްތައް ހުއްޓުމަކަށް ގެނެސްފި. އިޖުތިމާޢީ ގައިދުރުކުރުމަށް އިސްކަން ދޭންޖެހުމުގެ ސަބަބުން، އަޅުގަނޑުމެން ޖަމާޢަތުގައި އަދާކުރާ އަޅުކަންތައްވެސް މިވަނީ މެދުކަނޑައިލަން ޖެހިފައި.\nއެހެންނަމަވެސް، މި ހިތާމައިގެ ދަނޑިވަޅުގައި، ބަރަކާތްތެރި ރަމަޟާން މަސް އަޅުގަނޑުމެންނާ ބައްދަލުކުރި ކަމީ، މި ނުރައްކާތެރި ބަލިމަޑުކަމުން އަރައިގަތުމަށް اللهُ سُبْحَانَهُ وَتَعَالَى އަޅުގަނޑުމެންނަށް މެދުވެރިކޮށްދެއްވި ވަރަށް މަތިވެރި ނަސީބެއް ކަމުގައި އަޅުގަނޑު ދެކެން. އަޅުގަނޑުމެންގެ މާތްވެގެންވާ އިސްލާމްދީންވެސް ބާރުއަޅަނީ، އީމާންތެރިކަން ވަރުގަދަކޮށް ކެތްތެރިވެ، ސަބަބުތަކުގައި ހިފުމާއެކު، ﷲގެ ޙަޟްރަތުން މަދަދާއި ވާގިވެރިކަމަށް އެދުމަށް.\nރޯދަ މަހަކީ އަޅުކަމުގެ މޫސުން. ޤުރްއާން ކިޔެވުމާއި ދުޢާ ކުރުން ގިނަކޮށް، އަނެކުންނަށް ދީލަތިވުމާއި އެހީ ފޯރުވުމުގެ މައްސަރު. އެހެންކަމުން، މި މުހިންމު ދުވަސްތައް އަޅުގަނޑުމެން ހޭދަކުރަންވީ، "ކޯވިޑް19" ގެ ނުރައްކާތެރިކަން އަޅުގަނޑުމެންގެ ތެރެއިން ފިއްލަވައި، އަޅުގަނޑުމެންގެ ޢާންމު ދިރިއުޅުމުގެ ޙާލަތަށް އެނބުރި ދިޔުމުގެ ހެޔޮ ތައުފީޤު ދެއްވުން އެދި، اللهُ سُبْحَانَهُ وَتَعَالَى ގެ ޙަޟްރަތުގައި ދުޢާ ދެންނެވުމުގައި.\nމިސްކިތްތައް ބަންދުކުރަން ޖެހުނަސް، ﷲއަށް މުނާޖާ ދެންނެވުމުގެ ދޮރުތައް ވަނީ ތަނަވަސްކަމާ އެކު ހުޅުވިފައި. ގޭގައި ތިބެގެންވެސް ފަރުޟު ނަމާދުތައް ބަރާބަރަށް ކުރެއްވުމަށް ހުރިހާ ބޭފުޅުންވެސް އިސްކަން ދެއްވުން ވަރަށް މުހިންމު. ކީރިތި ޤުރްއާން ކިޔެވުން އިތުރުކޮށް، ތަރާވީޙް ނަމާދުކުރުމަށާއި ދަމު ނަމާދުކުރުމަށް ސަމާލުކަން ދެއްވައި، ހުރިހާ ބޭފުޅުންވެސް ﷲގެ ޙަޟްރަތުގައި ދުޢާ ދަންނަވަންވީ، މި ބަލީގެ ނުރައްކާތެރިކަމުން މުޅި އިންސާނިއްޔަތު ސަލާމަތް ކޮށްދެއްވާތޯ.\nމުޅި ދުނިޔޭގެ އިޤްތިޞާދު ދަށްވެ އެކަމުގެ ނަތީޖާ ރާއްޖެއަށްވެސް މިވަނީ ކުރިމަތިވެފައި. އަޅުގަނޑުމެންގެ ތެރޭގައިވެސް، ވަރަށް ދަތި ޙާލުގައި އުޅޭ މީހުން އެބަތިބި. މާލީ ގޮތުންނާއި ބޯހިޔާވަހިކަމުގެ ގޮތުންވެސް ވަރަށް ނިކަމެތި ޙާލުގައި ދިރިއުޅޭ މީހުން، އަޅުގަނޑުމެންގެ ތެރޭގައި އެބަތިބި. އަދި ޞިއްޙީ ގޮތުންވެސް ވަރަށް ނާޒުކު ޙާލަތުގައި އުޅޭ ބަޔަކު އެބަތިބި. ދިރިއުޅުމުގެ ޒަރޫރީ ބޭނުންތައް ފުއްދުމަށް ހުރަސްއެޅިފައިވާ މީހުން ވެސް އެބަތިބި.\nމި ކަންކަމަށް ވިސްނާއިރު، މި ބަރަކާތްތެރި މައްސަރުގައި، ދިވެހިރާއްޖޭގެ ލޮބުވެތި ރައްޔިތުންނަށް އަޅުގަނޑު ކުރަން ބޭނުންވާ އިލްތިމާސަކީ، މިއީ އަޅުގަނޑުމެންގެ ދީލަތިކަމާއި އޯގާތެރިކަން އިސްކޮށް، މީހުންނަށް އެހީތެރިކަން ފޯރުވައި، އަޅައިލާ މައްސަރަކަށް ހަދަމާތޯއޭ. އަޅުގަނޑުމެންގެ ކިބައިގައިވާ އިންސާނިއްޔަތުކަމުގެ މާތް ސިފަ ކުރިއަށް ނެރެ، އަޅުގަނޑުމެންގެ ތެރޭގައި ތިބި ދުވަސްމީހުންނާއި ބަލި މީހުންނަށް ހެޔޮ ފޯރުވައި އުޅެން އަޅުގަނޑުމެން އިސްކަން ދެމާތޯއޭ.\nމިއީ، ކީރިތި ޤުރްއާނުގެ މައްސަރު ކަމަށްވާއިރު، އެ މާތް ފޮތް އުނގަންނައިދޭ އެންމެ މަތިވެރި އަޚްލާޤީ ސިފަތަކަކީ، އަނެކުންނަށް އޯގާތެރިވުމާއި، ފަޤީރުންނާއި ބޭނުންޖެހިފައިވާ މީހުންނަށް އެހީތެރިވުމާއި ނިކަމެތީންނަށް ހެޔޮފޯރުވުން. އެހެންކަމުން، އަޅުގަނޑުމެންނަށް ކުރިމަތިވެފައިމިވާ ދަތި ޙާލަތުގައި، އަނެކުންގެ ހިތާމަތައް ފިލުވައިދީ، ދީލަތިވެ އެހީތެރިކަން ފޯރުވުމަކީ، މި މާތް މައްސަރުގެ ދަރުމައާއި ޘަވާބު ފުރިހަމަ ގޮތުގައި ހޯދުމަށްޓަކައިވެސް އަޅުގަނޑުމެން ސަމާލުކަން ދޭންޖެހޭ ކަންތައް.\nއަޅުގަނޑުމެންގެ ގެއިން ނުނިކުމެ ތިބެން ޖެހުނަސް، އަޅުގަނޑުމެންގެ ޙައްޤުގައި ޢާއިލާއާއި ގާތްތިމާގެ މީހުންނާ ވަކިން، ވަރަށް މުހިންމު އަދި އެހާމެ ބުރަ މަސައްކަތްތަކެއް ކުރާ ބަޔަކު އެބަ ތިބިކަން ހަނދާންކުރަންޖެހޭ. ޞިއްޙީ ޚިދުމަތްތެރިންނާއި، ސިފައިންނާއި ފުލުހުންނާއި، ޑެލިވަރީގެ ޚިދުމަތް ދޭ މީހުންނާއި، އެނޫންވެސް ކިތަންމެ ބަޔަކު، ކުރަމުން އެދަނީ، އަޅުގަނޑުމެންނަށް އެކަންކަމުގެ އަގު އަދާކުރެވޭ ވަރަށްވުރެ މާ މަތިވެރި ޚިދުމަތްތަކެއް.\nއަޅުގަނޑުމެން ގެއިން ބޭރަށް ނުނިކުމެ، ކެތްތެރިކަމާއެކު މި ދަތިކަން ތަޙައްމަލުކުރުމަކީ، މި ނުރައްކަލުން އަރައިގަތުމަށް އޮތް އެންމެ ފަސޭހަ މަގު. ރާއްޖެއިން "ކޮވިޑް19"ގެ ނުރައްކާތެރިކަން ފިލައިގެން ނޫނީ، އަޅުގަނޑުމެންގެ އިޤްތިޞާދީ ޙަރަކާތްތައް ފެށޭނެ އެއްވެސް ގޮތެއް ނެތް. ސަރުކާރުން މަސައްކަތް ކުރަމުން މިއަންނަނީ، މި އުނދަގޫ ދަތި ޙާލަތުގައިވެސް، ރައްޔިތުން އުފުލަންޖެހޭ ތަކުލީފުތައް ކުޑަކޮށްދީ، ރައްޔިތުންގެ އަސާސީ އަދި ޒަރޫރީ ބޭނުންތަކަށް މަގު ފަހިކޮށްދިނުމަށް.\nމި މަސައްކަތް ކާމިޔާބު ކުރުމުގައި، ލޮބުވެތި ރައްޔިތުންގެ އެހީތެރިކަން ސަރުކާރަށް ނިހާޔަތަށް ބޭނުންވޭ. މިއީ، އަޅުގަނޑުމެންގެ އަތުގައި ހުރި ފުދުންތެރިކަމާއި ވަސީލަތްތައް، އެންމެ ފުރިހަމައަށް އިޤްތިޞާދުކޮށް، އިސްރާފުކުރުމާ މުޅިން ދުރުހެލިވާންވީ އެންމެ މުހިންމު ވަގުތު. ރޯދައިގެ އަޅުކަމުން އަޅުގަނޑުމެންނަށް ލިބޭ އެންމެ ވަރުގަދަ ފިލާވަޅަކީވެސް، ކާބޯތަކެތި އިޤްތިޞާދުކޮށް އިސްރާފުނުކުރުން. ބޭކާރު ޚަރަދުތައް ހުއްޓާލައި ފަހަށް ރައްކާކުރުމުގެ މަތިވެރި ސިފަ އަޅުގަނޑުމެންގެ ކިބައިގައި ހަރުލެއްވުމަށް، މި ޙާލަތުގެ ބޭނުން ހިފުމަކީ ވަރަށް މުހިންމު ކަމެއް.\nއަޅުގަނޑުގެ އިޚްލާޞްތެރި ދުޢާއަކީ، މި މާތް މައްސަރުގެ ދުވަސްތަކާއި ރޭތަކުގެ ބޭނުން އެންމެ ހެޔޮގޮތުގައި ހިފުމުގެ ނަޞީބު، اللهُ سُبْحَانَهُ وَتَعَالَى އަޅުގަނޑުމެން އެންމެންނަށް މިންވަރު ކުރެއްވުން. އަޅުގަނޑުމެން މި މައްސަރުގައި ކުރާ އެންމެހައި އަޅުކަންތަކާއި ކުރާ ޞަދަޤާތްތައް ޤަބޫލުކުރައްވައި، އަޅުގަނޑުމެންގެ ދުނިޔެއާއި އާޚިރަތް ބާއްޖަވެރިކުރެއްވުން. "ކޯވިޑް19" އިން ރާއްޖެ ރައްކާތެރިކުރުމަށް، އެންމެ ކުރީ ސަފުގައި މަސައްކަތް ކުރައްވާ ޞިއްޙީ އެހީތެރިންގެ މަސައްކަތުގައި ބަރަކާތް ލައްވައި، އެ ބޭފުޅުންގެ މަސައްކަތަށް ކުރިއެރުމާއި ކާމިޔާބު ދެއްވުން އެދި ދުޢާކުރަން. އަޅުގަނޑުމެން މިކުރާ ދުޢާ އިޖާބަ ކުރައްވައި، "ކޯވިޑް19"ގެ ބަލިމަޑުކަން ރާއްޖެއިން ފިއްލަވައި އަޅުގަނޑުމެންގެ ރާއްޖެ އަމާން ކުރައްވާށި. އާމީން!


🌟🌟Fathisthari Vaahaka🌟🌟: ފޯންކޯލް - 53 ވަނަ ބައި\n"ބުނަން.....ހެވާއި ނުބައިގެ ވާހަކަ އަހަންނަށް ކިޔައިދެވޭވަރަށްވުރެ ނަވީން ތިހިރީ ލޯއަނދިރިވެފަ. އޭނަ ރަނގަޅުތޯ އޭނަ މަންމަ ރަނގަޅުތޯ ބަލާކަށް އަހަންނަކަށް މުހިއްމެއް ނޫން. އަހަންނަކަށް އޭނައެއް ނޯޅޭ. އެ ނުވާނެ ނަހަލާލް ދަރިއަކަށް ނޫނީ. އޭނަ ވާނީ ހަރާމް ފުރާނައަކަށް. އެކަހަލަ އަންހެނަކާއި އިނދެގެން މިގެއަށް ގެންނަން ހިތަށް އެރުވިއިރު، ނަވީން ބޭނުންވަނީ އަހަރެންގެ ފުރާނަ ދުއްވާލުން ކަމަށްވަންޏާ ފުރަތަމަ އެކަން ކުރޭ. އޭގެ ފަހުން ތިކައިވެނި ކުރެވޭނީ." ނަޖްމާގެ ފަހުބަސް ނަޖްމާ އިއްވިއެވެ.\nނަވީންގެ ބަސްހުސްވެ ހަރަކާތް ހުއްޓިއްޖެއެވެ. މަންމަ އާއި ދިމާލަށް ބަލަހައްޓައިގެން އިނދެވުނީ ނާއުއްމީދު ވެފައެވެ. ވަރަށްވެސް ބޮޑަށެވެ.\nވާހަކަ އެދައްކަނީ ހަމަ އޭނަގެ މަންމަ ބާވައޭ ނަވީންގެ ހިތަށް އެރިއެވެ.\nހުއްދަނޫންގޮތުގައި ލިބޭދަރިއަކީ ހަރާމް ފުރާނައެއް ނޫންކަން މަންމައަށް ހަމަ ނޭނގެނީބާވައެވެ. ނޫނީ އެއީ ހަމަ ގަސްދުގައި އޭނަ ދެރަކޮށްލަން މަންމަ ބުނި އެއްޗެއްބާވައެވެ. އެހާ ރަޙުމްކުޑަ ގޮތަކަށް އިނާއަށް މަންމަ މުޚާޠަބް ކުރީތީ ނަވީންގެ ހިތަށް އުނދަގޫވިއެވެ. ދެރަވިއެވެ.\n"އަހަންނަކަށް ނުވިސްނޭ މަންމަ އިނާދެކެ ތިހާ ރުޅިއަންނަންވީ ސަބަބެއް. އެއްވެސް ފުރާނައަކީ ހަރާމް ފުރާނައަކަށް ވެދާނެތަ މަންމާ...މިހުރިހާ ދުވަހު މަންމަ އުޅުނީ އަހަރެން މީހަކާ ނީނދެގެން. ދެން ކީއްވެ މިހާރު...." ދެރަވެފައި ހުރެގެން ނަވީން ވާހަކަ ދެއްކިއެވެ. ނަމަވެސް ވަކި ހިސާބަކުން ޖެހުނީ ހުއްޓާލާށެވެ. މަންމަ އެއްޗެއް ބުނަން އުޅުނީމައެވެ.\n"އާނ....އެކަމަކު ތިކަހަލަ މީހަކާ އިންނަންޏާ ހެޔޮ އުމުރުދުވަހު ނީނދެ ހުއްޓަސް. ނަވީން ނިކަން ދައްކަބަލަ ނަވީންއާއި އޭނައާއި ގާބިލުވާނެ އެއްވެސް ގޮތެއް. ތިހުރިހާ ހަޑިއަކާއެކުހުރިއިރު، އެންމެ ކުޑަމިނުން ނަވީނާއި އެއް ދަރަޖައެއްގެ މީހަކު ހޯދިނަމަ ކީއްތަވާނީ؟" ނަޖްމާއަށްޓަކައި އެއީ ވަރަށް މުހިއްމު ކަމެކެވެ.\n"ކޮންގޮތަކަށް މަންމަ ދަރަޖަ ކުރަނީ....އިނާ ހުރީ ކިޔަވައިގެން...ތަހުޒީބަށް ލޯހުޅުވިފަ ހުރީ....އަޚްލާގް ރަނގަޅު....ގައިމުވެސް އަގުވެއްޓި އިއްޒަތް ލޫޓްވިފައެއް ނެތް...." ނަވީންއަށް އިނާއާއި ދޭތެރޭގައި އޮންނަ އެ ޔަގީންކަމަކީ ނަވީންގެ ނަޒަރުގައި އިނާގެ ދަރަޖަ އޭނައަށްވުރެވެސް މަތިވާ ކަމެކެވެ.\n"އަހަރެމެންނާ ދާދި އެއްފެންވަރެއްގެ އާއިލާއެއްގެ ފިރިހެންދަރިއަކުވެސް އޭނައާއި ކައިވެނިނުކޮށް އެންމެ ފަހު ވަގުތު ދޫކޮށްލީ ކީއްވެގެންކަން ނަވީން ވިސްނައެއް ނުލަމުތަ؟" ނަވީންއަށް ނުވިސްނިގެން އުޅޭ އެއްޗެއް ވިސްނަދެވޭތޯ ނަޖްމާ އުޅުނެވެ. އެކަމަކު ދުރުދުރުންނެވެ.\n"ޒިޔާދުގެ ވާހަކަތަ މަންމަ ތި ދައްކަނީ؟ އޭނަގެ ހުރި ވިޔާނުދާކަން އެއީ. އޭނަގެ ރަހުމެއް ނެތްކަން. މަންމަ ދަރަޖަ ތިކުރަނީ ފައިސާއިންތަ؟" މަންމަގެ ސުވާލަށް ޖަވާބުދޭން ފެށިއިރު ނުވިސްނުނު އެއްޗެއް ނަވީންއަށް ވިސްނައިގަނެވުނީ އެންމެ ފަހުންނެވެ.\nނަވީންއަށް އެބުނެވުނީ ރަނގަޅަށްކަން ގަބޫލުކުރެވުނީ އޭނަގެ އެންމެ ފަހު ސުވާލަށް މަންމަ އެއްޗެއް ނުބުނުމުންނެވެ.\n"މިތަނަށް މުއްސަނދިކަން އަންނަންވީ ކީއްވެ މަންމާ. އިނާމެންނަކީވެސް މުއްސަނދިން. އަހަރެމެންވަރު ނުވިއަސް އެމީހުންނަކީ ފުދިގެން ބާކީވެސް ކޮށްގެން އުޅޭ މީހުން." މަންމަ އެ ދައްކަނީ ކޮން ވާހަކައެއްކަމެއް ނަވީނަކަށް ނޭނގެއެވެ. އެ ވާހަކަ ނަވީނަށް ވަނީ ވަރަށް މާނައެއް ނެތް ވާހަކަ އަކަށެވެ. އެކަމަކުވެސް އިނާއާއި މަންމަ ރުހޭނެހެން ހީވާހާ ވާހަކައެއް ދައްކައިގެންވެސް މަންމަގެ ހިތް އިނާ މައްޗަށް ސާފުކުރުވަން އޭނަ ބޭނުން ވެއެވެ.\n"ފައިސާ ހުއްޓަސް ތިބުނާ މީހާއަކަށް އިހްތިރާމެއް ނުގަނެވޭނެ. އެކަމަކު ފައިސާ ހުރި މީހަކާ އިނދެގެން އޭނަ އެ އުޅެނީ ނަވީންއަށާއި ނަވީންގެ އާއިލާއަށް ލިބޭ އިހްތިރާމް ގެއްލުވާލަން. ޒިޔާދުއަށް އެކަން ވިސްނުނު ހިސާބުން އޭނަ އެހެރީ ދުރުގަ. ކީއްވެގެންތަ ނަވީންއަށް ނުވިސްނިގެން ތިއުޅެނީ. ފައިސާ ހުންނަ މީހާގެ ހުރިހާ ކަމެއްވެސް އާއްމުން ފަރުވާވެ ބަލާނެ. އެމީހާ ދިއްކޮށްލާ އެތިއެތިކޮޅުގައި ހިފާއިރު އެމީހާގެ ފަތިފުށްވެސް ހޯދޭތޯ އުޅޭނެ. މުޖްތަމައުގައި ފައިސާއަކީ މުހިއްމު އެއްޗެއް. އެންމެންވެސް ބޭނުންވާ އެއްޗެއް. އަހަރެމެންނަކީ ތިބުނާ ކަހަލަ ނަމަކުން ހަޑިވެގެން އުޅެވެން ހުރި ބައެއް ނޫން. ޒިޔާދު ސަލާމަތްވިގޮތަށް ނަވީންއަށް ކީއްވެ ސަލާމަތް ވާން ނޭނގިގެން ތިއުޅެނީ." ނަޖްމާ ދައްކަމުން ދިޔައީ އޭނައަށް އެންމެ މުހިއްމުވާ ކަންތަކުގެ ވާހަކައެވެ.\nނަވީން އިނީ ހަމަ ހައިރާންވެފައެވެ.\nއޭނަގެ މަންމަގެ މި ވިސްނުން ހުންނަކަން އޭނައަށް ކުރިން ނޭނގިފައި އޮތީކީއްވެބާވައެވެ.\n"މަންމަ ތިބުނަނީ ފައިސާވެރިންނާއި ގުޅެންޖެހެނީ ފައިސާވެރިންނާއޭތަ؟ އެހެންކަމަށްވަންޏާ އިނާއަކީ އެކަމަށް އެންމެ އެކަށީގެންވާ މީހާކަމަށް މަންމަ ގަބޫލުކުރޭ." ނަވީނަށް ވިސްނުނުގޮތަށް ނަވީން ޖަވާބު ދިނެވެ. އެހެންކަމަށްވަންޏާ އޭނައާއި އިނާގެ ކައިވެންޏަށް މަންމަ ދެކޮޅެއް ނަހަދާނެކަން ނަވީންއަށް ގޮތަކަށް ޔަގީން ވިއެވެ.\n"އެހެނެއް ނޫން މި ކިޔަނީ.....މި ކިޔަނީ އަހަރެމެންގެވެސް އިއްޒަތެއް އެބައޮތޭ...މީހުން ގަދަރުކުރޭ މި އާއިލާއަށް.....ނަވީން ތިކުރަން އުޅޭކަމަކުން އެކަމަކު މީހުންނަށް މޫނު ދައްކާލަން ނުކެރޭނެ. ނަވީންއަށް ނޭނގުނަސް މަންމައަށް އެނގޭތީ މި ބުނަނީ. ތިބުނާ އިނާގެ މަންމައަށް ދެން އެބަހުރި އިނާގެ ބައްޕައޭ ކިޔާފަ ދައްކާނެ މީހެއް. އެކަމަކު ނަވީން ގޮސް އަހާބަލަ އިނާގެ ކާފައަކީ ކާކުކަން އިނާއަށް ނޫނީ އެ އާއިލާ އެހެން މީހަކަށްވެސް އެނގޭތޯ. ބަލަ ނަވީންއަށްވުރެ ކުރިން ތި ހުރިހާ ކަމެއް އެނގި އަޑުއަހާފަ މަންމަ ހުރީމަ މިބުނަނީ.....އެ ޖީލު ދެމިގެން ދާނީ ހަމަ އެގޮތަށް." ނަޖްމާއަށް ހުރިހާ އެއްޗެއްވެސް އެބަ އެނގެއެވެ. ކުޑަކުޑަ މާލޭގައި އެމީހުންކަހަލަ ރަހްމަތްތެރިން ގިނަ މީހަކަށް، އެފަދަ އެހެން އާއިލާއެއްގެ ތެރޭގައި ހިނގާފައިއޮތް އެއްކަމެއްވެސް ސިއްރުނުވާނެކަން ޔަގީނެވެ.\nމަންމަ ދެއްކި ވާހަކައިން ނަވީން ހައިރާންކަން ބޮޑުވިއެވެ. އިނާގެ ކާފައަކާ އޭނައަކާ ކީއްހެއްޔެވެ؟ މަންމަ އެބުނަނީ އިނާގެ މަންމައަކީވެސް ހަމަ އިނާފަދައިން ބައްޕައެއް ނެތް މީހެކޭއެވެ. އެކަމަކު އެއީ މި މައްސަލައާ ގުޅުން ހުރި ކަމެއް ނޫނެވެ. އަނެއްކޮޅުން އެ ޖީލު ދެމިގެންދާނީ އެގޮތަށޭ މަންމަ ބުނާއިރު، އޭނަ އިނާއާއި ކައިވެނި ކުރަން އުޅުން އެއީ އެ ޖީލު އެގޮތަށް ނުދާނެ ކަމުގެ ހެއްކެއް ކަމެއް މަންމައަށް އަދި ހަމަ ނުވިސްނެނީހެއްޔެވެ؟\n"މަންމާ އަހަންނަކަށް ތިއިން އެއްވެސް ވާހަކައެއް ނުވިސްނޭ....ތިއީ އަހަންނާއި އިނާގެ ކައިވެންޏަށް ހުރަސްއެޅޭނެ އުޒުރުތަކެއްކަމަށްވެސް ނުދެކެން. އަހަރެން އިނާއާއި ކައިވެނިކޮށްފިއްޔާ ގައިމުވެސް މަންމަ ތިބުނި ގޮތަކަށް އެ ޖީލް ދެމިގެން ނުދާނެ. އަހަންނަކަށް ނޭނގެ އިތުރަކަށް ދެން ބުނާނެ އެއްޗެއް....އަހަންނަކަށް ފައިސާއެއްވެސް އަދި އިނާގެ މާޟީއެއްވެސް މުހިއްމެއް ނޫން." މަންމަ އެ ދައްކާ ވާހަކަތަކަށް އިތުރަށް ހިފާހިތެއް ނަވީން ނުވިއެވެ.\n"މާނައަކީ ނަވީން ތިކަން ނުހުއްޓާނަމޭ ދޯ....؟" ނަޖްމާ ޔަގީން ކުރަން ބޭނުންވިއެވެ.\nނޫނެކޭވެސް އާނއެކޭވެސް ނަވީން ނުބުންޏެވެ. ދެއަތުގެ އިނގިލިތައް މަހާލައިގެން ހަމަ އިނީއެވެ. މަންމައާއި ދިމާލަށް ނުވެސް ބަލައެވެ.\nނަވީންގެ ބައްޕަ އަލިމަނިކު އައިސް ދޮރުމައްޗަށް އެރީ އެވަގުތުއެވެ.\n"ކިހިނެއްވެފަ ތި ތިބީ.....؟" ނަޖްމާގެ މޫނުމަތިން ފެންނަ ކުލަވަރުން ކޮންމެވެސް ބޮޑުކަމެއްވެއްޖެކަން އަލިމަނިކުއަށް އެނގުނެވެ.\n"އަހަރެން ކައިރިން ނައަހާ....." އަލިމަނިކު އެ ކޮޓަރިއަށް ވެންނެވުމުގެ ކުރިން ނަޖްމާ އެތަނުން ނުކުމެގެން ހިނގައްޖެއެވެ.\n"ކިހިނެއްވެގެން މިއުޅެނީ ނަވީން..." ދޮރުމަތީގައި ހުރެފައި އަލިމަނިކު އެއްސެވިއެވެ.\n"އަޅުގަނޑު ދެއްކި ވާހަކައަކަށް މަންމަ ހިތްހަމަނުޖެހިގެން އެ އުޅެނީ....." ނަވީން ބުނަން އުޅުނެވެ.\n"ކޮން ކަމަކާ......ކޮން ކަމެއް ގޯސްވެގެން އެއުޅެނީ....." ނަވީން ބުނި އެއްޗަކުން އަލިމަނިކު އެ ކޮޓަރިއަށްވެސް ވަންނަވައިފިއެވެ. ހަމަ އެވަގުތު ދާން ގޮސް ގޮސް ހުރެފައި ވަރަށް ބާރުމިނުގައި އައިސް އަނެއްކާވެސް ނަޖްމާ އެ ކޮޓަރިއަށް ވަދެއްޖެއެވެ.\n"ނަވީން އެކުރަން އުޅޭކަންތައް މަނިކު ހުއްޓުވާ.....އަހަރެންގެ ފުރާނަހުރިހާ ހިނދަކު އެކަމަށް އަހަރެން ގަބޫލެއް ނުވާނަން.....މަނިކު ހުއްޓުވާ މަނިކުގެ ދަރިފުޅު...." ނަޖްމާ އެ ކޮޓަރިއަށް ވަދެފައި އިންޒާރު ޖެހީ އަލި މަނިކުއަށެވެ. އަދި ހަމަ އައި ބާރުމިނުގައި އެނބުރިވެސް ހިނގައްޖެއެވެ.\nނަވީން ހަމަ ބަލަހައްޓައިގެން އިނީއެވެ. އުމުރުން އޭނަ ކިތަންމެ ދޮށީވިޔަސް، މަންމައާއި ބައްޕަގެ ކުރިމަތީގައި އޭނަގެ ހައިބަތު ދައްކަން ނުޖެހޭނެކަން ނަވީނަށް އެނގެއެވެ. އެ މައިންބަފައިން އޭނައަށް ދިން ތަރުބިއްޔަތަކީ އެއީއެވެ. އަމުދުން ތިމާ ކުރަން ބޭނުންވާ ކަންތަކަށް އެމީހުން ނުރުހޭއިރު އަޑުގަދަ ނުކުރުމަށް ނަވީން އިނީ ނިންމައިގެންނެވެ.\n"މަންމަ އެހާ ރުޅިގަދަވެފަ އެހެރީ ނަވީން ކިހިނެއްހަދައިގެންތަ؟" ކޮޓަރިއަށް ވަދެފައިވެސް އަލިމަނިކު ހުންނެވީ ދޮރުކަނީގައި އަތް އަޅުވާލައިގެން އެތާ ހުއްޓިއެވެ.\nނަވީންއަށް އެ ވާހަކަ ފަށަން އެހާ ފަސޭހައެއް ނުވިއެވެ.\n"ބުނީމައެއްނު ބައްޕައަށްވެސް އެނގޭނީ. ކިހިނެއްވީ. ލާރިކޮޅެއް ބޭނުންވީތަ....ކިހާ ވަރެއް...." އަލިމަނިކުއަށް ހީވިގޮތަށް އަލިމަނިކު އެއްސެވިއެވެ.\nއެއާއެކު ނަވީންގެ ހިތްހަމަނުޖެހުމަށް ރުޅީގެ އަސަރު ވެރިވިއެވެ.\nބައްޕަގެ ޚިޔާލަށްވެސް އެންމެ ފުރަތަމަ އަންނަނީ ފައިސާހެއްޔެވެ؟ ކިހާ ދެން ދެރަވެއްޖެ ކަމެއްހެއްޔެވެ؟ މަންމަވެސް އެ ދިޔައީ އިނާއާއި ނުރުހޭކަން ސާބިތުކޮށްދޭ އެތައް ވާހަކައެއް ދައްކާފައި، އޭގެ ތެރެއިންވެސް އެންމެ މުހިއްމު ކަމެއްގެ ގޮތުގައި އެމީހުންގެ ފައިސާވެރިކަމަށް ހުރި ހުތުރަކަށް އިނާ ވެދާނެ ވާހަކަ ދައްކާފައެވެ. އިނާއާއި މަންމަ ނުރުހުނު އަސްލު ސަބަބަކީ ކޮބައިކަމެއްވެސް މިހާރު އޭނައަކަށް ނޭނގެއެވެ.\n"ނަވީން.....؟" އެގޮތަށް އަނގައިން ނުބުނެ ދުވަހަކުވެސް މީގެ ކުރިން ނަވީން އިންތަން އަލިމަނިކުއަށް ފެނިފައި ނުވާތީ، ވީ ކީއްކަން އެނގެން އަލިމަނިކު ބޭނުންވިއެވެ.\n"މަންމަ ހިތްހަމަނުޖެހުނީ އަޅުގަނޑު ކައިވެންޏެއްކުރަން އުޅޭވާހަކަ ބުނީމަ...." ބައްޕައަށް ޖަވާބުދާރީވާން ޖެހޭތީ ނަވީން ޖަވާބު ދިނެވެ.\n"އެޔޯ....އެއީ ކީއްވެގެން...؟" ނަވީން ކައިވެނި ކުރާނެ ދުވަހެއް ދެކޭހިތުން ހުންނަ ނަޖްމާ ނަވީން ކައިވެންޏެއް ކުރަން އުޅުމުން ދެކޮޅު ހަދަންވީ ކީއްވެކަމެއް އަލިމަނިކުއަކަށްވެސް އެނގިއެއް ނުލެއްވިއެވެ.\n"ލީނާ އަކީ ހުރިހާ ގޮތަކުން ބަލާއިރުވެސް ދަރިފުޅާ އެކަށީގެންވާ ކުއްޖެއް....އެވާނީ މޫޑްރަނގަޅު ނޫންރެއަކާ ދިމާވީކަމަށް. މަންމަ އާއި ވާހަކަ ދައްކާނަން ބައްޕަ...." އަލިމަނިކުގެ ވިސްނުމުގައިވެސް ނަވީންއަށް ލީނާ ނޫން އެހެން އަންހެންކުއްޖަކު ކަމުނުދާނެއެވެ.\nބުނެދޭންނޭނގޭކަހަލަ އުނދަގުލެއް ނަވީނަށް ވިއެވެ. ބައްޕަވެސް ހީކުރައްވަނީ އެހެން ހެއްޔެވެ؟ ލީނާ ނޫނީ މިދުނިޔޭގައި އެހެން އަންހެންކުއްޖަކު ހަމަ ނެތީހެއްޔެވެ.\n"އެއީ ލީނާއެއް ނޫން. އިނާ....ޚާލިދު އާއި ޝީލާމެންގެ ދަރިފުޅު." ލީނާއާއި އޭނައޭ ހީކޮށް އިތުރު ވާހަކައެއް ބައްޕަ ބުނުމުގެ ކުރިން ނަވީން އަވަހަށް ބުންޏެވެ. ހަމައެކަނި އިނާއޭ ބުނުމުން ބައްޕައަށް ހަނދާން ނުވެދާނެތީ ޚާލިދުމެންގެ ނަމާވެސް އެކުގައެވެ.\n"ނަވީން ވިސްނާލާފަ ނިންމިގޮތެއްތަ ތިއީ؟" ލީނާއެއް ނޫނޭ އޭނަ ބުނުމުން އިރުކޮޅަކު ހިމޭނުން ހުންނަވާފައި އަލިމަނިކު އެއްސެވިއެވެ. ބައްޕަގެ މޫނުމަތިން ނަވީންއަށް ފެނުނީ ފިކުރުބޮޑުވެފައި ހުރި ގޮތެކެވެ. ބައްޕަގެ އެ ސުވާލަށް ޖަވާބު ދިނުމުގެ ގޮތުން ނަވީން ބޯޖަހާލީ ވަރަށް ޔަގީންކަމާއެކުގައެވެ.\n"މަންމަ އެދިޔައީ މަންމަގެ ޖަވާބު ދީފައި. ބައްޕައަށް ފެންނަނީ ތިކަމާ އަދި ވިސްނަން." އަލިމަނިކުގެ އެންމެ ފަހު ބަހަކަށްވީ އެބަސްކޮޅެވެ. އެ ކޮޓަރިން ނުކުންނަވައިފިއެވެ.\nނަވީން އިނީއެވެ. އޭނައަށް އެކަން މާ ކުރިންވެސް އެނގެއެވެ. މަންމައާއި ދެކޮޅަށް ބައްޕަ އެއްޗެއް ނުބުނުއްވާނެއެވެ. އަދި އަމުދުން މަންމަ ގޮތް ނިންމައިފި ކަމަކަށް ބައްޕަގެ އޮންނާނީ ހަމަ އެކަނި އާނއެކޭ ބުނުމެވެ. އޭނަގެ އުމުރުން މިފާއިތުވި ތިރީސްހައަހަރުވެސް އޭނައަށް ފެނިފައި ހުރީ އެ މަންޒަރެވެ. އެކަމަކު މިފަހަރު ބައްޕަވެސް ތަފާތުވެދާނެއޭ ނަވީންއަށް ހީކުރެވުނީތީ އޭނަ ދެރަވިއެވެ.\nފަސްވަރަކަށް މިނެޓް އެތާ އިނދެފައި ނަވީން ދިޔައީއެވެ. ގެއިންވެސް ބޭރަށެވެ.\nއެރޭ ނަވީން އިނާއަށް ނުގުޅައެވެ. ޚުދު އޭނަގެ ނަފްސަށްވެސް އުނދަގޫވެފައި ހުރުމާއި، އެވާހަކައާއި ދޭތެރޭ އަދި އެއްވެސް ގޮތެއް އޭނަ ނުނިންމާތީ، ވިސްނާލަންވެސް ވަގުތު ބޭނުންވާތީއެވެ. ނިދުމުގެ ކުރިން އޭނަގެ ކޯލަށް އިނާ އިންތިޒާރު ކުރާނެކަން އެނގޭއިރުވެސް ނަވީން ނުގުޅީ، އޮޅިގެންވެސް އެ ވާހަކަ އޭނައަށް އިނާ ކައިރީ ދެއްކިދާނެތީއެވެ. ނޫނީ އެހެން ރޭރޭ އޭނަ ވާހަކަ ދައްކާހާ ޝައުގާއެކު ވާހަކަ ނުދެއްކިގެން އެކަމުން އެ ދެމެދަށް ކުށްހީއެއް އަތުވެދާނެތީއެވެ. ދެތިން އެސްއެމްއެސް އިން އެރެއަށް ނަވީން ނިންމާލީ އަމިއްލަ ހިތަށް މަޖްބޫރުވެގެންނެވެ.\nނިދިފަ ހޭލެވިފަ....ހޭލެވިފަ ނިދިފަ.....އެކަހަލަ ގޮތަކަށް ގޮސް އަނެއްދުވަހަށް އިރު އަރައިފިއެވެ. ތައްޔާރުވެގެން ސައިމޭޒުދޮށަށް ދިޔައިރު މަންމަވެސް ބައްޕަވެސް އެތާ އިންނެވިއެވެ. ނަވީން ވަކި އެއްޗެއް ނުބުނެ ސައިބޮމުން ދިޔައީ އަވަސް އަރުވާލާފައެވެ. ވީ އެންމެ އަވަހަކަށް އެތަނުން ނުކުތުމަށެވެ. އޭނައަށް އެކަން ކާމިޔާބުވެސް ވިއެވެ. ސައި މޭޒުގައި އެކަކުވެސް އަނެއްމީހާއާ އަނގައިން ނުބުނެ ތިއްބާ އަވަސް އަވަސް ކޮށްލައިގެން ނަވީން އަވަހަށް ނުކުމެގެން ހިނގައްޖެއެވެ.\nއެހެންނަމަވެސް އެރޭގެ ކާމޭޒުގައި، ނަވީންއަށް އޭނަގެ މަންމަގެ ސުވާލުތަކާއި ކުރިމަތިލާން ޖެހުނެވެ.\n"ނަވީން ކޮންގޮތަކަށް ނިންމައިގެން މިހާރު ތިހިރީ....؟" ނަޖްމާ އެހިއެވެ. ރުންކުރު ގޮތަކަށެވެ.\n"ސެޕްޓެމްބަރު މަހުގައި އިނާއާއި ކައިވެނި ކުރާގޮތަށް...." ފަސްޖެހުމެއް ނެތި ނަވީން ޖަވާބު ދިނެވެ. އުލާއި ސަމުސަލުން ތަށީގައި ހުރި ރޮށިތައް މޮޑެމުންނެވެ. ކާތަށި ނޫން ދިމާލަކަށް ކަޅިހިންގާވެސް ނުލައެވެ.\nއޭނަގެ ޖަވާބާއެކު މަންމަ ބޮއިބޮއި ހުރި ފެންތަށި ވަރަށް ބާރަށް މޭޒުމަތީގައި ބެހެއްޓިއަޑު ނަވީނަށް އިވުނެވެ.\n"އަހަރެން ދެއްކި އެއްވެސް ވާހަކައެއް ނަވީންއަށް އަޑުނީވުނީތަ؟ އަހަރެން އިމްތިހާން ކުރަން ނަވީން ނުއުޅެއްޗޭ....ހަމަ ތެދެއް މިބުނީ....އަހަރެން ދިރިހުއްޓާ ނަވީނަށް ތި ކައިވެންޏެއް ނުކުރެވޭނެ. ދުވަހަކުވެސް ގަބޫލެއް ނުވެވޭނެ އަހަންނަށް ތިކަމަކާ....މިހެން ބުނެބުނެ ހުއްޓާ ނަވީން ތިކައިވެނި ކޮށްފިއްޔާ.....އެހިސާބުން ނަވީނަށްޓަކައި އަހަރެން މަރުވީކަމަށް ބަލާ. ތިކައިވެންޏަށް ދާން ނަވީން މިގެއިން ނުކުންނަން ޖެހޭނީ އެނބުރި ނައަންނަ ގޮތަށް. " މަންމަ ވާހަކަ ދައްކަން ފެށުމުން އުލާއި ސަމުސާ ބާއްވާފައި މޭޒުމަތީގައި އުޅަނބޮށި އަޅުވައިގެން ނަވީން އިނީ އަޑުއަހާށެވެ. މަންމަގެ މޫނަށް ނުބަލާ ނަވީން އިންއިރުވެސް މަންމަގެ ރުޅި ހުރި ހިސާބު ނަވީނަށް އިހްސާސް ކުރެވެއެވެ.\nވާހަކަ ނިންމާލާފައި ހިނދުކޮޅަކުވެސް އެތާ ނީނދެ ތެދުވެގެން ބާރުބާރަށް ނަޖްމާ ދިޔައީއެވެ. ކާކޮޓަރިއަށް ވެރިވީ ހިމޭން ކަމެކެވެ.\n"އަޅުގަނޑަކަށް ނުވިސްނޭ މިކަމުގައި އަޅުގަނޑަށް ކުރެވޭ ކުށެއް. މަންމަ ވާހަކަ ދައްކާ ގޮތުން ހީވަނީ އަޅުގަނޑު ބޮޑު ފާފައަކަށް އަރައިގަންނަން އުޅެނީހެން. މަންމަ އެހާ ނުރުހެނީ....އެއީ ލީނާއަށް ނުވީމަކަމެއް....ނޫނީ އިނާގެ ބައްޕައެއް ނެތުމުންކަމެއް....ނޫނީ އިނާ އައްޑޫ މީހަކަށް ވުމުން ކަމެއް......ނޫނީ އިނާއަކީ މުއްސަންޖަކަށް ނުވީމަކަމެއް....ނޭނގެ އަޅުގަނޑަކަށް. " ގޮތްހުސްވެގެން އެނބުރިލާ މީހެއްފަދައިން ބައްޕައާއި ދިމާލަށް އެނބުރިފައި ނަވީން ޝަކުވާ ކުރަން ފެށިއެވެ. މަންމަގެ ޝަކުވާ ބައްޕަ ކައިރީގައެވެ.\n"ދަރިފުޅު ރަނގަޅުވާނީ މަންމަގެ ނަސޭޙަތް އަޑުއެހިއްޔާ...." އަލިމަނިކު ދެއްވީ ވަރަށް ފަސޭހަ ޙައްލެކެވެ.\n"މަންމަ އެ ދައްކާ ވާހަކަ އަޅުގަނޑަކަށް ރީޒަނަބަލް އެއްނޫން. އިނާއާއި އަޅުގަނޑު ކައިވެނި ކުރުމުން މަންމަ އާއި ބައްޕައަށް އުނިކަމެއް އަންނާނެހެން ހީވާނަމަވެސް އަޅުގަނޑު އެކަހަލަ ކަމެއް ނުކުރާނަން. އެކަމަކު އަޅުގަނޑަކަށް ނުފެނޭ ގޯހެއް. ބައްޕައަށް ފެނިލައްވަނީ ކިހިނެއްތޯ؟" ހަގީގަތުގައިވެސް ބައްޕަ ބުނާ އެއްޗެއް އަޑުއަހަން ނަވީން ބޭނުން ވިއެވެ. އޭނަގެ ބައްޕައަކީ ދުރުވިސްނޭ ވިސްނުންތެރި ހަރުދަނާ ވިޔަފާރި ވެރިއެކެވެ. ބައްޕަގެ ބަހަކީ އޭނައަށް ވަރަށް އަގުހުރި ބަހެކެވެ. ކުޑައިރުއްސުރެންވެސް އޭނަ ނަމޫނާއަކަށް ބަލަމުން އަންނަނީ އޭނަގެ ބައްޕައެވެ. ބައްޕަކަހަލަ މާތް މީހަކަށްވާން އޭނަ އަންނަނީ މިއަދާއި ހަމައަށްވެސް މަސައްކަތް ކުރަމުންނެވެ. ބައްޕަގެ ކިބައިގައި ޚާއްޞަ އެތަކެއް ރަނގަޅު ސިފަތައް ހުރިކަން އޭނައަށް ގަބޫލުކުރެވިފައިވަނީ ވަރަށް ތުއްތު އިރުއެވެ.\n"ބައްޕައަށް ފެންނަނީ މަންމަގެ ވާހަކަ ނަވީން އަޑުއަހަން. ކަމަކާނުލާ މަންމައަށް ހިތާމައެއް ދިނުން އެއީ ދަރިފުޅުގެ އަޒުމަކަށް ވެގެން ނުވާނެ. އެއީއެއް ނޫން ދަރިފުޅުގެ ކިބައިން ބައްޕަ އުއްމީދުކުރާ ގޮތަކީ." މިހެން ބުނުއްވާފައި އަލިމަނިކުވެސް ތެދުވެއްޖެއެވެ.\n"މިވާހަކަ މިހިސާބަށް ނިންމާލާ. ބައްޕަ ގަބޫލުކުރަނީ ނަވީންގެ މަންމަގެ ބަސް ނަވީން އަޑުއަހާނެކަމަށް." ތެދުވެގެން ގޮސްގޮސް ހުރެފައި އަނެއްކާވެސް ހުއްޓިލާފައި ބައްޕަ މިހެން ބުނުއްވިއިރުވެސް ނަވީން އިނީ ބަލާށެވެ.\nކެއުންމަތިންވެސް ނަވީން ފޫހިވެއްޖެއެވެ. ނާއުއްމީދުވެގެން ގޮނޑިއަށް ލެނގިލެވުނީ އޭނައަށް މިދިމާވި ކަންތަކުން ނިކުންނާނެ ނަތީޖާ ހިތަށް އަރުވާލަންވެސް އުނދަގޫވާތީއެވެ.\nއޭގެ އަނެއް ދުވަހެވެ.\nހަވީރު އޮފީހުން އައިސްފައި ނަވީން އޮތީ ކޮޓަރީގައި އޮށޯވެލައިގެންނެވެ. އެހެން އޮތްއިރު އިރުއިރުކޮޅާ މޮބައިލް ފޯން ބީޕް ވެއެވެ. އިނާ މެސެޖް ކުރަނީއެވެ. އޭނަގެ ޚަބަރެއް ނުވާތީ އެކަމާއި ކަންބޮޑުވެގެންނެވެ. ނަވީންވެސް ޖަވާބު ދެއެވެ. މާބޮޑުކަމެއް ނުވާކަމަށާއި ތަންކޮޅެއް ބުރަކޮށް އުޅެނީ ކަމަށް ބުނެ އިނާ ހަމަޖައްސަމުން ދިޔައެވެ. އެކަމަކު ކޮންމެ ދެމެސެޖެއް ދެމެދުގައި އެދާ ކުޑަހިނދުކޮޅަކުވެސް ނަވީންގެ ފިކުރުތައް ބޮއްސުންލައިގެން ދެއެވެ.\nހަދަންވީ ކިހިނެއްކަން ވިސްނައިގަންނަން ހަމަ އުނދަގޫވަނީއެވެ. ކުރިމަތީގައި އޮތީ ދެމަގެވެ. މަންމައާއި ބައްޕަގެ ބަސް ގަބޫލުކޮށްގެން އިނާ މަތިން ހަނދާން ނައްތާލުމެވެ. ނޫނީ އެދެމީހުންގެ ބަސް ބޮލާލާ ޖަހާފައި ގޮސް އިނާއާއި ކައިވެނި ކުރުމެވެ. އެކަމަކު އޭރުން ހުރީ ކޮން އުފަލެއް ހެއްޔެވެ؟ އޭނައިނާއާއި ކައިވެނިކުރަން ދާން ގެއިން ބޭރަށް އަޅާ ފުރަތަމަ ފިޔަވަޅާއެކު އޭނަ ވާންޖެހޭނީ މައިންބަފައިން ނެތް މީހަކަށެވެ. އެކަން އޭނަ ކުރާނީ ކިހިނެއް ހެއްޔެވެ؟\nއޭނަގެ މަންމަ އާއި ބައްޕައަކީ މި ދުނިޔެއިން މީހަކަށް ލިބޭނެ އެންމެ ހެޔޮލަފާ އޯގާތެރި މަންމައާއި ބައްޕައެވެ. އޭގެތެރެއިންވެސް މަންމައަކީ އޭނައަށް ޚާއްޞަ ގާތްކަމެއް ދެމުން އައި އޭނަ ދެކެ އިންތިހާ ލޯތްބެއްވަމުން އައި މަންމައެކެވެ. މިހާރުވެސް އޭނަ ދެތިންކިނބިހި އަޅާލިޔަސް އެކަމާ މަންމަ އެތަކެއް ސުވާލު ކުރާނެއެވެ.\nބައްޕައަކީ އޭނަ ހަނދާން ހުންނަން ފެށީއްސުރެވެސް ވިޔަފާރީގެ ތެރޭގައި އުޅުއްވާ މީހެކެވެ. އެހެންނަމަވެސް، އޭނައަށް ދޭންވާ ވަގުތު އަބަދުވެސް ދެއްވިއެވެ. އޭނަގެ އެންމެ ކުޑަކުޑަ އެދުންވެސް ފުއްދައިދެއްވިއެވެ. އޭނަ ނުބުނާއިރުވެސް އޭނައަށް ބޭނުންވެދާނެހެން ހީވެލެއްވި އެއްޗެއްވިޔަސް ގެނެސް ދެއްވިއެވެ. މޮޅު މީހަކަށް އޭނަ ހެދުމަށްޓަކައި ދުނިޔޭގެ ކޮންމެ ތަނަކަށްވެސް އޭނަ ފޮނުއްވިއެވެ. މަޑުމައިތިރި ބަސްމަދު އެ ބައްޕައަކީ އޭނަގެ ހިތުގައި އިންތިހާއީ ގަދަރާއި ލޯބި ލިބިގެންވާ ބައްޕައެކެވެ.\nއެކަމަކު އެފަދަ މަންމައަކާއި ބައްޕައަކަށް އޭނަގެ ކައިވެންޏާއިދޭތެރޭ ވިސްނާލަން މުހިއްމު ނުވީ ކީއްވެބާވައެވެ. މަންމައަކީ މަންމަ ގަބޫލުނޫނޭ ބުނެފިކަމަކަށް މިހާތަނަށް ގަބޫލޭ ބުނިމީހެއްނޫނެވެ. ބަހުގައި ހިފަހައްޓާ އަޒުމް ވަރުގަދަ މީހެކެވެ. މިކަން ނަވީނަށް އެނގެއެވެ. އެކަމަކު މި މައްސަލައިގެ ބާވަތުން، އަދި އެއްފަހަރު މަންމަ ވިސްނާލާނެ ނަމައެވެ.\nނަވީންގެ މުޅި އުމުރު އޭނަ ހޭދަކުރީ މަންމައާއި ބައްޕަގެ ކިޔަމަންތެރި ދަރީގެ މަގާމުގައެވެ. އެދެމީހުން ނޭދޭގޮތަކަށް ފިޔަވަޅެއްވެސް ނާޅާ ވޭތޯ އޭނަ އައީ ބަލަމުންނެވެ. އެހެންނަމަވެސް އޭނަ ގަބޫލުކުރާ ގޮތުގައި.....އޭނަގެ ކައިވެންޏަށް އޭނަ ހިތްއެދޭ މީހަކުޚިޔާރު ކުރުމުގެ ހައްގު އޭނައަށް އޮންނަން ވާނެއެވެ. އަންހެންކުއްޖާ ގޯސްނަމަ އެކަމާއި ދެކޮޅުހެދުމުގެ ހައްގު މަންމަމެނަށް އޮތީހެވެ.\nމަންމަ ނުގަބޫލުވާ އެންމެ ބޮޑު ސަބަބަކީ އޭނައަށް ހީވާ ގޮތުގައި އިނާއަކީ ބައްޕަ ނެތް ކުއްޖަކަށް ވީމައެވެ. އެކަމަކު އޭނަގެ މަންމައަކީ ކަންތައްތަކުގައި އެހާ ހަނކޮށް ވިސްނާ މަންމައެއް ހެއްޔެވެ؟\nއިނާގެ ސެޓްފިކެޓްގައިބައްޕަގެ ނަން ލިޔަންވާ ތަން ހުސްކޮށް އޮތުމަކީ އެއީ ހަގީގަތެކެވެ. އެކަމަކު އެފަދަ ކުދިންގެވެސް ބައްޕައެއް ނެތިނުދާނެ ނޫންހެއްޔެވެ؟ އެއީ ދެން މަންމައަށް ނޭނގޭވަރު ކަމެއްހެއްޔެވެ؟ އެކަމުގައި އިނާގެ އޮތީ ކޮން ކުށެއްހެއްޔެވެ؟ އެ ސެޓްފިކެޓްގައި ނަން ނުޖެހުނީ އެދެމީހުންގެވެސް އިހުމާލުން ކުރި ކުށަކުންކަމަށް މީހުން ނުވިސްނަނީ ކީއްވެހެއްޔެވެ؟ މަންމަ އެބުނާ ގޮތަށް އެފަދަ ހުރިހާ އަންހެންކުދިންނަކީވެސް ބާކީވާންޖެހޭ ބައެއްނަމަ، ދީނުގައިވެސް އެފަދަ ދަރިންނަށް އޮންނަ ހައްގުތައް އޮންނާނީ ހަނިކޮށްފަ ނޫންހެއްޔެވެ؟ އެކަމަކު އަންހެނަކަސް ފިރިހެނަކަސް އެފަދަ ކުދިންނަށްވެސް ލިބިފައިވަނީ ހަމަ އެހެން ކުދިންނަށްވެސް ލިބިދީފައިވާ ހައްގުތަކެވެ. އެފަދަ ކުދިންނާ ދޭތެރޭވެސް ކަންތައް ކުރަންޖެހެނީ ހަމަ އެއްގޮތަކަށެވެ. ތަފާތެއް ނެތެވެ. އިންސާފުވެރި ކަލާނގެ އެކަމުގައިވެސް ނިޔާ ކަނޑައަޅުއްވާފައިވަނީ އިންސާފުންނެވެ. މިކަންތައްތަކާ މަންމަ ވިސްނާ ނުލާން އެ އުޅެނީ ކީއްވެހެއްޔެވެ؟\nއިނާއަކީ އައްޑޫމީހަކަށްވީތީ، ނުވަތަ އިނާއަކީ ހަގީގީއާއިލާއެއް ނެތް އަންހެންކުއްޖަކަށްވީތީ، ނުވަތަ އިނާގެބައްޕައެއް ނެތީތީ ނޫނީ އިނާއަކީ ނަރުހަކަށްވީތީ އިނާއާއި އެއްވެސް ފިރިހެނަކު ކައިވެނިކޮށްގެން ނުވާނެކަމަށް މަންމަ އެދެކެނީ ކީއްވެގެންކަމެއް އޭނައަކަށް ނުވިސްނެއެވެ. އެއީ ކިހާ ތާކުންތާކުނުޖެހޭ ވިސްނުމެއް ހެއްޔެވެ؟\nއިރެއްގައި ކަންތައްތައް ނޭނގުނު ނަމަވެސް މިއީ ނާތަހުޒީބީ ވިސްނުމުން މީހުން ވިސްނާ ޒަމާނެއް ނޫނެވެ. ޚާއްޞަކޮށް އޭނަގެ މަންމައަކީ އެފަދަ ހޭލުންތެރިކަމެއް ނެތް ބޯދާ ޒަމާނުގެ ވާހަކަ ގަބޫލުކުރާމީހަކަށް ވީކަމީ އޭނަ ހިތާމަ ކުރާ ކަމެކެވެ. ޒަމާން ކިތަންމެ ތަރައްގީވި ނަމަވެސް ވިސްނުން ބަދަލުނުކުރަންޏާ އެތަނެއްގައި އުޅޭ ބައެއްގެ ތެރެއަށް ތަހުޒީބެއް ނައަންނާނެއެވެ.\nއިނާގެ ލޯބި ދާއިމީގޮތެއްގައި އޭނައަށް ލިބެން އަންނަނީ، ހާދަ ބޮޑެތި އިމްތިހާންތަކަކުން ފާސްވެގެންނެވެ.\nފުރަތަމަ ޒިޔާދުއާއި އިނާގެ ކައިވެންޏަށް އިހްތިރާމްކޮށްގެން އެތަކެއް މަސްދުވަސް ޖެހުނީ ބަލަހައްޓައިގެން ދުރުގައި ހުންނާށެވެ. މިހާރު، މިހާ ޒަމާނަށްފަހު އިނާއަކީ އޭނަގެ މީހަކަށް ހަދަންވީ ފުރުޞަތު އައިސް ލިބުނުއިރު، އޭނައަށް މިޖެހުނީ އޭނަގެ އަމިއްލަ މަންމައާއި ބައްޕައާއި ދެކޮޅަށް ތެދުވަން ހެއްޔެވެ؟ މަރަށް ފުރާނައަށް ނުކުންނަން ހެއްޔެވެ؟\nދުވަސްތައް ފާއިތުވަމުން ދިޔައީ ނަވީންގެ ހިތުގައި އުފެދިފައިވާ ސުވާލުތަކަށް ހައްލެއް ނުލިބިއެވެ. ނިންމަންވީ ކޮން ގޮތެއްކަން ކަނޑައެޅުން ނަވީނަށް ވަނީ ދަތި ކަމަކަށެވެ. ނަތީޖާއަކަށްވީ، ނަވީންގެ ގިނަ ވަގުތު ގެއިން ބޭރުގައި އޮފީހުގައި ނުވަތަ ރަހްމަތްތެރިންނާއެކު ހޭދަ ކުރުމެވެ. ވީ ވަރަކުން އެ މައުޟޫއަށް މަންމަ ލައްވާ ވާހަކަ ދެއްކިޔަ ނުދިނުމަށެވެ. ބައްޕަގެ ސުވާލަކާއި ކުރިމަތިނުލާން ވެގެންނެވެ. އެދެމީހުންގެ ވާހަކަތަކަށް އޭނައަށް ތައްޔާރު ނުވެވޭތީއެވެ.\nނަމަވެސް ގަޑީގެ ކަށި ނުހުއްޓޭކަމާއި، ކަލަންޑަރުގެ ދުވަސްތައްވެސް ކުރިއަށްދާކަން ނަވީން ހަނދާން ހުރެއެވެ. ނަވީން ދިޔައީ ރަނގަޅު ހައްލެއް މި މައްސަލައަށް ލިބޭތޯ ވިސްނަމުންނެވެ.\nއެއްހަފްތާނިމިއްޖެއެވެ. ދެވަނަ ހަފްތާގެ ބުދަ ދުވަހެވެ.\nއިރުއޮއްސި ހަގަޑިފަނަރައެހާކަށްހާއިރެވެ. ސިޓިންގރޫމްގައި އިން ނަޖްމާ އިސް އުފުލާ ބަލާލީ ގޭތެރެއިން މީހަކު އެއްޗެއް ދަމަމުން ދަމުން އަންނަ އަޑަށެވެ. އަޑުއިވޭތާ ސިކުންތުކޮޅެއްފަހުން ނަވީން އަންނަތަން ނަޖްމާއަށް ފެނުނެވެ.\nއިވުނު އަޑަކީ މީގެ ހަފްތާއެއްކުރިން މާލެ އައިއިރު ގެނައި ފުރޮޅުލީ ދަބަސް ދަމަމުން އަންނަ އަޑެވެ. ނަވީންގެ އަނެއް ކޮނޑުގައިވެސް ދެދަބަސް އަޅުވާފައި އޮތްތަން ނަޖްމާއަށް ފެނުނެވެ. މިވަނީ ކިހިނެއްކަން ނަޖްމާއަށް ވިސްނައިގަނެވުނީ އަދި އޭގެ އިރުކޮޅެއް ފަހުންނެވެ. ސޯފާކައިރީގައި ދަބަސްތައް ބަހައްޓާފައި ނަވީން ގޮސް މަންމަގެ ކުރިމަތިން އަނެއް ސޯފާގައި ކުޑަގޮތަކަށް އިށީނދެ ފުންނޭވާއެއް ލީ ހިސާބުންނެވެ.\nދެމައިންގެ ހަތަރުކަޅި ހަމަވުމުން، މައާފް އެދޭލޮލަކުން ނަވީން ދުރުބަލާލިއެވެ. ދައްކަން ބޭނުންވާ ވާހަކަ ފަށާނެގޮތް ނޭގިގެން އުޅޭމީހެއް ފަދައިން ދެއަތުގެ އިނގިލިތަކަށް ވަރަށް ބާރުލާފައި ދޫކޮށްލައިފިއެވެ.\n"މަންމާ....މިގޮތަށް މިކަން ކުރަންޖެހޭތީ ވަރަށް ބޮޑަށް މައާފަށް އެދެން. އެކަމަކު އަހަރެންނަށް އެނގޭ އަހަރެން މި ކުރަނީ ގޯސްކަމެއް ނޫންކަން. ކުށެއް ނޫންކަން. އަހަރެންވެސް ބޭނުން އަހަރެން ދެކެ ލޯބިވާ އަތްބަކު. އެމަގާމަށް އިނާ ނޫން މީހަކު އަހަންނަށް ގެނެވޭކަށް ނެތް މަންމާ. އިނާ އާއި މަންމަ ނުގަބޫލުކަން އެނގޭ. އެކަމަކު އެއިން އެއްވެސް ސަބަބަކީ ހަގީގަތަށް މަންމަ ވިސްނާލައިފިއްޔާ ވަރަށް މާނައެއް ނެތް ސަބަބުތަކެއް. އަހަރެން ދެކޭ ގޮތުގައި ދެމީހެއްގެ ދިރިއުޅުމެއް ކާމިޔާބު ކަމާއެކު ކުރިއަށް ގެންދާކަށް އެއިން އެއްކަމެއްވެސް މުހިއްމު ނޫން...." މަޑުމައިތިރި އަޑަކުން ނަވީން ވާހަކަ ދައްކަމުން ދިޔައެވެ. އިރުއިރުކޮޅާ މަންމަގެ މޫނަށް ބަލާލަމުންނެވެ.\n"އަހަރެން ހިތާމަކުރަން އިނާއަކީ ކޮންކަހަލަ އަންހެންކުއްޖެއްކަން އެނގެންވެސް މަސައްކަތްނުކޮށް މަންމަ އިނާއާއި ދޭތެރޭ ގޮތް ނިންމީތީ އެކަމަކު މަންމަ ކުށްވެރިއެއް ނުކުރަން. ކޮންމެވެސް ދުވަހަކުން މަންމައަށް ވިސްނޭނެކަމަށް އުއްމީދުކުރަނީ.....އެދުވަހުން އިނާއަކީ މަންމަގެ ލޯބި ހައްގުވާ ދަރިއަކަށްވާނެ ކަމަށް އުއްމީދުކުރަނީވެސް...." އަނެއްކާވެސް ނަވީންގެ ވާހަކަ އެހިސާބަށް ހުއްޓާލާފައި ނަވީން ބަލާލިއެވެ.\n"މިދަނީ ފުރަން. އިރާދަކުރެއްވިއްޔާ ސެޕްޓެމްބަރ 15 ގައި ކައިވެނި ކުރެވޭނެ. މަންމައާއި ބައްޕަ ދުރުވެދެއްވައިފިނަމަ ވަރަށްވެސް އުފާކުރާނަން. މަންމަ އާއި ބައްޕައަށްޓަކައި އަބަދުވެސް އެގޭގެ ހަތަރުފާރު މަރުޙަބާ ކިޔާނެ....އަހަރެން އުޅޭކޮންމެ ތަނެއް މަންމަމެނަށް މަރުޙަބާ ކިޔާނެ. މިއޮތީ އެގޭގެ އެޑްރެސް. ކުރީގެވެސް ނަންބަރު މި ގެންގުޅެނީ. މަންމަމެން ބޭނުންގަޑިއެއްގައި ގުޅާލެވޭނެ. " ޖީބުން ނެގި ކަރުދާސްކޮޅެއް ނަގައި މޭޒުމަތީގައި ބާއްވާފައި ނަވީން، އޭނަގެ ވާހަކަ ނިންމާލިއެވެ.\nނަވީން ދައްކަން ބޭނުންހާ ވާހަކައެއް ދައްކާފައި ތެދުވިއިރުވެސް ނަޖްމާ އިނީ ގަނޑުވެފައެވެ.\nއޭނަގެ ހުރި ހަމައެކަނި ދަރިފުޅު އޭނަ ދޫކޮށް ދަނީހެއްޔެވެ؟ ނުވަމަސްވަންދެން އުފުލި ބުރައާއި މިހުރިހާ ޒަމާނެއްވަންދެން އޭނަ އެ ދަރިފުޅަށްޓަކައި ވީ ގުރުބާނީއަކީ އަގެއްނެތް އެއްޗަކަށް ހަދާފައި، އިހަށްދުވަހު ދިމާވި އަންހެނަކަށްޓަކައި އޭނަ ދޫކޮށް ދަނީހެއްޔެވެ؟ އޭނަގެ ދަރިފުޅު އެހާ ރަހުމެއްނެތް މީހަކަށް ވީ ކޮން ދުވަހަކުހެއްޔެވެ؟ އޭނަގެ ދަރިފުޅު ހަމަ އެހާ ބޮޑުވީހެއްޔެވެ؟\n"ދަނީ މަންމާ..........." އަނެއްކާވެސް ކޮނޑުގައި ދަބަސްތައް އަޅުވާލައިގެން، އަނެއް ދަބަސް ހިފައިގެން ހިނގައިގަތުމުގެ ކުރިން ސަލާމްކުރަން ނަވީން އަތްދިއްކުރިއެވެ.\nނަޖްމާގެ ނަޒަރު ހުރީ ނަވީން މިހާރު ހުރި ދިމާލަކަށް ނޫނެވެ. ކުރިން އިށީނދެ އިން ދިމާލަށެވެ.\nސަލާމަށް އޭނަ ދިއްކުރި އަތުގައި ހިފައިތޯއާއި އޭނައާއި އަނގައިން ބުނޭތޯ އިރުކޮޅަކު ނަވީން ހުއްޓެވެ. ނަމަވެސް އެއީ ހަމަ ހުސް ހިނދުކޮޅެކެވެ. މަންމަ ނަވީނާއި ދިމާލަށް ބަލާވެސް ނުލިއެވެ. ސަލާމެއްވެސް ނުކުރިއެވެ.\n"ދަނީ މަންމާ......" ފުން ނޭވާއެއް ލާފައި ދަބަސް ހިފައިގެން ނަވީން ހިނގައިގަތެވެ. ރުޅިއަކުން ނަފްރަތަކުން ނޫނެވެ. ދެރަވެ ކަރުއެލިފައިވާ ހާލުގައެވެ. މޮޅިވެ ފެންކަޅިވެފައިހުރެގެންނެވެ.\nމާދަމާ ވާނީ ކިހިނެއްކަން ނޭނގުނު ނަމަވެސް، އޭނަގެ އަމިއްލަ ހަޔާތަށްޓަކައި އޭނަ މި އަޅަނީ ރަނގަޅު ފިޔަވަޅަކަށް ފުން އެދެމުންނެވެ. މަންމަ އާއި ބައްޕައަށް ހެޔޮ ވިސްނުން ދެއްވައި، ކުރިއެކޭ އެއްގޮތަށް އެއް އާއިލާއެއްގެ ގޮތުގައި އުޅުމުގެ ފުރުޞަތު ދެއްވުން އެދެމުންނެވެ. އޭނަގެ ސަބަބުން މަންމައާއި ބައްޕައަށް ހިތާމައެއް ނުލިބުމަށް ހިތާހިތާ ދުޢާ ކުރަމުންނެވެ.\nPosted on 2011-09-18 08:28:35 | Report this Comment\nވ އަސަރުގަދަ..ރީތި ޕާޓެއް.... ދެން އޮތް ޕާޓަށް މިހާރު މި އިންތިޒާރުކުރަނީ... ބޭނުންވަނީ ލީނާގެ ހަގީގަތް ނަވީންގެ މަންމަ މެންނަށް އެނގެން... ހެހެހެ\nފަތިސްތަރި: ޝުކުރިއްޔާ ޑްރީމް ގާރލް......ވާހަކަ ނިމޭއިރު ގައިމު ތިހުރިހާ ކަމެއްވެސް އެނގެންވާނެ. އެހެންނު ވާނީ ދޯ؟؟؟ :(\nPosted on 2011-09-18 08:36:01 | Report this Comment\nmumma9mahaa 10 dhuvas vandhen elhi veyn handhaan nethunyma noon dhany.. parents ufuli bura ves handhaan nethunyma noon loabi vaa meehaa ehkoh ulhen hiyaar kurany.. its all because parents get the wrong reasont abt the one love.. nw dis really make me remembr of my lyfe... hurt vey kiyaa gadyga to knw hw it really felt parents aa dhekolha loabi vaa meehaa ehko ulhey iru.. to hear those harsh words which came frm them.. vrh vrh reeethi mi baiiii.. expressions hama obi noave.. love it\nޝިފޫ : ރިއަލީ މީޓޫ.................. އެކަމް މިހާރު ޝިފޫ ޕޭރެންޓުންނަށްަ ވިސްނިއްޖެ އެހެންވެ ވވ ހެޕީ ................ ވވވ ރީތި މިބައި\nފަތިސްތަރި: އަލީއްސާ އަށް ޝުކުރިއްޔާ. އަދި އަލީއްސާއަށް ތިގޮތަށް ދިމާވި ދުވަސް ސޮފާއަށް ފެނިފައި ނުވިޔަސް، އެކަމުން ކުރާނެ އަސަރު ސޮފާއަށް އެނގޭކަންނޭނގެ. އުއްމީދުކުރަން އަލީއްސާއަށް އުފާވެރި ދުވަސްތަކެއް ދެއްކެވުން. އެއްވެސް ކުއްޖެއްގެ މައިންބަފައިންނަށް އެފަދަ ނުބައި ވިސްނުމެއް ނުދެއްވާށި. އާމީން.\nPosted on 2011-09-18 09:07:45 | Report this Comment\nއަޅެ ވަރަށް ރީތި މިބައި... ވަރަށް ދެރަވެއްޖެ... ނަވީން ހާދަ ދެރަ ވާނެޔޭ، ނަޖްމާ ދަރިފުޅުގެ އުފަލާމެދު ވިސްނާލާނަމަދޯ....!!! ވަރަށް އަސަރު ކޮށްފި މިބައި ކިޔާލީމަ... ވަރަށް ވަރަށް ރީތި...\nފަތިސްތަރި: ޝުކުރިއްޔާ މާޝާ........އުއްމީދުކުރަން ދެން ހުރި ބައިތައްވެސް މާޝާމެން ހިތްއެދޭގޮތަށް ގެނެސްދެވޭނެކަމަށް.\nPosted on 2011-09-18 09:37:20 | Report this Comment\nއަޅެ ނަވީން ހާދަ ހިއްވަރު ގަދައޭ ... ކީޕް އިޓް އަޕް.... ހީހީ...ދެން ވާނީ ކިހިނެއްބާ ދޯ... އިންޓްރެސްޓިންގ.. ސޮފާ އެކަމަކު ޝާމީއަށް ހީވަނީ މި ޕާރޓް ގަ އެއްވާހަކަތަކެއް ގިނައިން ދެއްކިފަ އެބަހުރިހެން.މިހެން މިބުނީ ކުރީ ޕާރްޓްގަވެސް އިނާގެ ވާހަކަތައް މިގޮތައް ގެނެސްދެވިފަ ހުރީމަ. ހަމަ ހީވާގޮތް ބުނެލީ.އެއްވެސް ހާލެއްގަ ވާހަކަ ހަޑީކީނޫން އިނގޭ.. ވާހަކަ ދާގޮތް ވ ވ ވ ވރީތި ހަމަ...ތެންކްސް :)\nފަތިސްތަރި: ފެންނަ ގޮތެއް ހާމަ ކުރުމަކީ ކޮންމެ މީހެއްގެވެސް އޮންނަންވާނެ މިނިވަންކަމެއް އިނގޭ ޝާމީ. އޭމް ހެޕީ ....ވިލް ސީ ޓު މޭކް ދިސް މަޗް ބެޓަރ ދޭން ދިސް. ވަރަށް ބޮޑަށް ޝުކުރިއްޔާ ފޫހިކަމެއް ނެތި ކިޔަމުން ދާތީ.\nPosted on 2011-09-18 11:07:20 | Report this Comment\nސިސް...ވ ރީތި މި ބައި...... ނަވީން ހަމަ ބެސްޓް...\nފަތިސްތަރި: ޝުކުރިއްޔާ ސޮފް...ލޯބި ނަމެއް އިނގޭ. ހެހެހެހެހެ.\nPosted on 2011-09-18 13:23:56 | Report this Comment\nވ.ވ.ވ.ވ. ރީތި.ފެންކަޅި ވެއްޖެ..ދެން އަޅެ އިނާއާ ނަވީން ވަކި ނުކުރައްޗޭ. ލީނާގެ ރިއަލިޓި އަވަހަށް ނަވީން މަންމަމެނަނަށް އެގޭނަމަ ވ ސަލި ވާނެ.ވ .އެކްސައިޓިން ވާނެ...ވ.ވ.ވ. ރީތި މި ބައި ސްވިޓި.ވެން ވިލްބި ނެކްސްޓް ޕާޓް...ލަވްޔޭ ފޮ ދި ބިއުޓިފުލް ސްޓޯރީ. އިޓްސް ޓްރޫލި ޓަޗްޑް މައި ހާޓް.އަވަހަށް އަޕްޑޭޓް ކޮއްދެއްޗޭ އިނގޭ ޑިއަރ 54 ޕާޓް.\nފަތިސްތަރި: އަނެއްބައި އިރާދަކުރެއްވިއްޔާ މާދަން އަޕްޑޭޓް ކޮށްދޭނަން. ވަރަށް އުފާވޭ ތިކުދިން ކިޔާހިތްވާ ކަހަލަ ގޮތަކަށް ވާހަކަ ގެނެސްދެވޭތީ. ޝުކުރިއްޔާ....\nPosted on 2011-09-18 13:42:08 | Report this Comment\nވަރަށް ރީތި އިނގޭ! މިބައި ކިޔާލީމަ އެބަހީވޭ އިނާގެ މަންމައަކީވެސް ރަށްމެދަށް އިނާގެ މާމައަށް ލިބުނު ކުއްޖެކޭ. ނަޖުމާއަށް ވަރަށް ގިނަ ޙަޤީޤަތް އެނގެއޭ. އަސްލު ވެދާނެ ނަޖުމާ އެ ދައްކަނީ ރަގަޅު ވާހަކަ އަކަށްވެސް.\nފަތިސްތަރި: ބަލަމާ ދޯ...........ޝުކުރިއްޔާ ރޭޝަމް.....ރޭޝަމްގެ މާނައަކީ ކޮބާ؟ ބުނައްޗޭ އިނގޭ.\n:: ނުދެނެހުރިން ނޭނގޭ ކަމެއް. މާނައަކީ ފަށުވި. ބަހުގެ އަޞްލު އައިސްފައިވަނީ އުރުދޫބަހުން. ދެންވެސް އަހައްޗޭ އިނގޭ!!!ހެހެހެހހެހެ\nPosted on 2011-09-18 14:40:46 | Report this Comment\nހާދަ ރީއްޗޭ ނޫން ދެން ކީކޭ ބުނެވެނީ. ނޭނގެ ބުނާނެ އެއްޗެއްވެސް. ޝަޒް ބުނާހެން ހަމަ ފިލްމެއް ބަލާލެވޭހެން ހީވަނީ. ތިބާއީ މޮޅު ލިޔުންތެރިއެއް. ކުރިޔަށް ވަޑައިގަންނަވާ.\nފަތިސްތަރި: އެނގޭތަ ....ފެއަރީއަކީވެސް ވަރަށް ރީތި އެއްޗެއް .....އެއީ ފިޔަ ލާފައި ހުންނަ ޕަރީއެއް. ހެހެހެހެ.........އެނަން ޚިޔާރު ކުރީމަ ވަރަށް ކަމުގޮއްސި. ޝުކުރިއްޔާ ތިބުނެލާ ހެޔޮ ބަސްތަކަށް. ޝޫކުރިއްޔާ.\n:: ކިހިނެއް އެނގުނީ؟ ދުށިންތަ!\nPosted on 2011-09-18 14:41:22 | Report this Comment\nވ ވ ވ ވ ވ ރީތި..އެހާމެ އަސަރުގަދަ......(:\nފަތިސްތަރި: ޝުކުރިއްޔާ ފާތުން....\nPosted on 2011-09-18 15:10:49 | Report this Comment\nއަޅޭ.... ސޮފާ... މިބައި ވަރަށް ޓަޗިންގ.... ސޮފާގެ މޮލުކަމަށް އިތުރަށް ކުރާނެ ތައުރީފެއްނެތް.... ކީޕް އަޕް ދަ ގުޑް ވަރކް....އަނެއްކާ ނަވީންއަށް އިނާކައިރިއަށް ދެވޭނެބާ... މޭބީ ނަވީން މަންމަ ނުބައި އެކްޓެއްވެސް ޖައްސަފާނެ ނަވީން ހުއްޓުވަންދޯ....ހެހހެެހެހ.. މިހިތަށް އަރަނީ ނަވީން މިހާރު އިނާ ކައިރީ ބުނެފިބާއޭ މަންމަ މެން އެ ކައިވެނިއަށް ދެކޮޅުހެދި ވާހަކަ......ގެނެސްދީފަ ހުންނަލެއް ސަޅިކަމުން ދެންހަމަ ހީވަނީ ކެރެކްޓަރޒްތަކަކީ އަސްލު އުޅޭބައެއް ހެން... ހިޔާލީބައެކޭ ހިތަކަށް ނާރާ....ހާދަ އޭ ދެން ސަޅީ....ސަމްޓައިމްސް އައި އެމް ސްޕީޗްލެސް ކޮޒް އޮފް ޔުއަރ ޓެލެންޓް.... ވަރަށް ސަލާމް... ބައި..\nފަތިސްތަރި: ކަނބުލޯ މިއީ ހިންދީ ފިލްމެއް ނޫން.......ނުބައި އެކްޓް ޖައްސާބައި ނުގެނެސްވޭތޯ ވަރަށް މަސައްކަތް ކުރަން. ހެހެހެހެހެ......ޝިފާ ހިތަށް ތިއެރި ސުވާލުތަކުގެ ޖަވާބު ލިބޭނެހެން ހީވަނީ ކުރިއަށް ހުރި ބައިތަކުން. ކިޔައްޗޭ. ޝިފާ އެކަންޏެއް ނޫނޭ....ސޮފާވެސް މި ހުންނަނީ ސްޕީޗްލެސްވެފަ. އެކަމަކު އެއީ އުފަލުން އިނގޭ. ތިކުދިންގެ ހެޔޮ ބަސްތައް ލިބޭތީ އުފާވާވަރުން ސްޕީޗްލެސް ވަނީ....ވަރަށް ސަލާމް.\nPosted on 2011-09-18 17:49:30 | Report this Comment\nVaahaka v furihama.. ekam magey hithuga ufedhey suvaaleh kohlan tha.. kihinakun baa inaa ge hurihaa fathi fusheh I mean inaa ge past kihineh baa ey naveen ge manma ah ehaa saafu koh egeny…Naveenah bunelan othy naveen mikamuga fasnujehi hih varaaeku kurimathi laashey…thi loabi kaamiyaabu kuran naveen ge hih varu v bodah beynun vey…adhi naveen ge manma ah visneyne\nPosted on 2011-09-18 20:18:51 | Report this Comment\nސޮފާ!މި ސަޅިއޭ!ހިނިތުންވުން ނުފިލާ މިހެން ކަންތައްދާތީ :)..އެ ސޮފާ ވާހަކަ އެއް ބުނަން،ވަރަށް ސަކަރާތްވެފަ މި އިންނަނީ!މުރާސިލް އަށް ކޮމެންޓް ކުރާ އެހެން އާޔާ އެއް އުޅޭތީ..ނަން ބަދަލު ކުރަންވީދޯ..\nPosted on 2011-09-18 20:20:54 | Report this Comment\nރިއު ވަރަށް އުފާ ވެއްޖެ މި ބައި ކިޔާލާފަ.. ނަވީން އެއީ ފިރިހެނަކީ.. ނަވީން ފިނޑި އަކަށް ނުވެ ސާބިތު ކަމާއެކީ ލޯއްބަތްޓަކާ އައިލާއާ ދެކޮޅަށް ނިކުތީމަ ވަރަށް ހެޕީ.. އޭމް ޕްރައުޑް އޮފް ޔޫ ނަވީން.. ތީ ހަގީގީ ލޯބި ވާ މީހުންނަކީ.. ރިއު އާވެސް ދިމާވި މިކަހަލަ ކަމެއް.. ހެހެހެ.. އައްޑޫ ވީމަ.. ސްޓޯރީ އިޒް އޯސަމް އޭޒް އޯލްވޭޒް.. ހަމަ ޕާފެކްޓް.. ޓޭކް ކެއަރ ސޮފް..\nPosted on 2011-09-18 21:50:15 | Report this Comment\nދެންވާނެ ގޮތެއް ބެލުމުގެ އިންތިޒާރުގަ ކެތް މަދުވެފަ މިހިރީ......... ނަވީންގެ ކެރެކްޓަރ ސަޅި އިނގޭ\nPosted on 2011-09-18 22:12:13 | Report this Comment\nސޮފާ ނަވީން ނުހުއްޓުވައްޗޭ............ ޕްލީޒް.. ޕްލިޒް..\nPosted on 2011-09-19 08:00:47 | Report this Comment\nމިދެން ފާޅުގަ ކުރާކޮމެންޓެއް، ކަކުކަން އެގޭނެ ދޯ ނަންނުޖެހިޔަކަސް، މީ މިވާހަކައިގެ އެންމެ އެންމެ ޓަޗިންގ ޕާރޓް ޕްލަސް ރިލޭޓެޑް ޓު މައި ލައިފް، އަދިވެސް ހަނދާންނައްތާ ނުލެވިގެން އުޅޭ،،


Panadol aai Chapstick ufahdhaa kunfuni ehkohlanee\nޕެނަޑޯލް އުފައްދާ ގްލެކްސޯ ސްމިތު ކްލައިން: އާ ކުންފުނީގެ 68 ޕަސެންޓް ލިބޭނީ ޖީއެސްކޭ އަށް.-- ފޮޓޯ: ގެޓީ އިމޭޖަސް\nޕެނަޑޯލް އާއި ޗެޕްސްޓިކް އުފައްދާ ކުންފުނި އެއްކޮށްލަނީ\nމަޝްހޫރު ޕެއިންކިލާ ޕެނަޑޯލް އާއި ޗެޕްސްޓިކް ލިޕް ބާމް އުފައްދާ ކުންފުނި އެއްކޮށްލުމަށް ނިންމައި އެކަން އިއުލާނު ކޮށްފި އެވެ.\nޕެނަޑޯލް އުފައްދާ ގްލެކްސޯ ސްމިތު ކްލައިން (ޖީއެސްކޭ) އާއި ޗެޕްސްޓިކް ލިޕް ބާމް އުފައްދާ ފައިޒާ ކުންފުނިން އެއްބަސްވެފައިވަނީ އެ ދެ ކުންފުނީގެ ކޮންޒިއުމާ ހެލްތުކެއާ ވިޔަފާރި އެއްކޮށްލުމަށެވެ. އޭރުން އެ ދެ ކުންފުނީގެ ހެލްތްކެއާ ވިޔަފާރިން އަހަރަކު 12.4 ބިލިޔަން ޑޮލަރުގެ އާމްދަނީއެއް ލިބޭނެ ކަމަށް ތަފާސް ހިސާބުތަކުން ދައްކަ އެވެ.\nމި އެއްބަސްވުމާ އެކު ޕެނަޑޯލް އާއި ޗެޕްސްޓިކް ލިޕް ބާމްގެ އިތުރުން އެނަޑިން އާއި އެކޯފްރެޝް ފަދަ ބްރޭންޑްތައް އެއް ފުރާޅެއްގެ ދަށަށް ބަދަލުވެގެން ދާނެ އެވެ.\nމީޑިއާ ރިޕޯޓްތައް ބުނާގޮތުގައި ދެ ކުންފުނީގެ ކޮންޒިއުމާ ހެލްތުކެއާ ވިޔަފާރި އެއްކޮށްލައިގެން އުފައްދާ ކުންފުނީގެ 68 ޕަސެންޓް ހިއްސާ އޮންނާނީ ޖީއެސްކޭ އަށެވެ. ބާކީ 32 ޕަސެންޓް ހިއްސާ އޮންނާނީ ފައިޒާ އަށެވެ.\nއާ ކުންފުނީގެ ބޯޑުގައި ޖީއެސްކޭގެ ހަ ޑިރެކްޓަރުން ތިބޭއިރު، ފައިޒާގެ ފަރާތުން ބޯޑުގައި ތިބޭނީ ތިން ޑިރެކްޓަރުންނެވެ. ދެ ކުންފުނީގެ ކޮންޒިއުމާ ހެލްތުކެއާ ވިޔަފާރި އެއްކޮށްލައިގެން އުފައްދާ އާ ކުންފުނީގެ މަސައްކަތްތައް ފެށޭނީ އަންނަ އަހަރުގެ ދެ ވަނަ ކުއާޓަރުގައި ކަމަށް އެ ކުންފުނިތަކުން ބުނެ އެވެ.\nބޭރު ދުނިޔެ ވިޔަފާރި